
SALA 


Kartą gyveno keturi vaikai - Piteris, Siuzana, Edmun- 
das ir Liusi. Apie šaunius jų nuotykius aš jums jau pasa- 
kojau knygelėje „Liūtas, burtininkė ir drabužių spinta“. 
Jie atvėrė stebuklingos spintos duris ir pateko į pasaulį, 
visai kitokį nei mūsų. O ten, šalyje, vadinamoje Narnija, 
tapo karaliais ir karalienėmis. Narnijoje jiems atrodė, 
kad išgyveno ten daugybę metų, tačiau kai pro spintos 
duris jie grįžo atgal į Angliją, tai paaiškėjo, jog prabėgo 
vos kelios akimirkos. Niekas nė nepastebėjo, kad vaikai 
buvo dingę, o jie patys niekam niekada savo nuotykių 
nepasakojo, išskyrus vieną labai išmintingą senuką. 

Visa tai nutiko prieš metus. Dabar tie patys keturi 
vaikai, apsikrovę kuprinėmis ir žaidimų dėžėmis, sėdėjo 
ant suolo traukinių stotyje pakeliui į mokyklą. Iki šiol jie 
važiavo visi drauge, tačiau čia jų keliai skyrėsi. Po kelių 
minučių turėjo atvykti traukinys ir nuvežti mergaites į jų 
mokyklą, o po pusvalandžio - kitas, kuriuo į savo mokyklą 
turėjo nudundėti berniukai. Kol jie keliavo visi drauge, 
atrodė, atostogos vis dar tęsiasi, tačiau dabar, kai staiga 
atėjo laikas atsisveikinti ir išsiskirti, vaikai suprato, kad 
atostogos tikrai baigėsi ir jie jau beveik mokykloje. Jie 

paniuro ir nebežinojo apie ką kalbėti. Liusi į mokyklą 
ėjo pirmą kartą. 

Kaimo stotis buvo tuščia ir mieguista. Kitų keleivių 
nesimatė. Staiga Liusi šaižiai spygtelėjo, tarsi vapsvos įgelta. 

— Kas tau, Lu? - paklausė Edmundas ir čia pat pats 
sušuko: „Oi!“ 

— Kojūs... - buvo bepradedąs Piteris ir taip pat suriko: 

— Siuzana, paleisk! Ko tampaisi!? Kur tempi mane? 

— Aš tavęs visai neliečiu! - atsiliepė Siuzana. - Mane 
pačią kažkas tempia! O-o0-o, paleiskit! 

Vaikai pamatė, kad visų jų veidai nepaprastai išblyško. 

— Aširgi jaučiau, - uždusęs įsiterpė Edmundas, - kaip 
kažkas mane tempė. Labai stipriai traukė... O-o-o! Vėl 
prasideda!. 

— Ir mane! - pritarė Liusi. - O-o, negaliu išsilaikyti! 

— Greičiau! - sušuko Edmundas, - susikibkim visi ran- 
komis ir tvirtai laikykimės. Tai burtai - jaučiu! Greičiau! 

— Taip! Laikykimės už rankų! — paragino Siuzana. — 
O, greičiau tai baigtųsi - a-a-a! 

Po akimirkos vaikų daiktai, suolas, platforma ir net 
visa stotis dingo. Keturi vaikai, susikibę už rankų ir sun- 
kiai alsuodami, atsidūrė miške, kur medžiai buvo suaugę 
taip tankiai, jog jų šakos badė iš visų pusių ir neleido nė 
krustelėti. Apstulbę pasitrynė akis ir giliai atsikvėpė. 

— Piteri! — sušuko Liusi. - Kaip manai, nejaugi mes 
vėl patekom į Narniją? 

— Nežinau, — atsiliepė Piteris. — Nieko nematau pro 
tuos medžius. Pabandykime surasti kokią proskyną, jei 
jų čia apskritai yra. 

Subadyti spyglių ir susidilginę vaikai pagaliau vargais 
negalais prasibrovė pro brūzgynus. Ten jų laukė kitas 

netikėtumas. Staiga tapo daug šviesiau, ir už kelių žings- 
nių jie pasiekė miško pakraštį. Pažvelgę žemyn, išvydo 
smėlėtą pakrantę. Visai netoliese smėlį ramiai skalavo 
jūra. Ji vilnijo tokiomis smulkiomis bangelėmis, jog be- 
veik nebuvo girdėti ošimo. Horizonte, kiek akys užmatė, 
plytėjo vanduo, danguje nesimatė nė debesėlio. Švietė 
rytmečio saulė, 0 jos spindulių šviesoje jūra atrodė 
akinančiai mėlyna. Vaikai stovėjo ir traukė į krūtines jūros 
kvapą. 

— Tai bent! - tarė Piteris. - Čia visai neblogai. 

Po kelių minučių vaikai, nusiavę batus, jau braidė po 
šaltą, skaidrų jūros vandenį. 

— Čia daug geriau nei važiuoti prisigrūdusiu traukiniu 
atgal į mokyklą, kalti prancūzų, lotynų ir visokias algeb- 
ras! - šūktelėjo Edmundas. 

Visi kurį laiką tylėjo — taškėsi vandenyje ir ieškojo 
krevečių bei krabų. 

- Šiaip ar taip, - pagaliau prabilo Siuzana, - reikia 
nuspręsti, ką toliau darysim. Mes greitai išalksime. 

— Turim sumuštinių, kuriuos įdėjo mama, - tarė Ed- 
mundas. — Bent aš savo turiu. 

— Aš savo nepasiėmiau, - atsiliepė Liusi. - Liko 
maišelyje, stotyje. 

— Mano taip pat, - nusiminė Siuzana. 

— Maniškiai — lietpalčio kišenėse. Palikau jį ten, ant 
smėlio, - tarė Piteris. - Vadinasi, turėsim dviejų pusryčius 
padalyti keturiems. Mažoka... 

— Aš dabar labiau norėčiau gerti nei valgyti, - guodėsi 
Liusi, ir visi staiga pasijuto baisiai ištroškę, kaip papras- 
tai būna prisibraidžius sūriame vandenyje kepinant karštai 
saulei. 


— Atrodo, tarsi būtume kokie sudužusio laivo kelei- 
viai, patekę į negyvenamą salą, - tarė Piteris. - Knygose 
rašoma, kad jie visada ten randa šalto, geriamo vandens 
upelių. Eime ir mes paieškosim. 

— Nori pasakyti, vėl turime brautis atgal pro tą medžių 
tankumynę? - paklausė Siuzana. 
yra, jie tikrai įteka į jūrą. Taigi, jeigu eisime jūros pa- 
krante, būtinai juos aptiksime. 

Jie pasuko atgal ir nužingsniavo glotniu, šlapiu smėliu 
sauso pakrantės ruožo link. Smiltys lipo prie šlapių pėdų, 
tad teko užsimauti kojines ir apsiauti batus. Edmundas 
ir Liusi visai nenorėjo autis ir sumanė palikti batus 
pakrantėje, o toliau keliauti basomis, bet Siuzana juos 
sulaikė, sakydama, jog tai tikra kvailystė. 

— Mesjų tikriausiai niekada nebesurastume, - įtikinėjo 
ji, - o batų dar prisireiks. Jei išbūsime čia iki vakaro, 
oras atvės. 

Apsiavę vaikai vėl patraukė pajūriu - jiems iš kairės 
mėlynavo jūra, o dešinėje tamsavo miškas. Buvo labai 
tylu, ir tik kartais šen bei ten klyktelėdavo žuvėdra. Miškas 
buvo toks tankus, medžių šakos taip stipriai susiraizgiu- 
sios, JjOg pro jas nieko nesimatė. Viskas atrodė apmirę — 
nekrutėjo joks paukštis ar vabzdys. Jūros kriauklės, 
jūržolės, plukės ir mažučiai krabai, panirę vandens 
balutėse, telkšančiose uolų įdubose - labai gražu, tačiau 
visos įdomybės greitai nusibosta, jei norisi gerti. Vaikų 
pėdos, išmirkusios šaltame jūros vandenyje, apsunko ir, 
rodės, degte degė. Siuzana ir Liusi nešėsi lietpalčius. Ed- 
mundo paltas liko traukinių stotyje, ir dabar jis drauge 
su Piteriu pasikeisdami tempė ilgą Piterio lietpaltį. 

Pakrantės juosta sukosi į dešinę. Maždaug po ketvirčio 
valandos, įveikus uolėtą iškyšulį, kranto linija netikėtai 
pakeitė kryptį. Dabar jūra atsidūrė vaikams už nugarų, o 
priešaky jie išvydo kitą krantą, taip pat tankiai apaugusį 
medžiais, kaip ir tas, kuriuo keliavo. 

— Įdomu, ar ten sala ir ar galėsime taip eidami ją pa- 
siekti? — paklausė Liusi. 

— Nežinau, - papurtė galvą Piteris, ir visi tylėdami 
nužingsniavo toliau. 

Pakrantė, kuria jie keliavo, vedė vis arčiau kito kranto 
ir, aplenkdami kiekvieną iškyšulį, vaikai tikėjosi pamaty- 
ti vietą, kur abu krantai susilieja. Deja, vis tekdavo nu- 
sivilti. Priėję dideles uolas, jie užsikepurnėjo aukštyn ir 
pagaliau galėjo geriau apžiūrėti apylinkes. 

— O, vargeli... — atsiduso Edmundas. - Mes niekada 
nepasieksim ano miško. Mes - saloje! 

Jis sakė tiesą. Ten, kur jie stovėjo, vandens atkarpa 
tarp jų ir kito kranto buvo trisdešimties ar keturias- 
dešimties jardų pločio, ir vaikai aiškiai matė, jog tai ir 
yra siauriausia kanalo vieta. Tolėliau jų krantas vėl suko į 
dešinę, ir tarp abiejų sausumų mirguliavo jūra. Tapo aišku, 
j0g jie jau apkeliavo gerokai daugiau nei pusę salos. 

— Žiūrėkit! — staiga šūktelėjo Liusi ir ranka parodė 
jūros pakrantėje ilgą, sidabru mirguliuojantį, į gyvatę 
panašų daiktą. - Kas ten? 

— Upelis! Upelis! — sušuko visi vaikai ir, nors buvo 
labai pavargę, akimirksniu nustrykčiojo uolomis žemyn 
prie vandens. Jie žinojo, kad vanduo toliau nuo jūros 
pakrantės būna skanesnis, todėl tuoj pat ėmė kopti 
aukštyn - ten, kur upeliūkštis ištekėjo iš miško. Medžiai 
ir Čia augo labai tankiai, tačiau upeliukas buvo išgraužęs 

gilų plyšį tarp aukštų, samanotų krantų, ir, pasilenkęs, 
kad neužkliūtum už medžių šakų, galėjai paupiu tarsi 
tuneliu kopti aukštyn. Pasiekę pirmą raibuliuojantį 
tvenkinį, pilną rusvo vandens, vaikai parkrito ant kelių ir 
ilgai ilgai gėrė. Atsigėrę dar panardino į vandenį veidus 
ir rankas iki alkūnių. 

— Na, - tarė Edmundas, - tai kur tie sumuštiniai? 

— O gal geriau juos pasaugokim? — pasiūlė Siuzana. — 
Vėliau mums jų gal dar labiau prireiks. 

— Kaip būtų gerai, - įsiterpė Liusi, - kad dabar, kai 
jau nebenorim gerti, vis dar nenorėtume valgyti, kaip 
tada, kai buvom ištroškę. 

— Bet kur tie sumuštiniai? — pakartojo Edmundas. — 
Kas iš to, kad laikysim juos, kol suges? Juk čia daug 
karščiau nei Anglijoje, o mes jau daugybę laiko tampo- 
mės juos kišenėse. 

Vaikai ištraukė du lauknešėlius ir padalijo maistą į 
keturias dalis. Nors maisto buvo per mažai, vis dėlto tai 
buvo geriau nei likti visai nieko neužkandus. Tada jie 
ėmė svarstyti, ką teks valgyti vėliau. Liusi pasiūlė grižti į 
pajūrį ir prisigaudyti krevečių, tačiau kažkuris prisiminė, 
kad jie neturi tinklų. Edmundas pasiūlė uolose prisirink- 
ti žuvėdrų kiaušinių, tačiau geriau pasvarstę, suprato, jog 
eidami niekur jų nematė, o net jei ir surastų, negalėtų jų 
išsivirti ar išsikepti. Piteris slapčia pagalvojo, kad jei 
neįvyks koks stebuklas, jie greitai džiaugsis galėdami 
užkąsti nors žalių kiaušinių, tačiau nusprendė garsiai šito 
nesakyti. Siuzana ėmė gailėtis, kad jie taip greitai sušveitė 
sumuštinius. Vaikai net šiek tiek pyktelėjo vienas ant ki- 
to. Galiausiai Edmundas tarė: 

— Klausykit! Mums lieka tik viena - išnaršyti mišką. 
Atsiskyrėliai, keliaujantys riteriai ir kiti į juos panašūs 
visada kažkaip įsigudrindavo išgyventi miške - susirasda- 
vo šaknų, uogų ir kitokio maisto. 

— Kokių šaknų? - paklausė Siuzana. 

— Aš visada maniau, kad tik medžiai turi šaknis. Negi 
mes jas graušim?.. - nusistebėjo Liusi. 

— Na, ką jūs čia, - nutraukė ją Piteris. - Edas teisus. 
Tikrai reikia ko nors griebtis. Jau geriau eiti į mišką, nei 
vėl grįžti į tą kepinantį karštį. 

Vaikai atsistojo ir nužingsniavo upeliūkščio pakraščiu 
tolyn. Eiti buvo sunku. Jie turėjo palįsti po medžių 
šakomis arba jas perlipti, prasibrauti pro rododendrų 
brūzgynus. Vaikai susidraskė drabužius, jų kojos permir- 
ko. Miške vis dar nebuvo girdėti jokių garsų, išskyrus 
upelio gurgėjimą ir jų pačių keliamą triukšmą. Jie buvo 
jau gerokai pavargę, kai staiga užuodė gardų kvapą ir 
aukštai virš savo galvų, dešiniojo kranto viršuje, pastebėjo 
kažką ryškiai spalvotą. 

— O, atrodo, tai - obelis! - sušuko Liusi. 

Taip ir buvo. Sunkiai šnopuodami užsiropštė į statų 
krantą, prasibrovė pro gervuogių brūzgynus ir atsidūrė 
po senu medžiu, apsunkusiu nuo didžiulių auksaspalvių 
obuolių, tokių kietų ir sultingų, jog gardesnius net 
įsivaizduoti būtų sunku. 

— Čia ne vienas toks medis, - tarė Edmundas, pilna 

— O, jų čia daugybė, - nudžiugo Siuzana, mesdama 
šalin vieno obuolio nuograužą ir čiupdama antrą. Tik- 
riausiai čia buvo sodas - kažkada seniai seniai. Vėliau jis 
sulaukėjo ir apaugo mišku. 

— Vadinasi, šitoje saloje kažkada gyveno žmonės, - 
tarė Piteris. 

— O kas ten? - ranka į priekį parodė Liusi. 

— Tai bent! Tai siena! - sušuko Piteris. - Sena akmeninė 
siena. 

Skindamiesi kelią pro nusvirusias nuo vaisių šakas, 
vaikai prasibrovė prie sienos. Ji buvo labai sena, kai kur 
jau suaižėjusi, apaugusi samanomis ir vijokliais, tačiau 
aukštesnė už daugelį aplinkui augančių medžių. Priėję 
dar arčiau, vaikai pamatė didžiulę arką. Joje kažkada tik- 
riausiai buvo pilies vartai, tačiau dabar arkoje kerojo 
aukščiausia sodo obelis. Vaikai turėjo nulaužti keletą šakų, 
kad galėtų įeiti į pilies vidų. Kai pagaliau prasibrovė, juos 
akimirksnį apakino dienos šviesa. Jie atsidūrė didelėje 
aikštelėje, iš visų pusių apsuptoje sienų. Joje neaugo 
medžiai, tik lygi žolė, nusėta baltomis gėlytėmis, ir pil- 
kas sienas apsivijusios gebenės. Tai buvo šviesi, tyli, pa- 
slaptinga ir truputėlį liūdna vieta. Visas ketvertas nužings- 
niavo į aikštelės vidurį, džiūgaudami, kad galės išsitiesti 
visu ūgiu ir pamankštinti rankas bei kojas. 


II 


SENASIS LOBIŲ KAMBARYS 


— Tai ne sodas, - tarė Siuzana, - o pilis. Štai čia buvo 
jos kiemas. 

— Taip, tikrai, - pritarė Piteris. — Čia bokšto liekanos, 
o tais apgriuvusiais laiptais buvo galima užlipti ant pilies 
sienų. O pažiūrėkit, kokie platūs ir žemi laiptai prie ano 
įėjimo. Jie tikriausiai vedė į didžiąją menę. 

— Labai seniai, sprendžiant iš to, kaip jie atrodo, — 
pratarė Edmundas. 

— Taip, labai seniai, — tęsė Piteris. - Kaip norėčiau 
sužinoti, kas ir kada gyveno šioje pilyje! 

— Ši vieta man kelia keistus jausmus, - tarė Liusi. 

— Tikrai, Lu? - atsisuko Piteris ir įdėmiai pažvelgė į 
seserį. — Ir man taip pat. Tai keisčiausias iš visų keistų 
dalykų, kurie šiandien nutiko. Įdomu, kur mes patekom 
ir ką visa tai reiškia? 

Besišnekučiuodami jie perėjo kiemą ir plačiais laip- 
tais pateko ten, kur kadaise tikriausiai buvo pilies menė. 
Dabar ji labiau priminė kiemą, nes stogas jau seniai bu- 
vo įgriuvęs, O ant grindinio žėlė žolė ir žydėjo baltagalvės. 
Skirtumas buvo tik tas, kad menė atrodė siauresnė ir 
trumpesnė, 0 ją supančios sienos —- aukštesnės nei kie- 

me. Kitame menės gale matėsi kažkas panašaus į terasą, 
maždaug tris pėdas aukštėliau nuo grindinio. 

— Įdomu, ar čia iš tikrųjų būta menės? - tarė Siuzana. — 
Kas tas į terasą panašus pakilimas? 

— Na, nebūk kvaila, - pasakė netikėtai keistai susijau- 
dinęs Piteris, - argi nematai? Tai juk pakyla, ant kurios 
stovėjo didysis stalas - prie jo sėdėdavo karalius ir didi- 
kai. Galima pamanyti, kad visai pamiršai, jog mes patys 
kadaise buvom karaliai ir karalienės ir savo didžiojoje 
menėje sėdėdavom ant tokios pat pakylos. 

— Mūsų Ker Paravelio pilyje, - beveik išdainavo Siu- 
zana tarsi sapnuodama, - didžiosios upės žiotyse, Narni- 
joje. Kaip galėjau tai pamiršti"? 

— Viską prisimenu! - šūktelėjo Liusi. - Galime įsivaiz- 
duoti, kad vėl esame Ker Paravelyje. Šita menė labai 
panaši į didžiąją puotų salę. 

— Deja, trūksta puotos, - tarė Edmundas. — Žinote, 
jau vėloka. Pažiūrėkit, kokie ilgi šešėliai. Ar pajutote, 
kad jau atvėso? 

— Jeigu turėsime čia nakvoti, reikėtų pagalvoti apie 
laužą, - pasakė Piteris. - Aš turiu degtukų. Eime paieškoti 
sausų malkų. 

Visi pritarė Piteriu! ir pusvalandžiui kibo į darbą. So- 
das, pro kurį jie pateko į griuvėsius, pasirodė esąs ne 
pati geriausia vieta rasti malkų. Pabandė jų paieškoti ki- 
toje pilies pusėje: išėjo iš menės pro siauras šonines du- 
ris ir pateko į akmeninių pakilimų ir įdubų labirintą, kur 
kadaise, matyt, buvo koridoriai ir mažesni kambariai, o 
dabar težėlė dilgėlės ir laukinės rožės. Tada jie surado 
pilies sienoje platų plyšį ir pro jį įžengė į mišką, kur buvo 
daug tamsiau, augo aukštesni medžiai, o tarp jų mėtėsi 

daugybė sausų šakų ir lapų, supuvusių kamienų ir kan- 
korėžių. Vaikai nešė juos glėbeliais, kol ant pakylos iškilo 
didelė šūsnis malkų. Grįždami į mišką penktąjį kartą, jie 
visai šalia menės atrado šulinį. Jį gožė piktžolės, tačiau 
kai vaikai jas nurovė, šulinys pasirodė esąs švarus, gilus 
ir pilnas tyro vandens. Jį pusračiu juosė akmeninio grin- 
dinio liekanos. Tuomet mergaitės sugrįžo parinkti dau- 
giau obuolių, o berniukai pakylos kampe sukrovė laužą. 
Ten, jų manymu, buvo jaukiausia ir šilčiausia. Nelengva 
buvo jį uždegti - sunaudojo daugybę degtukų, tačiau galų 
gale laužas suliepsnojo. Pagaliau visi keturi susėdo vei- 
dais į ugnį, nugaromis atsirėmė į sieną ir ėmė kepti obuo- 
lius, užmovę juos ant pagaliukų. Tačiau kepti obuoliai be 
cukraus nėra gardūs, pirštais valgyti jie buvo per karšti, 
o galiausiai atšalę, tapdavo visai neskanūs. Taigi teko pa- 
sitenkinti žaliais obuoliais, ir Edmundas prasitarė, kad 
vakarienės mokykloje buvo ne tokios jau bjaurios. 

— Dabar tikrai neatsisakyčiau didelės, storos duonos 
riekės, apteptos margarinu, - pridūrė jis. 

Tačiau vaikai jau buvo ištroškę nuotykių, ir nė vienas 
iš jų nenorėjo grįžti į mokyklą. 

Po to, kai buvo suvalgytas paskutinis obuolys, Siuza- 
na pakilo ir nuėjo prie šulinio atsigerti. Ji grįžo, rankoje 
nešdamasi kažkokį daiktą. 

— Žiūrėkit, - tarė trūkčiojančiu balsu, - radau prie 
šulinio. 

Ji padavė daiktą Piteriui ir atsisėdo. Kitiems vaikams 
pasirodė, kad ji tuoj pravirks. Edmundas ir Liusi smal- 
siai pasilenkė pažiūrėti, kas gi Piterio rankoje, ir išvydo 
mažą, laužo šviesoje spindintį daikčiuką. 

— Tegu mane perkūnas trenkia, — tarė Piteris, ir jo 

balsas taip pat nuskambėjo labai keistai. Jis ištiesė radinį 
kitiems. 

Dabar visi išvydo, jog tai mažas šachmatų žirgas, 
įprasto dydžio, tačiau nepaprastai sunkus, nes pagamin- 
tas iš gryniausio aukso. Žirgo akys buvo du mažyčiai ru- 
binai - tiksliau vienas, nes kita akis buvo išmušta. 

— "Tai bent, - pasakė Liusi. - Jis lygiai toks pat, kaip 
viena iš tų auksinių šachmatų figūrų, kuriomis kadaise 
žaidėme Ker Paravelyje, būdami karalienėmis ir kara- 
liais. 

— Na, Siu, neliūdėk, - tarė Piteris kitai seseriai. 

— Negaliu susivaldyti, - atsakė Siuzana. — Tas Žirgas 
staiga man viską priminė. Kaip buvo gera... Prisiminiau, 
kaip žaidžiau šachmatais su faunais ir geraisiais milžinais, 
kaip jūroje giedojo jūrų gyviai, kaip mano šaunus žirgas... 
kaip... kaip... 

— Mums būtų pats laikas atsitokėti, —- pasikeitusiu bal- 
su prabilo Piteris. 

— Ką nori pasakyti? — paklausė Edmundas. 

— Žinote, kur mes atsidūrėme? - tarė Piteris. 

— Na sakyk, sakyk, — paragino Liusi, - jau seniai 
jaučiau, kad ši vieta slepia kažkokią nepaprastą paslaptį. 

— Klok, Piteri, mes klausome, - nesitvėrė Edmundas. 

— Mes esame to paties Ker Paravelio griuvėsiuose, — 
tarė Piteris. 

— Bet klausyk, — atsakė Edmundas. - Kodėl tu taip 
nusprendei? Šiems griuvėsiams jau daugybė amžių. Tik 
pažiūrėk į tuos senus medžius, augančius tiesiog vartuo- 
se, į pačius akmenis. Kiekvienam aišku, kad čia niekas 
negyveno jau šimtus metų. 

— Žinau, - tarė Piteris. - Tai sunku paaiškinti. Tačiau 

pamirškime tai minutėlei ir apsvarstykime viską iš eilės. 
Pirmiausia ši menė lygiai tokios pačios formos ir dydžio 
kaip ir Ker Paravelio menė. Tik pabandykite čia vietoj 
dangaus įsivaizduoti stogą, vietoj žolės - spalvotą grindinį, 
O ant sienų - apmušalus ir pamatysite mūsų karališkąją 
pokylių salę. 

Vaikai tylėjo. 

— Antra, - tęsė Piteris, — šitos pilies šulinys lygiai toje 
pačioje vietoje, kur buvo mūsų šulinys, truputį į pietus 
nuo didžiosios menės. Be to, jis lygiai tokio pat dydžio ir 
formos. 

Kiti ir vėl nieko neatsakė. 

— Trečia, Siuzana ką tik surado vieną iš mūsų senųjų 
šachmatų figūrų — ar bent jau panašią į jas kaip du van- 
dens lašai. 

Vaikai ir toliau tylėjo. 

— Ketvirta, argi neprisimenate — mes tai darydavom 
kiekvieną dieną, kol iš Kalormeno karalystės atvyko pa- 
siuntiniai — argi neprisimenate, kaip prie šiaurinių Ker 
Paravelio vartų sodinome sodą? Garsiausia iš girios 
gyventojų - pati nimfa Pomona - buvo atkeliavusi užkerėti 
jo geraisiais burtais. O žemę išrausė ne kas kitas, o tie 
šaunūs maži padarėliai - kurmiai. Negi visai pamiršote 
tą juokingą senį, vyriausiąjį kurmį Rausvapėdį, ir kaip 
jis, besiramstydamas į savo kastuvą, kalbėjo: „Patikėkit 
manim, Jūsų Didenybe, vieną dieną jūs labai džiaugsitės 
šito sodo vaismedžiais". Ir kaip matote, jis buvo teisus. 

— Taip, taip! - sušuko Liusi ir pliaukštelėjo delnais. 

— Bet palauk, Piteri, - nenorėjo sutikti Edmundas. — 
Tai tikra nesąmonė. Pirmiausia mes nesodinome medžių 
tiesiai tarpuvartėje. Negalėjome būti tokie kvailiai. 

— Žinoma, ne, - atsakė Piteris, - tačiau nuo to laiko 
sodas išaugo ir išsiplėtė. 

— Be to, - tęsė Edmundas, - Ker Paravelis nebuvo 
saloje. 

— Taip, aš ir pats apie tai svarsčiau. Tačiau mūsų pilis 
stovėjo... kaip tai vadinasi... pusiasalyje. O tai juk beveik 
sala. O jeigu kas nors po mūsų laikų iškasė kanalą ir 
pavertė šią vietą sala? 

— Palauk minutėlę, - nutraukė jį Edmundas. - Ką gi 
reiškia tas tavo „po mūsų laikų“? Bet nuo to laiko, kai 
grįžom iš Narnijos, praėjo tik vieneri metai. O tu sakai, 
kad per tą laiką sugriuvo pilys, viskas apžėlė didžiuliu 
mišku, mūsų sodintos mažytės obelaitės pavirto senu so- 
du, ir bala žino kas dar nutiko. Tai neįmanoma. 

— Štai kas, - įsiterpė Liusi. - Jeigu čia - Ker Paravelis, 
šioje pakylos pusėje turėtų būti durys. Mes dabar tik- 
riausiai sėdim atsukę į jas nugaras. Atsimenate — durys į 
lobių kambarį? 

— Atrodo, jokių durų čia nėra, - tarė Piteris atsistoda- 
mas. 

Siena už jų nugarų buvo tirštai apžėlusi gebenėmis. 

— Tuoj sužinosim, — pasakė Edmundas, čiupo vieną iš 
prie laužo gulėjusių pagalių ir pradėjo stuksenti į žaliuo- 
jančią sieną. „Tuk-tuk“ — stuksėjo į sienos akmenį medis, 
ir vėl — „tuk-tuk“, bet staiga pasigirdo „bum-bum“ - visai 
kitoks, duslus daužomo medžio garsas. 

— Tai bent! - sušuko Edmundas. 

— Reikia išrauti tas žoles, - paragino Piteris. 

— Nelieskim šiandien tų durų, - pasiūlė Siuzana. — 
Rytoj ten įeisim. Jeigu jau tenka čia nakvoti, nenoriu, 
kad man už nugaros atsivertų durys į didžiulę, tamsią 

skylę, iš kurios gali bet kas išlįsti, jau nekalbant apie 
skersvėjus ir drėgmę. Be to, jau greitai sutems. 

— Siuzana, kaip gali šitaip kalbėti? — priekaištingai 
pažvelgė į seserį Liusi. 

Tačiau abu berniukai buvo per daug susijaudinę, kad 
išgirstų Siuzanos pasiūlymą. Jie grūmėsi su gebenėmis 
plikomis rankomis ir kišeniniu Piterio peiliuku, kol tas 
sulūžo. Tuomet jie griebėsi Edmundo peiliuko. Netru- 
kus ant pakylos, kur jie anksčiau sėdėjo, pūpsojo glėbiai 
gebenių o priėjimas prie durų pagaliau buvo praskintas. 

— Užrakintos, žinoma, - pasakė Piteris. 

— Bet medis visai supuvęs, - tarė Edmundas. - Gali- 
me jas akimirksniu išardyti ir turėsim daugiau malkų. 
Na, pirmyn! 

Tai užtruko ilgiau nei buvo tikėtasi, ir, vaikams dar 
tebedirbant, didžioji menė paskendo sutemose, o dan- 
guje sužibo pirmosios žvaigždės. Kai berniukai atsistojo 
ant supuvusių lentų krūvos ir, valydamiesi purvinas ran- 
kas, įsistebeilijo į ką tik atsivėrusią tamsią ir šaltą 
kiaurymę, dabar jau ne tik Siuzanos, bet ir kitų nugaro- 
mis perbėgo šiurpas. 

— Užsidekim deglus, - pasiūlė Piteris. 

— O kam to reikia? - vėl prabilo Siuzana. - Edmun- 
dai, tu pats sakei... 

— Dabar aš nieko nesakau, - nutraukė seserį Edmun- 
das. - Man dar niekas neaišku, bet greitai viską sužino- 
sime. Lendam ten, Piteri? 

— Reikia lįsti, - atsakė Piteris ir kreipėsi į seserį. — 
Na, aukščiau nosį, Siuzana. Jeigu jau vėl grįžome į 
Narniją, turėtumėm liautis elgęsi kaip maži vaikai. Tu 

čia - karalienė. Be to, argi mes galėsim užmigti, kai šalia 
tokia paslaptis? 

Vaikai bandė vietoj deglų užžiebti ilgus pagalius, tačiau 
jiems nesisekė. Laikant degančiais galais į viršų, jie grei- 
tai užgesdavo, o nulenkus Žemyn, liepsna degino rankas, 
dūmai graužė akis. Galų gale reikėjo griebtis elektrinio 
Edmundo žibintuvėlio. Laimei, berniukas gavo jį dovanų 
gimtadienio proga vos prieš savaitę, ir baterija buvo be- 
veik naujutėlė. Edmundas nužingsniavo pirmas ir švietė 
kelią. Už jo - Liusi, Siuzana ir galiausiai Piteris. 

— Jau priėjau laiptelius, - pasakė Edmundas. 

— Leiskis žemyn ir skaičiuok pakopas, - pasiūlė Piteris. 

— Vienas, du, trys, - pradėjo Edmundas, atsargiai leis- 
damasis žemyn, kol pasiekė šešioliktą laiptelį. — Čia jau 
grindinys! 

— Tuomet čia 1š tikrųjų Ker Paravelis, - ištarė Liusi. — 
Ten irgi buvo šešiolika. 

Daugiau niekas nieko nekalbėjo, kol visi keturi vaikai 
susibūrė laiptų apačioje. Edmundas iškėlė Žibintuvėlį ir 
lėtai apšvietė aplinkines sienas. 

— O-0-o0! - vienu balsu sušuko vaikai. 

Dabar visi suprato, kad tai iš tiesų senasis lobių kam- 
barys Ker Paravelio pilyje, kur jie kadaise gyveno kaip 
Narnijos valdovai. Kambarį į dvi dalis skyrė takas, panašiai 
kaip būna oranžerijose, o abiejose jo pusėse atokiau vie- 
nas nuo kito tarytum riteriai, saugantys brangenybes, 
stovėjo puošnūs šarvai. Tarp jų, lentynose, pūpsojo di- 
džiausi lobiai — vėriniai, apyrankės, žiedai, auksinės taurės 
ir kiti indai, ilgos dramblių iltys, segės, diademos ir aukso 
vėriniai. Tarytum kokie akmenys ar bulvės suversti krū- 

vomis gulėjo deimantai, rubinai, granatai, smaragdai, to- 
pazai ir ametistai. Po lentynomis stovėjo didžiulės ąžuo- 
linės dėžės, apkaustytos metalu ir užrakintos sunkiomis 
spynomis. Kambaryje buvo taip stingdančiai šalta ir tylu, 
jog vaikai girdėjo savo alsavimą. Lobius dengė toks sto- 
ras dulkių sluoksnis, jog jeigu vaikai nebūtų žinoję, kur 
atsidūrė, ir nebūtų atpažinę daugelio daiktų, sunkiai būtų 
susiprotėję, jog aplink juos - lobiai. Ši patalpa buvo 
niūri ir truputį bauginanti — atrodė, viskas čia apleista 
jau prieš amžių amžius. Kurį laiką niekas iš vaikų netarė 
nė žodžio. 

Žinoma, atsipeikėję jie ėmė vaikštinėti aplinkui ir 
apžiūrinėti daiktus. Tai priminė senų draugų susitikimą. 
Jeigu jūs būtumėte ten atsidūrę, būtumėt išgirdę, kaip 
vaikai šūkčiojo: „O, pažvelk! Mūsų karūnavimo žiedai! 
Prisimeni, kada pirmąsyk juos užsimovėm?.." - „Pažiūrėkit 
į tą mažytę segę! Mes manėm, kad ją pametėm". - „Žiūrėk, 
o argi ne šitais šarvais tu vilkėjai riterių turnyre Vienišosiose 
Salose?“ - „Atsimeni, šitą daiktą man nukalė nykštukas?" — 
„O pameni, kaip gėrėm iš ano rago?" —- „Pameni?“' - „Ar 
prisimeni?"... 

Staiga Edmundas tarė: 

— Klausykit! Reikia taupyti žibintuvėlio bateriją: kas 
žino, kiek kartų jo mums prireiks. Geriau pasiimkim tai, 
kas mums reikalinga, ir grįžkim atgal? 

— Turime pasiimti dovanas, - pasakė Piteris. Kadaise 
Narnijoje Piteris, Siuzana ir Liusi per Kalėdas gavo 
dovanų, kurias vertino labiau nei visą savo karalystę. Ta- 
da tik Edmundas nieko negavo, nes tuo metu buvo kitur 
(taip įvyko dėl jo paties kaltės - apie tai galite pasiskaity- 
ti kitoje knygutėje). 

Visi pritarė Piteriui ir taku nuėjo tolimosios lobių kam- 
bario sienos link, kur turėjo kabėti jų dovanos ir, žinoma, 
jas ten rado. Liusi dovana buvo mažiausia - tik nedidelis 
buteliukas. Tačiau jis buvo pagamintas ne iš stiklo, o iš 
deimanto ir daugiau nei iki pusės pripildytas stebuklingo 
eliksyro, galinčio išgydyti beveik kiekvieną žaizdą ar ligą. 
Nieko nesakiusi, Liusi labai susikaupusi paėmė dovaną, 
užsikabino diržą ant peties ir vėl pajuto buteliuką prie 
šono - ten, kur jis kabodavo senais laikais. Siuzana dovanų 
buvo gavusi lanką, strėles ir ragą. Lankas ir dramblio 
kaulo dėklas, pilnas plunksnuotų strėlių, dar tebekabo- 
jo, tačiau... 

— Siuzana, o kurgi ragas? — paklausė Liusi. 

— Kokia aš žioplė, - kiek pagalvojusi ištarė Siuzana. — 
Dabar prisimenu. Pasiėmiau jį su savimi mūsų paskutinę 
dieną Narnijoje, tada, kai išvykome medžioti Baltojo El- 
nio. Matyt, pamečiau jį, kai keliavom į tą kitą vietą — 
noriu pasakyti, Angliją... 

Edmundas švilptelėjo. Tai buvo iš tiesų skaudus pra- 
radimas, nes ragas buvo stebuklingas: vos jį papūtus, kad 
ir kur būtum, sulaukdavai pagalbos. 

— Toks daiktas mums čia kaip tik labai praverstų, — 
pasakė Edmundas. 

— Tiek to, - tarė Siuzana, - man dar liko lankas. 

Ir ji paėmė lanką į rankas. 

— Siu, ar styga nesudulėjusi? - paklausė Piteris. 

Gal dėl stebuklingo lobių kambario oro ar kokių kitų 
priežasčių lankas išliko koks buvęs. Ką jau ką, o šaudyti 
iš lanko ir plaukti Siuzana tikrai mokėjo. Po akimirkos ji 
įtempė lanką ir švelniai užgavo jo stygą. Styga sudūzgė, 
ir jos garsas pasklido po visą kambarį. Šis tylus dūzgimas 

labiau nei visa, kas nutiko iki šiol, sugrąžino vaikams se- 
nus prisiminimus. Jie akimirksniu prisiminė mūšius, 
medžiokles, puotas. Tada Siuzana vėl atleido stygą ir 
persimetė dėklą su strėlėmis per petį. 

Dabar Piteris paėmė savo dovaną - skydą su didžiuliu 
raudonu liūtu ir karališkąjį kardą. Jis nupūtė dulkes ir 
lengvai pastukseno ginklais į grindinį, kad nubyrėtų visi 
nešvarumai. Tada prisitaisė skydą prie rankos, o kardą 
prisisegė prie šono. Iš pradžių berniukas išsigando, kad 
kardas gali būti surūdijęs ir įstrigti dėkle, tačiau suklydo. 
Staigiu judesiu ištraukęs jį iškėlė, ir kardas sutviskėjo 
žibintuvėlio šviesoje. 

— Tai manasis kardas Rindonas, - tarė Piteris, - juo 
užmušiau vilką. 

Jo balsas suskambo kažkokia nauja gaida, ir kiti vai- 
kai pajuto, jog prieš juos vėl stovi Didysis Karalius Pite- 
ris. Po kurio laiko jie prisiminė, kad turėtų taupyti 
žibintuvėlį. 

Vaikai vėl užlipo laiptais, susikūrė didelę ugnį ir sugulė 
prisiglaudę vienas prie kito, kad būtų šilčiau. Gulėti ant 
kieto grindinio buvo labai nepatogu, tačiau galų gale visi 
užmigo. 


III 


NYKŠTUKAS 


Blogiausia miegant lauke tai, kad pabundi nepapras- 
tai anksti. O kai jau pabudai, reikia tuoj pat keltis, nes 
žemė yra tokia kieta, jog ilgiau ant jos gulėti baisiai ne- 
patogu. Dar blogiau, kai pusryčiams nėra nieko, išskyrus 
obuolius, o juk dar vakar vakarienei buvo tie patys obuo- 
liai. Todėl, kai Liusi pasakė, kad rytas yra tiesiog puikus 
(o tai buvo tikra tiesa), niekas negalėjo pridurti ko nors 
geresnio. Galų gale Edmundas ištarė tai, kas visiems 
nedavė ramybės: 

— Privalome kaip nors išsikapstyti iš šitos salos. 

Atsigėrę iš šulinio ir nusiprausę veidus, vaikai upelio 
pakraščiu nužingsniavo žemyn iki salos pakraščio ir 
įsistebeilijo į sąsiaurį, skyrusį juos nuo sausumos kitoje 
pusėje. 

— Reikės plaukti, - tarė Edmundas. 

— Siuzana tikrai perplauks, - pasakė Piteris. (Mat Siu- 
zana buvo mokyklos plaukimo čempionė.) - O kaip visi 
kiti? 

Sakydamas „visi kiti“, jis pirmiausia galvojo apie 
Edmundą, kuris nesugebėdavo įveikti mokyklos baseino 
net du kartus, ir Liusi, kuri apskritai vos įstengė paplaukti. 

— Be to, - įsiterpė Siuzana, - čia gali būti sūkurių. 
Tėtis sako, kad pavojinga maudytis nežinomoje vietoje. 

— Piteri, klausyk, - tarė Liusi. — Žinau, kad namuose, 
tai yra Anglijoje, aš negaliu nuplaukti nė metro. Bet ne- 
jaugi mes seniau nemokėjome plaukti - tada, kai buvo- 
me Narnijos karaliai ir karalienės? Mokėjome jodinėti ir 
visokių kitokių dalykų. Ar nemanai, kad...? 

— Na, bet tada mes buvome lyg ir suaugę, - nutraukė 
seserį Piteris. - Daug metų karaliavome ir išmokome 
visokiausių dalykų. O dabar juk vėl esam vaikai, ar ne? 

— Oi! - šūktelėjo Edmundas tokiu balsu, kad visi stai- 
ga nutilo ir atsisuko į jį. 

— Aš viską supratau, - tarė jis. 

— Ką — viską? - paklausė Piteris. 

— Viską! - tęsė Edmundas. - Vakar niekaip negalėjom 
suprasti, kodėl, nors palikome Narniją tik prieš metus, 
viskas čia atrodo taip, tarsi Ker Paravelis apleistas jau 
daugybę šimtmečių. Na, argi nesuprantat? Juk atsime- 
nate, kai daugybę metų išgyvenę Narnijoje mes vėl pro 
drabužių spintą grįžome atgal, paaiškėjo, kad ten 
neprabėgo nė minutė. 

— Na, na, tęsk, — ragino Siuzana. — Regis, aš jau pra- 
dedu suprasti. 

— Tai reiškia, - tęsė Edmundas, - kai nesi Narnijoje, 
negali žinoti, kaip joje bėga laikas. Kodėl gi negali būti 
taip, kad kol pas mus, Anglijoje, prabėga vieneri metai, 
čia, Narnijoje, praslenka šimtmečiai? 

— Šaunuolis, Edai! - tarė Piteris. - Atrodo, tu teisus. 
Jeigu taip, vadinasi, Ker Paravelyje mes gyvenome prieš 
šimtmečius. O dabar ėmėm ir išdygom čia tarsi kokie 

kryžiuočiai, anglosaksai, senieji bretonai ar dar kokios 
senienos šių laikų Anglijoje! 

— Kaip jie nustebs mus išvydę... - buvo bepradedanti 
Liusi, tačiau kiti tą pačią akimirką ją nutildė: 

— Ša! Žiūrėkit! 

Įvyko kažkas netikėta. 

Netoliese, jiems iš dešinės, didžiajame krante pūpsojo 
miškingas iškyšulys — vaikai manė, kad už jo slypi upės 
žiotys. Ir štai iš už iškyšulio pasirodė valtis. Aplenkusi 
iškyšulį, ji pasisuko ir sąsiauriu nuplaukė tiesiai jų salos 
link. Valtyje sėdėjo du žmonės - vienas irklavo, o kitas 
sėdėjo valties gale ir rankose laikė ryšulį, kuris spurdėjo 
ir trūkčiojo tarytum koks gyvas daiktas. Atrodė, abu ke- 
leiviai buvo kariai. Jie vilkėjo lengvais šarviniais marš- 
kiniais, ant galvų dėvėjo plieninius šalmus, 0 jų veidai 
buvo apaugę barzdomis ir atrodė rūstūs. Vaikai puolė 
nuo kranto atgal į mišką ir, pasislėpę tarp medžių, 
užgniaužę kvapą, stebėjo atvykėlius. 

— Čia bus gerai, - pratarė kareivis, sėdėjęs valtigalyje, 
kai valtis plaukė pro tą vietą, kur slėpėsi vaikai. 

— Gal pririšti jam akmenį prie kojų, kaprale? - paklau- 
sė kitas, užgulęs irklus. 

— Garnai! — suniurzgė pirmasis. — To tikrai nereikia, 
be to, neturim akmens. Jis nuskęs ir taip, tik reikia gerai 
suveržti virves. 

Po šių žodžių jis atsistojo ir pakėlė ryšulį. Piteris da- 
bar aiškiai išvydo, kad ryšulys tikrai gyvas. Tai buvo 
nykštukas surištomis rankomis ir kojomis, kuris iš visų 
jėgų dar bandė priešintis. Po akimirksnio Piteriui pro 
pat ausį kažkas prazvimbė, kareivis čia pat paleido 
nykštuką į valties dugną, skėstelėjo rankomis ir pliump- 


28 


telėjo į vandenį. Jis ėmė kepurnėtis didžiojo kranto link, 
ir Piteris suprato, jog Siuzanos paleista strėlė numušė 
kariui šalmą. Berniukas atsisuko į seserį ir pamatė, kaip 
ši, išblyškusi it drobė, jau taikosi iššauti antrąją strėlę. 
Laimei, jos neprireikė. Pamatęs savo draugą vandeny, 
antrasis karys garsiai sušuko, taip pat šoko į vandenį ir 
ėmė kepurnėtis į krantą. Atrodė, ten buvo visai negilu, 
nes netrukus karys išniro ir dingo didžiojo kranto miške. 

— Greičiau! Valtis nuplauks! — sušuko Piteris. Jis ir 
Siuzana net nenusirengę puolė į vandenį, ir, dar ne- 
įbridus net iki pečių, rankomis jau įsikibo į valties galą. 
Per kelias sekundes nuplukdę ją į krantą, iškėlė nykštuką, 
o Edmundas savo kišeniniu peiliuku ėmė pjaustyti virves 
(Piterio kardas būtų buvęs aštresnis, bet kardu tokį darbą 
daryti nepatogu). Kai galų gale nykštukas buvo išlais- 
vintas, jis atsisėdo, pasitrynė rankas, kojas ir sušuko: 

— Na, kad ir ką sakytų, į vaiduoklius jūs nepanašūs! 

Kaip ir visi nykštukai, jis buvo labai kresnas ir augalo- 
tas. Jo ūgis siekė apie tris pėdas, o rausvi, šiurkštūs 
didžiulės barzdos ir žandenų plaukai beveik visai dengė 
veidą — pro juos kyšojo tik ilga, lenkta tarytum snapas 
nosis ir blykčiojo juodos akutės. 

— Kad ir kaip ten būtų, - tęsė nykštukas, - vaiduokliai 
jūs ar ne vaiduokliai, išgelbėjote man gyvybę ir aš jums 
už tai labai dėkingas. 

— O kodėl mes turėtumėme būti vaiduokliai? — 
paklausė Liusi. 

— Visą gyvenimą man pasakojo, - paaiškino nykštukas, 
— kad šios pakrantės giriose vaiduoklių ne mažiau negu 
medžių. Štai kaip apie jas kalbama. Todėl, kai jie nu- 
sprendžia ką nors nugalabyti, paprastai atplukdo čia, kaip 

štai mane, ir palieka nelaimingąjį vaiduokliams sudoroti. 
Bet aš visuomet svarsčiau, ar tik jie aukos nepaskandina 
arba neperpjauna gerklės. Niekuomet tvirtai netikėjau 
vaiduokliais. Tačiau tie du niekšai, kuriuos ką tik nušovėte, 
jais tikėjo. Jie labiau negu aš bijojo mane čia atplukdyti 
ir nugalabyti! 

— Štai kodėl jie abu paspruko, - pasakė Siuzana. 

— Ką? Kaip tai? - paklausė nykštukas. 

— Jie pabėgo, - patvirtino Edmundas, - į didįjį krantą. 

— Na, aš ir neketinau jų nušauti, — pasiteisino Siuza- 
na, mat jai nepatiko, jog kiti galėjo pagalvoti, kad ji 
nepataikė iš tokio mažo atstumo. 

— Hmm, - sumykė nykštukas. - Negerai. Galime 
prisišaukti nelaimę, jeigu jie nelaikys liežuvių už dantų, 
norėdami išgelbėti savo kailius. 

— Oužkąjie norėjo jus paskandinti? - paklausė Piteris. 

— O-0, aš - pavojingas nusikaltėlis! Taip, taip, - links- 
mai prakalbo nykštukas. — Tačiau tai ilga istorija. Tuo 
tarpu pamaniau, gal jūs ketinate mane pakviesti pusryčių? 
Nė negalite įsivaizduoti, koks apetitas atsiranda, kai 
ruošiesi mirti. 

— Mes turime tik obuolių, - nedrąsiai pasiūlė Liusi. 

— Geriau negu nieko, bet ne taip skanu kaip šviežia 
žuvis, - pridūrė nykštukas. - Atrodo, pakviesti jus pusryčių 
teks man. Mačiau valtyje kažkokią meškerę. Šiaip ar taip, 
turim nuplukdyti valtį į kitą salos pusę, jei nenorim, kad 
mus pamatytų didžiajame krante. 

— Aš ir pats turėjau susiprasti, - pasakė Piteris. 

Keturi vaikai ir nykštukas įbrido į vandenį, isirėžę 
įstūmė valtį į kanalą ir įsikepurnėjo vidun. Nykštukas ne- 
delsdamas ėmėsi vadovauti. Žinoma, irklai jam buvo per 


30 


dideli, todėl irklavo Piteris, o nykštukas iš pradžių vaira- 
vo valtį kanalu į šiaurę, o tada pasuko rytų kryptimi ap- 
link salos iškyšulį. Iš čia vaikai galėjo gerai matyti upę ir 
visus aplinkinius iškyšulius ir įlankėles. Jie stengėsi prisi- 
minti, kaip ši vietovė atrodė seniau, tačiau pakrantė užžėlė 
miškais, todėl viskas neatpažįstamai pasikeitė. 

Kai valtis atsidūrė atviroje jūroje į rytus nuo salos, 
nykštukas užmetė meškerę. Jis greitai prigaudė puikių, 
vaivorykštės spalvomis švytinčių žuvų, kurias vaikai 
prisiminė valgydavę Ker Paravelyje. Pakankamai prisi- 
Žvejoję, jie įplukdė valtį į nedidelį užutekį ir pririšo prie 
medžio. Nykštukas pasirodė esąs labai sumanus vyrukas 
(turiu pasakyti, jog nors pasitaiko ir blogų nykštukų, nie- 
kuomet negirdėjau, kad nors vienas iš jų būtų buvęs kvai- 
las), išskrodė Žuvis, jas išdarinėjo ir tarė: 

— Dabar mums reikia malkų laužui. 

— Mes jų turime pily, - pasakė Edmundas. 

Nykštukas iš nustebimo net švilptelėjo. 

— Barzdos ir barzdaskučiai! - šūktelėjo jis. — Tai ten iš 
tikrųjų stovi pilis? 

— Tik griuvėsiai, - pasakė Liusi. 

Nykštukas įsistebeilijo į vaikus, 0 jo veido išraiška 
atrodė labai keista. 

— Ir kas gi po galais... - buvo bepradedąs sakinį, bet 
staiga nutilo ir po akimirkos tarė. - Nesvarbu. Pirmiau- 
sia pusryčiai. Luktelėkit, dar vienas dalykėlis prieš pra- 
dedant pusryčiauti. Ar galit pridėję rankas prie širdies 
prisiekti, kad aš iš tikrųjų gyvas? Ar esate įsitikinę, kad 
nenuskendau ir mes visi - ne vaiduokliai"? 

Kai vaikai jį nuramino, iškilo klausimas, kaip nusinešti 
žuvis. Jie neturėjo nei krepšelio, nei virvutės joms suner- 
ti. Galų gale teko panaudoti Edmundo kepurę, nes jis 

vienintelis ją turėjo. Šiaip berniukas būtų nejuokais 
pyktelėjęs, tačiau dabar pats buvo baisiausiai alkanas. 

Iš pradžių nykštukas pilyje jautėsi gana nejaukiai. Vis 
dairėsi aplink, uostė orą ir murmėjo: 

— Hmm, vis dėlto ta vieta truputį vaiduokliška. O ir 
dvokia vaiduokliais... 

Tačiau įsižiebus laužui, jis pralinksmėjo ir ėmė moky- 
ti vaikus, kaip kepti žuvį ant žarijų. Valgyti karštą Žuvį 
penkiese, kai nėra nė vienos šakutės ir tik vienas kišeninis 
peiliukas, yra keblus dalykas - tai geriausiai liudijo keli 
pusryčių metu nudeginti pirštai. Tačiau kadangi buvo jau 
devinta valanda, o vaikai pabudo penktą ryto, niekas to- 
kiais nudegimais per daug nesiskundė. Kai visi atsigėrė 
iš šulinio ir užkando obuolių, nykštukas išsiėmė maždaug 
savo rankos dydžio pypkutę, ją prikimšo, prisidegė, išpūtė 
didelį kvapnių dūmų kamuolį ir tarė: 

— Na, tai ką? 

— Pirmiausia jūs papasakokit savo istoriją, o paskui 
mes papasakosim savo, - pasiūlė Piteris. 

— Na, - atsakė nykštukas, - kadangi išgelbėjot man 
gyvybę, taip ir padarysiu. Bet tiesiog nežinau nuo ko 
pradėti. Pirmiausia pasakysiu, kad esu karaliaus Kaspi- 
jano pasiuntinys. 

— O kasis toks? — vienu balsu paklausė vaikai. 

— Kaspijanas Dešimtasis, Narnijos karalius, telydi jį 
šlovė per amžius! — atsakė nykštukas. — Tai yra, jis turėtų 
būti Narnijos karalius ir tikiuosi, taip ir įvyks. Šiuo metu 
jis tik mūsų, senųjų Narnijos gyventojų, valdovas. 

— Pasakykit, prašau, o kas tie „senieji Narnijos gyven- 
tojai?? — paklausė Liusi. 

— Kaip tai kas? Mes, - atsakė nykštukas. — Tie, kurie 
pradėjo sukilimą. 

— Supratau, - tarė Piteris. - Kaspijanas yra senųjų 
narnijiečių vadas. 

— Na taip, panašiai, - atsakė nykštukas, kasydamasis 
pakaušį. - Bet iš tikrųjų jis dar labai neseniai tapo 
narnijiečiu. Jis yra telmarinas, suprantat? 

— Nesuprantu, —- pasakė Edmundas. 

— Tai dar painiau nei Rožių dinastijų karai, - pasakė 
Liusi. 

— O varge! — tarė nykštukas. — Taip aš nieko nepa- 
aiškinsiu. Klausykit, atrodo, turiu jums viską papasakoti 
iš pradžių: kaip Kaspijanas užaugo savo dėdės rūmuose 
ir kaip jis prisidėjo prie mūsų. Bet teks ilgai pasakoti. 

— Na ir puiku, - tarė Liusi. - Mes mėgstam pasakojimus. 

"Taigi nykštukas patogiau įsitaisė ir ėmė pasakoti. Ne- 
kartosiu jums tiksliai jo žodžių, vaikų klausimų ir pastabų, 
kurias jie įterpdavo į pasakojimą, nes tai užimtų per daug 
laiko ir viską dar labiau supainiotų — be to, kai kuriuos 
dalykus vaikai sužinojo tik vėliau. Tačiau istorijos, kurią 
vaikai galų gale sužinojo visą, esmė yra tokia. 


IV 


NYKŠTUKAS PASAKOJA 
APIE PRINCĄ KASPIJANĄ 


Princas Kaspijanas gyveno didžiulėje pilyje Narnijos 
centre pas savo dėdę Narnijos karalių Mirazą ir tetą, 
rausvaplaukę karalienę Prunaprizmiją. Jo tėvas ir moti- 
na buvo mirę, ir Kaspijanas labiausiai mylėjo savo auklę. 
Nors būdamas princas jis turėjo nuostabiausių žaislų, ku- 
rie galėjo daryti viską — tik kalbėti nemokėjo, Kaspijanui 
labiausiai patikdavo vėlyvo vakaro valanda, kada visi 
žaislai jau būdavo sudėti į dėžes, ir auklė imdavo pasa- 
koti jam istorijas. 

Kaspijanas nelabai mylėjo dėdę ir tetą, tačiau maždaug 
du kartus per savaitę dėdė jį pasikviesdavo, ir jiedu 
išeidavo pusvalandžiui pasivaikščioti pietine pilies tera- 
sa. Vieną kartą, taip jiems bevaikštinėjant, karalius 
kreipėsi į jaunąjį princą: 

— Na, berniuk, greitai reiks tave išmokyti jodinėti ir 
naudotis kardu. Tu žinai, kad aš ir tavo teta neturime 
vaikų, todėl, kai manęs nebebus, tau greičiausiai teks tapti 
karaliumi. Norėtum šito? 

— Nežinau, dėde, - atsakė Kaspijanas. 

— Nežinai? — nustebo Mirazas. - Norėčiau sužinoti, 
ko gi gali labiau norėti žmogus? 

— Na, aš turiu dar vieną norą, - pasakė Kaspijanas. 

— Ko gi tu labiau norėtum? 

— Norėčiau... norėčiau... norėčiau gyventi senaisiais 
laikais, - tarė Kaspijanas. (Tuomet jis buvo dar visai mažas 
berniukas.) 

Iki šios minutės Mirazas kalbėjo kiek monotoniškai, 
kaip dažnai kalba suaugusieji, kai jų nedomina pašnekesys, 
tačiau po paskutinių Kaspijano žodžių jis staiga įdėmiai 
pažvelgė į berniuką. 

— Ką? Apie ką tu kalbi? - paklausė Mirazas.- Kokiais 
senaisiais laikais? 

— Argi jūs nežinote, dėde? - nustebo Kaspijanas. - Tais 
laikais viskas buvo kitaip: gyvuliai kalbėjo, o medžiuose 
ir upeliuose gyveno mielos būtybės - atrodo, jos vadino- 
si najadės ir driadės. O dar buvo nykštukai. O visose 
giriose gyveno mieli mažyčiai faunai. Jų kojos buvo kaip 
ožių. Ir... 

— Visa tai nesąmonės, pasakos mažiems vaikams, — 
griežtai nutraukė berniuką karalius. - Tiktai visai mažiems 
pypliams, girdi? Tu esi jau per didelis, kad tikėtum to- 
kiais niekais. Tavo amžiuje jau turėtų rūpėti mūšiai ir 
nuotykiai, o ne pasakos. 

— Bet tais laikais irgi buvo mūšių ir nuotykių, - pasakė 
Kaspijanas. - Nepaprastų nuotykių. Kartą gyveno Balto- 
ji Burtininkė, kuri pasivadino visos šalies karaliene. Ir ji 
užbūrė kraštą taip, kad čia visą laiką buvo žiema. Po to iš 
kažkur atkeliavo du berniukai ir dvi mergaitės, užmušė 
tą Burtininkę ir tapo Narnijos karaliais ir karalienėmis. 
Jų vardai buvo Piteris, Siuzana, Edmundas ir Liusi. Jie 
karaliavo labai ilgai ir laimingai, nes juos globojo Asla- 
nas... 

— Kas jis? — paklausė Mirazas. Jeigu Kaspijanas būtų 
buvęs nors truputėlį vyresnis, iš dėdės balso būtų supratęs, 
kad jam vertėtų prikąsti liežuvį. Tačiau berniukas plepėjo 
toliau. 

— Ką, argi jūs nežinot? — paklausė jis. - Aslanas — 
Didysis Liūtas, kuris atvyksta iš už jūros. 

— Kas tau pasakoja šituos niekus? - staiga sugriaudėjo 
Mirazas. Kaspijanas išsigando ir nieko neatsakė. 

— Jūsų Karališkoji Didenybe, - tarė karalius Mirazas, 
paleisdamas Kaspijano ranką, kurią iki tol laikė. - Aš 
primygtinai reikalauju atsakymo. Pažiūrėkit man į akis. 
Kas papasakojo jums šitas melagystes? 

— Au... auklė, — neryžtingai išlemeno Kaspijanas ir 
apsipylė ašaromis. 

— Tuoj pat liaukis, - pasakė dėdė, suimdamas Kaspijaną 
už pečių ir papurtydamas. - Liaukis. Ir kad aš tavęs dau- 
giau niekada nepagaučiau sapaliojančio ar galvojančio 
apie tuos kvailus pasakojimus. Tų karalių ir karalienių 
niekada nebuvo. Kur girdėta, kad vienu metu valdytų du 
karaliai? Jokio Aslano nėra. Kaip ir jokių liūtų. Ir nie- 
kuomet nebuvo taip, kad gyvuliai mokėtų kalbėti. Girdi 
mane? 

— Taip, dėde, - kūkčiojo Kaspijanas. 

— Tuomet pamirškim visa tai, - užbaigė karalius. Jis 
tuoj pat pasikvietė vieną iš tarnų, stovėjusių tolimajame 
terasos gale, ir šaltai įsakė: 

— Jo Karališkąjį Didenybę palydėk į jo kambarį ir tuoj 
pat atvesk pas mane Jo Karališkojo Didenybės auklę. 

Kitą dieną Kaspijanas suprato, kokį baisų dalyką jis 
padarė, nes auklė buvo išsiųsta nė neleidus jai atsisvei- 


36 


kinti su berniuku, o mažajam princui tuoj pranešta, kad 
jam paskirtas auklėtojas. 

Kaspijanas labai verkė, nes ilgėjosi savo auklės. Jis 
buvo toks nelaimingas, kad dar dažniau nei anksčiau pri- 
simindavo senuosius pasakojimus apie Narniją. Kasnakt 
berniukui sapnuodavosi nykštukai ir driadės, ir jis atkak- 
liai stengdavosi prakalbinti pilies šunis ir kates. Tačiau 
šunys tik vizgindavo uodegas, o katinai tik murkdavo. 

Kaspijanas buvo įsitikinęs, kad savo naujojo auklėtojo 
nekęs, tačiau kai maždaug po savaitės šis atvyko, pa- 
aiškėjo, kad beveik neįmanoma jo nepamilti. Auklėtojas 
buvo pats mažiausias ir storiausias iš visų Kaspijano ka- 
da nors matytų žmonių. Jis turėjo ilgą, smailą sidabro 
spalvos barzdą, kuri beveik siekė juosmenį, o rudas, 
raukšlėtas žmogelio veidukas atrodė labai išmintingas, 
labai negražus ir labai geras. Jo balsas buvo Žemas, o 
akys - linksmos, tokios linksmos, jog jo nepažįstant, bu- 
vo sunku pasakyti, kada jis juokauja, o kada kalba rim- 
tai. Auklėtoją vadino daktaru Kornelijumi. 

Iš visų auklėtojo pamokų Kaspijanui labiausiai patiko 
istorija. Iki tol, be auklės pasakojimų, jis nieko nežinojo 
apie Narnijos istoriją, todėl labai nustebo sužinojęs, kad 
karališkoji šeima neseniai atvyko į šį kraštą. 

— Jūsų Didenybės protėvis, Kaspijanas Pirmasis, - pa- 
sakojo daktaras Kornelijus, - pirmas užkariavo Narniją 
ir pavertė ją savo karalyste. Tai jis atvedė savo tautiečius 
į šį kraštą. Jūs nesate senieji Narnijos gyventojai. Jūs — 
telmarinai, atvykėliai iš Telmaro krašto, kuris yra toli už 
Vakarinių kalnų. Štai kodėl Kaspijanas Pirmasis yra pra- 
mintas Kaspijanu Nukariautoju. 

— Daktare, -vieną dieną paprašė Kaspijanas, - prašau, 

pasakykite, kas gyveno Narnijoje prieš mums atvykstant 
iš Telmaro? 

— Prieš atvykstant telmarinams, žmonės Narnijoje negy- 
veno, — atsakė daktaras Kornelijus. — Tiksliau pasakius, 
tik keli. 

— O ką tada mano proproproseneliai nukariavo? 

— Reikia sakyti ne „proproproseneliai“, o protėviai, 
Jūsų Didenybe, - pataisė daktaras Kornelijus. - Man regis, 
laikas nuo istorijos grįžti prie gramatikos. 

— O, prašau, dar ne, - paprieštaravo Kaspijanas. — 
Argi nebuvo jokio mūšio? Kodėl tada jis vadinamas Kas- 
pijanu Nukariautoju, jeigu čia nebuvo su kuo kariauti? 

— Jau sakiau, kad Narnijoje žmonių buvo labai mažai, — 
ištarė daktaras ir pro savo didžiulius akinius pažvelgė į 
berniuką labai keistu žvilgsniu. 

Akimirką Kaspijanas visai susipainiojo savo mintyse, 
tačiau staiga jo širdis suspurdėjo. 

— Jūs... Jūs norite pasakyti, - sušnibždėjo jis, - kad čia 
gyveno kitokie padarai? Kad tie pasakojimai sako tiesą? 
Ar čia buvo...? 

— Tšss! — sušnibždėjo daktaras Kornelijus, palenkęs 
galvą visai arti Kaspijano. - Daugiau nė žodžio. Argi 
nežinote, kad jūsų auklė buvo išsiųsta todėl, kad papasa- 
kojo jums apie senąją Narniją? Karaliui tai nepatinka. 
Jeigu jis sužinotų, kad pasakoju paslaptis, išpertų jums 
kailį, o man nukirstų galvą. 

— Bet kodėl? - paklausė Kaspijanas. 

— Dabar tikrai pats laikas grįžti prie gramatikos, — 
garsiai tarė daktaras Kornelijus. - Gal, Jūsų Karališkasis 
Didenybe, malonėtumėte atsiversti Pulverulentus Siccus 

knygos „Gramatikos sodas, arba Pažinimo medis jauniems 
protams“ ketvirtąjį puslapį? 

Po to iki pat pietų buvo vien daiktavardžiai ir veiks- 
mažodžiai, tačiau vargu ar Kaspijanas ko nors išmoko. 
Jis atrodė per daug susijaudinęs. Berniukas buvo įsiti- 
kinęs, kad daktaras Kornelijus nebūtų jam tiek daug 
papasakojęs, jeigu neketintų anksčiau ar vėliau papasa- 
koti dar daugiau. 

Ir jis neapsiriko. Po kelių dienų auklėtojas tarė: 

— Šiandien mes mokysimės astronomijos. Šią naktį dvi 
didingos planetos — Tarva ir Alambilė - praskries viena 
pro kitą vieno laipsnio atstumu. Tai nutinka sykį per ke- 
lis šimtmečius, ir Jūsų Didenybei jau neteks pamatyti to 
antrą kartą. Būtų geriausia, kad šįvakar atsigultumėte 
truputį anksčiau nei paprastai. Kai jos priartės viena prie 
kitos, aš ateisiu ir jus pažadinsiu. | 

Kaspijanas pagalvojo, kad tai tikriausiai neturi nieko 
bendra su senąja Narnija, apie kurią jis taip troško dau- 
giau sužinoti, tačiau vis dėlto nudžiugo, nes išeiti patį 
vidurnaktį visada yra įdomu. Vakare atsigulęs į lovą, manė 
neįstengsiąs užmigti, tačiau netrukus nugrimzdo į miegą. 
Jam atrodė, nepraėjo nė kelios minutės, kai staiga paju- 
to, kad kažkas jį švelniai žadina. 

Berniukas atsisėdo lovoje ir pamatė, kad kambarys 
skendi mėnulio šviesoje. Šalia lovos, apsirengęs apsiaus- 
tu su gobtuvu ir laikydamas rankose nedidelį žibintą, 
stovėjo daktaras Kornelijus. Kaspijanas tuoj pat prisiminė, 
ką jie ruošėsi veikti. Jis atsikėlė ir apsirengė. Nors buvo 
vasaros naktis, oras jam pasirodė vėsesnis nei tikėjosi, 
todėl nudžiugo, kai daktaras padavė jam apsiaustą, 
panašų į savo, ir porą šiltų, minkštų mokasinų. Po aki- 

mirksnio, įsisupę į apsiaustus su gobtuvais, kad liktų 
nepastebėti tamsiuose koridoriuose, ir apsiavę taip, kad 
nekeltų nė mažiausio triukšmo, mokytojas ir mokinys 
tylutėliai išslinko iš kambario. 

Kaspijanas žingsniavo paskui daktarą daugybe kori- 
dorių, kilo keliais laiptais, kol galų gale pro mažas gyny- 
binio bokštelio dureles jiedu išėjo į nedidelę aikštelę ant 
pilies mūrų. Iš vienos pusės stūksojo įtvirtinimai, iš kitos — 
status stogas, po kojomis driekėsi šešėliuoti, mirgantys 
pilies sodai, virš galvų švietė mėnulis ir žvaigždės. Jie 
priėjo dar vienas duris - jos vedė tiesiai į Didįjį pilies 
bokštą. Daktaras Kornelijus jas atrakino ir ėmė kopti 
tamsiais besisukančiais bokšto laiptais. Kaspijanas nepa- 
prastai susijaudino —- anksčiau jam niekada neleisdavo 
vaikščioti šiais laiptais. 

Laiptai buvo ilgi ir statūs, bet kai jiedu užkopė į bokšto 
viršūnę, ir berniukas atgavo kvapą, jis nesigailėjo, kad taip 
sunkiai čia kopė. Tolumoje iš dešinės blyškiai dūlavo 
Vakariniai kalnai. Kairėje mirguliavo Didžioji upė. Ap- 
linkui viešpatavo tokia tyla, jog jis girdėjo krioklio 
šniokštimą Bebrų užtvankoje už mylios nuo pilies. Jie 
legvai rado danguje dvi žvaigždes, kurias norėjo pamaty- 
ti. Jos kabojo gana Žemai, pietinėje dangaus pusėje — 
ryškios tarytum du nedideli mėnuliai ir labai arti viena 
kitos. 

— Ar jos dabar susidurs? — sušnibždėjo susižavėjęs ir 
išsigandęs Kaspijanas. 

— Na ką jūs, mielasis prince, — tarė daktaras irgi be- 
veik pašnibždomis. - šitaip negali atsitikti. Didieji dan- 
gaus lordai per daug gerai moka savo šokio žingsnius. 
Pažvelkite į tas žvaigždes atidžiau. Jų susitikimas neša 

sėkmę ir lemia daug gėrio liūdnajam Narnijos kraštui. 
Pergalės deivė Tarva sveikina taikos deivę Alambilę. Štai, 
jos tuoj pat visai priartės. 

— Gaila, kad tas medis viską užstoja, - atsiliepė Kaspi- 
janas. - Mes geriau jas matytumėm nuo Vakarinio bokšto, 
nors jis ir ne toks aukštas. 

Daktaras Kornelijus keletą minučių tylėjo ir sustingęs, 
įsmeigęs akis žiūrėjo į Tarvą ir Alambilę. Tada giliai atsi- 
duso ir atsisuko į Kaspijaną. 

— Na štai, - tarė, - jūs matėte tai, ko niekada nematė 
1r nematys nė vienas iš mūsų laikais gyvenančių žmonių. 
Taip, jūs teisus, nuo ano žemesniojo bokšto viskas būtų 
matyti dar geriau. Tačiau atsivedžiau jus čia dėl kitos 
priežasties. 

Kaspijanas pažvelgė į auklėtoją, tačiau jo veidą slėpė 
gobtuvas. 

— Šio bokšto privalumas tas, - tarė daktaras Korneli- 
jus, - kad po mūsų kojomis - šešios tuščios menės, ilgi 
laiptai, o durys jų apačioje yra užrakintos. Mūsų čia nie- 
kas neišgirs. 

— Ar ketinate pasakyti man tai, ko nepasakėte prieš 
kelias dienas? — paklausė Kaspijanas. 

— Taip, - atsakė daktaras. - Bet atmink! Mums negali- 
ma kalbėtis apie tuos dalykus niekur kitur, tik čia - pačioje 
Didžiojo bokšto viršūnėje. 

— Taip. Pažadu, - kinktelėjo galva Kaspijanas. - Na, 
prašau, pasakokit greičiau. 

— Klausyk, - tarė daktaras. — Viskas, ką girdėjai apie 
senąją Narniją — tiesa. Tai nėra Žmonių kraštas. Tai yra 
Aslano kraštas, pabundančių medžių, deivių najadžių, 
faunų, satyrų, nykštukų ir milžinų, dievų ir kentaurų, 

kalbančių Žvėrių šalis. Tai prieš juos kovojo Kaspijanas 
Pirmasis. Tai jūs, telmarinai, nutildėte žvėris, medžius ir 
fontanus; jūs išžudėte ir išvijote nykštukus ir faunus, o 
dabar stengiatės ištrinti tai iš atminties. Karalius draudžia 
apie juos kalbėti. 

— O, aš nenorėjau, kad taip pasielgtume, - atsiliepė 
Kaspijanas. - Ir džiaugiuosi, kad visa tai pasirodė tiesa, 
net jei to ir nesugrąžinsi. 

— Ne vienas iš jūsų padermės slapčia galvoja panašiai 
kaip tu, - pasakė daktaras Kornelijus. 

— Bet, daktare, - tarė Kaspijanas, - kodėl jūs sakote 
„Iš mano padermės"? Juk jūs taip pat esate telmarinas! 

— Jūs taip manote? - klausimu atsakė daktaras. 

— Šiaip ar taip, juk esate žmogus, tiesa? — paklausė 
Kaspijanas. 

— Jūs taip manote? — vėl pakartojo daktaras dar 
žemesniu balsu ir tą pačią akimirką nusimetė gobtuvą, 
kad Kaspijanas galėtų mėnulio šviesoje geriau įsižiūrėti į 
jo veidą. 

Kaspijanas staiga suvokė tiesą ir jam dingtelėjo, kad 
jau daug anksčiau galėjo tai suprasti. Juk daktaras Kor- 
nelijus buvo toks mažas, toks storas, o jo barzda buvo 
tokia ilga... Berniuko galvoje pynėsi dvi mintys. Viena 
kėlė siaubą: “Jis — visai ne žmogus. Jis — nykštukas ir 
atsivedė mane čia, kad užmuštų"; kita - džiugino: „Vadi- 
nasi, dar yra tikrų nykštukų, ir aš galų gale pamačiau 
vieną Iš jų". 

— Na, pagaliau atspėjai, - tarė daktaras Kornelijus. — 
Arba beveik atspėjai. Aš nesu tikras nykštukas. Aš turiu 
1r žmonių kraujo. Daug nykštukų išsigelbėjo po didžiųjų 
mūšių ir toliau čia gyveno: nusiskuto barzdas, ėmė avėti 

aukštakulniais batais, kad atrodytų panašūs į žmones, ir 
maišėsi su jūsiškiais telmarinais. Aš — vienas iš jų, tik 
pusiau nykštukas. Jeigu kas nors iš mano giminaičių, 
tikrųjų nykštukų, dar gyvena kur nors šiame pasaulyje, 
neabejoju, kad jie manęs nekęstų ir vadintų išdaviku. 
Tačiau niekada per tuos ilgus metus mes nepamiršom 
savo giminaičių ir visų kitų laimingų Narnijos gyventojų, 
taip pat ir seniai prarastų laisvės dienų. 

— Aš... A-atleiskit, daktare, - sušnibždėjo Kaspijanas. — 
Juk tai nebuvo mano kaltė, ar ne? 

— Visa tai pasakoju ne tam, kad jus apkaltinčiau, mie- 
lasis prince, — atsakė daktaras Kornelijus. - Norite pa- 
klausti, kodėl apskritai pasakoju? Dėl dviejų priežasčių. 
Pirmiausia todėl, kad šie slapti prisiminimai taip ilgai 
slėgė mano seną širdį, jog ji tiesiog plyštų iš skausmo, jei 
nebūčiau jums jų pašnibždėjęs. O antroji priežastis ta, 
kad tapęs karaliumi, galėsite mums padėti - juk Žinau, 
kad nors ir esate telmarinas, tačiau pamilote senuosius 
laikus. 

— Taip, taip, - atsakė Kaspijanas. - Bet kaip galėčiau 
jums padėti? 

— Galite pasirūpinti panašiais į mane vargšais nykštukų 
palikuonimis. Galėtumėt sušaukti išsilavinusius burtinin- 
kus ir pabandyti vėl pažadinti medžius. Galite apieškoti 
visus krašto kampelius ir laukines vietas, ieškodamas 
faunų, kalbančių žvėrių ar nykštukų, kurie galbūt dar 
slapstosi šiame krašte. 

— Jūs manote, jų dar yra? — viltingai paklausė Kaspija- 
nas. 

— Nežinau... nežinau, - giliai atsiduso daktaras. - Kar- 
tais man atrodo, kad jie jau išnyko. Jų pėdsakų ieškojau 

visą gyvenimą. Kartais man atrodydavo, kad girdžiu 
nykštukų būgnų dudenimą kalnuose. Kartais naktį girios 
glūdumoje man staiga pasirodydavo, kad tolumoje 
šmėkščioja šokantys faunai ar satyrai, bet, priėjęs artyn, 
niekada nieko nerasdavau. Dažnai mane apimdavo ne- 
viltis, tačiau visada kas nors vėl grąžindavo viltį. Nežinau. 
Tačiau jūs bent galėtumėte pasistengti tapti tokiu valdo- 
vu kaip Didysis Karalius Piteris senaisiais laikais, o ne 
tokiu, koks yra jūsų dėdė. 

— Vadinasi, pasakojimai apie karalius, karalienes ir 
Baltąją Burtininkę byloja tiesą? — paklausė Kaspijanas. 

— Žinoma, taip, - atsakė Kornelijus. — Šių karalių val- 
dymo metai buvo Narnijos aukso amžius. Šis kraštas nie- 
kuomet jų nepamiršo. 

— O ar jie gyveno šitoje pilyje, daktare? 

— Na ką tu, mielasis, - papurtė galvą Kornelijus. - Ši 
pilis dar gana nauja. Ją pastatė tavo prosenelis. Tačiau, 
kai pats Aslanas paskyrė dvi Ievos dukteris ir du Adomo 
sūnus Narnijos valdovais, jie apsigyveno Ker Paravelio 
pilyje. Nė vienas gyvas Žmogus nėra matęs tos šventos 
vietos, ir galbūt dabar net jos griuvėsiai jau išnyko. Bet 
mes manome, kad ji stovėjo toli nuo čia, didžiosios upės 
žiotyse, ant pačios jūros kranto. 

— O! - krūptelėjo Kaspijanas. - Norite pasakyti, kad 
ta pilis — Juoduosiuose miškuose? Ten, kur gyvena visi 
tie... na, tie... na, vaiduokliai? 

— Jūsų Didenybė kartojate tai, ko jus mokė, - pasakė 
daktaras Kornelijus. - Bet tai melas. Ten nėra jokių 
vaiduoklių. Šią istoriją išgalvojo telmarinai. Jūsų karaliai 
mirtinai bijo jūros, nes jie negali pamiršti to, kad visi 
pasakojimai byloja, esą Aslanas atkeliauja iš už jūros. 

Jie ne tik patys bijo prie jos prisiartinti, bet ir kitiems tai 
draudžia. Todėl jie leido užaugti ten didžiulėms girioms, 
kad atskirtų savo krašto gyventojus nuo jūros. Jie susipy- 
ko su medžiais ir dabar bijo girių. Todėl ir įsivaizduoja, 
kad jose knibždėte knibžda vaiduoklių. O kadangi kara- 
lius ir jo didikai taip pat nekenčia jūros ir girių, tai ir 
patys iš dalies tiki tokiais prietarais, ir kitus kursto. Jie 
jaučiasi saugiau žinodami, kad niekas iš Narnijos 
gyventojų nedrįsta nukeliauti prie jūros ir pažvelgti į tolį - 
ten, kur plyti Aslano valdos ir rytinis pasaulio pakraštys, 
kur aušta rytas. 

Kelias minutes ir auklėtojas, ir Kaspijanas tylėjo. Ta- 
da daktaras Kornelijus vėl prabilo: 

— Eime. Mes jau ilgai čia išbuvome. Laikas nusileisti 
žemyn ir pailsėti. 

— Tikrai? — nusiminė Kaspijanas, - aš norėčiau kalbėti 
ir kalbėti apie visa tai... 

— Jei čia ilgiau pasiliksim, mūsų gali pasigesti, - tarė 
daktaras Kornelijus. 


V 


KASPIJANO NUOTYKIAI 
KALNUOSE 


Po šio pašnekesio Kaspijanas ir jo auklėtojas dažnai 
slapčia kalbėdavosi Didžiojo bokšto viršūnėje, ir kaskart 
Kaspijanas sužinodavo apie senąją Narniją vis daugiau. 
Kiekvieną laisvą valandą jis nugrimzdavo į svajones apie 
senuosius laikus ir apie tai, kaip būtų gerai, jei jie sugrįžtų. 
"Tačiau tokių valandų pasitaikydavo retai, nes dabar prin- 
cui teko labai daug mokytis. Jis išmoko valdyti kardą, 
jodinėti žirgu, plaukti ir nardyti, šaudyti iš lanko, groti 
fleita ir liutnia, medžioti elnius, o sumedžiojus, paruošti 
laimikį, be to - kosmogratijos, retorikos, eiliavimo, he- 
raldikos ir, žinoma, istorijos, taip pat truputį teisės, fizi- 
kos, alchemijos ir astronomijos. Burtų mokslo jis mokėsi 
tik teoriškai, nes daktaras Kornelijus pasakė, kad užsi- 
iminėti burtais princams nedera. „Aš pats, — sakė jis, — 
esu labai menkas burtininkas ir moku tik pačius papras- 
čiausius burtus". Jūreivystės mokslo, nors laikė jį kilniu 
ir didvyrišku, daktaras Kornelijus nedėstė - karalius Mi- 
razas nemėgo laivų ir jūrų. 

Be to, Kaspijanas daug ko išmoko, atidžiai stebėdamas 
aplinką. Dar būdamas mažas berniukas, dažnai svarsty- 
davo, kodėl jis taip nemėgsta savo tetulės, karalienės 

Prunaprizmijos. Ilgainiui suprato, jog taip yra todėl, kad 
ir ši jo nemėgsta. Jis taip pat ėmė pastebėti, kad Narnija 
nėra laiminga šalis. Mokesčiai joje buvo labai dideli, 
įstatymai — griežti, o valdovas Mirazas — žiaurus. 

Kartą, prabėgus keleriems metams, atsitiko štai kas. 
Karalienė, atrodė, kažkuo susirgo. Rūmuose kilo didžiulis 
sąmyšis, visi ėmė aplink ją bruzdėti, atvyko gydytojai, o 
dvariškiai paslaptingai kuždėjosi. Tai įvyko vasaros 
pradžioje. Vieną vakarą, šitos sumaišties metu, Kaspijaną, 
vos spėjusį užmigti, netikėtai pažadino daktaras Korne- 
lijus. 

— Mokysimės astronomijos, daktare? - paklausė Kas- 
pijanas. 

— Iyliau! - sušnibždėjo daktaras. - Pasitikėkite mani- 
mi ir darykite tai, ką sakau. Gerai apsirenkite - jūsų lau- 
kia tolima kelionė. 

Kaspijanas labai nustebo, tačiau jau buvo įpratęs 
pasitikėti auklėtoju ir tuoj pat padarė, ką šis liepė. Kai 
berniukas apsirengė, daktaras tarė: 

- Štai jums kelionmaišis. Eime į kitą kambarį ir paim- 
sime Jūsų Didenybės vakarienės likučius. 

— Bet kambaryje tarnai, - priminė Kaspijanas. 

— Jie kietai įmigę ir greitai nepabus, - tarė daktaras. — 
Nors esu menkas burtininkas, tačiau burtais moku 
užmigdyti. 

Kaspijanas ir daktaras Kornelijus drauge įžengė į 
prieškambarį, kur iš tiesų, išsidriekę ant kėdžių, garsiai 
knarkė du tarnai. Daktaras skubiai supjaustė šaltą viš- 
čiuką, atpjovė kelis griežinėlius elnienos, paėmė duonos, 
keletą obuolių, nedidelį buteliuką gero vyno ir visa tai 
sugrūdo į maišelį, kurį čia pat atidavė Kaspijanui. Prie 

kelionmaišio buvo pritvirtinta ilga rankena, ir berniukas 
užsimetė jį ant peties tarsi mokyklinį krepšį su knygomis. 

— Pasiėmėt kardą? - paklausė daktaras. 

— Taip, - atsakė Kaspijanas. 

— Tada apsigaubkite šiuo apsiaustu, kad nesimatytų 
kardo ir kelionmaišio. Taip, puiku. Dabar eime į Didįjį 
bokštą pasikalbėti. 

Naktis buvo debesuota, visai kitokia nei tada, kai jie- 
du stebėjo Tarvos ir Alambilės suartėjimą. Įkopus į bokšto 
viršūnę, daktaras Kornelijus tarė: 

— Mielasis prince, turite tuoj pat palikti šitą pilį ir 
keliauti į platųjį pasaulį ieškoti laimės. Jūsų gyvybei čia 
gresia pavojus. 

— Kodėl? - paklausė Kaspijanas. 

— Todėl, kad jūs - tikrasis Narnijos karalius, Kaspija- 
nas Dešimtasis, teisėtas Kaspijano Devintojo sūnus ir sos- 
to įpėdinis. Telydi Jūsų Didenybę sėkmė! 

Po šių žodžių mažasis žmogelis, didžiai apstulbinda- 
mas Kaspijaną, priklaupė ant vieno kelio ir pabučiavo 
jam ranką. 

— Ką gi tai reiškia? Nieko nesuprantu, - papurtė galvą 
berniukas. 

— Stebiuosi, kad niekada manęs nepaklausėte, kodėl, 
būdamas karaliaus Kaspijano sūnus, pats nesate karalius 
Kaspijanas. Visi, išskyrus Jūsų Didenybę, žino, kad Mi- 
razas yra apsišaukėlis. Kai jis ėmė valdyti šį kraštą, net 
neapsimetinėjo karaliumi - vadino save Vyriausiuoju 
Globėju. Tačiau kai pasimirė jūsų karališkoji mama, ge- 
roji karalienė, kuri vienintelė iš telmarinų buvo man ge- 
ra, visi didikai, pažinoję jūsų tėvą, taip pat vienas po kito 
mirė arba dingo be žinios. Neatsitiktinai, žinoma. Tai 

Mirazas juos nudaigojo. Balizaras ir Udvilas žuvo nuo 
strėlių medžioklėje - tada buvo sakoma, kad atsitiktinai. 
Visą didžiąją Pasaridų šeimą Mirazas nusiuntė prie 
šiaurinės sienos kovoti su milžinais, o ten jie vienas po 
kito žuvo. Arlianą ir Erimoną, o su jais dar dešimtį kitų 
Mirazas nubaudė mirtimi už tariamą išdavystę. Dar du 
didikus uždarė beprotnamyje. Galiausiai jis prikalbino 
septynis kilnius lordus, kurie vieninteliai iš telmarinų ne- 
bijojo jūros, plaukti už Rytinio vandenyno ieškoti naujų 
žemių - kaip jis ir tikėjosi, nė vienas iš jų negrįžo. O kai 
nebeliko nė vieno, kuris galėtų jus užtarti, Mirazo 
pataikūnai, jo paties įsakymu, ėmė maldauti jį tapti ka- 
raliumi. Na, o jis, žinoma, taip ir padarė. 

— Tai jūs manote, kad dabar jis nori ir mane nužudyti? — 
paklausė Kaspijanas. 

— Esu tuo įsitikinęs, - atsakė daktaras Kornelijus. 

— O kodėl dabar? — stebėjosi Kaspijanas. - Kodėl jis 
nepadarė to anksčiau? Juk galėjo... O ir ką blogo aš jam 
padariau? 

— Jis nusprendė jumis atsikratyti todėl, kad prieš porą 
valandų įvyko kažkas nepaprasto... Karalienei gimė 
sūnus! 

— Nesuprantu, kuo aš čia dėtas? — nustebo Kaspija- 
nas. 

— Nesuprantat! - sušuko daktaras. — Tai taip nieko ir 
neišmokot mano istorijos ir politikos pamokose? Ką gi, 
klausykit. Kol Mirazas neturėjo savo vaikų, jis norėjo, 
kad po jo mirties taptumėte valdovu. Gal ir nejautė jums 
ypatingos meilės, bet geriau palikti sostą savam, o ne 
kokiam svetimšaliui. Dabar, kai jam gimė sūnus, jis, 
žinoma, norės, kad karūna atitektų ne kam kitam, o jam. 

Vienintelė kliūtis, kuri jam trukdo tai padaryti, esate jūs, 
todėl Mirazas būtinai jus nudaigos. 

— Argi jis tikrai toks jau blogas? - suabejojo Kaspija- 
nas. — Nejaugi mane nužudytų? 

— Jis nužudė jūsų tėvą, - atsakė daktaras Kornelijus. 

Kaspijaną apėmė keistas jausmas, ir jis nieko neatsakė. 

— Galėčiau jums viską papasakoti, — tarė daktaras, — 
bet dabar nėra laiko. Jums reikia tuoj pat sprukti. 

— O jūs keliausite su manimi? - paklausė Kaspijanas. 

— Negaliu, - atsakė daktaras. - Tai tik padidins jums 
gresiantį pavojų. Susekti du visada lengviau nei vieną. 
Brangusis prince, mielasis karaliau Kaspijanai, privalote 
būti drąsus. Turite tuoj pat iškeliauti. Vienas. Pasistenki- 
te peržengti pietinę sieną ir pasiekti Arkenlandijos kara- 
liaus Neino rūmus. Jis bus jums geras. 

— Tai aš jau niekada jūsų nebepamatysiu? — paklausė 
Kaspijanas drebančiu balsu. 

— Tikiu, kad pasimatysim, brangusis Karaliau, - nura- 
mino daktaras. - Šiame pasaulyje neturiu geresnio drau- 
go už Jūsų Didenybę. Moku truputėlį burtų amato. Bet 
dabar svarbiausia — greitis. Štai jums dvi dovanos. Čia 
mažutė piniginė, pilna aukso — šiaip ar taip, visi turtai 
šioje pilyje teisėtai priklauso jums. O čia — daug vertin- 
gesnis daikčiukas. 

Ir daktaras įspraudė berniukui į rankas kažkokį daiktą — 
pačiupinėjęs, jis suprato, jog tai ragas. 

— Tai didžiausias ir brangiausias Narnijos lobis, - tarė 
daktaras Kornelijus. - Jaunystėje man teko patirti daug 
pavojų ir ištarti daug burtažodžių, kad jį surasčiau. Tai 
stebuklingasis pačios karalienės Siuzanos ragas, kurį ji 
paliko prieš išvykdama iš Narnijos Aukso amžiaus pabai- 

goje. Sakoma, kad kiekvienas, jį papūtęs, sulauks nepa- 
prastos pagalbos — niekas net nežino, kas tada nutiks. 
Galbūt šis ragas gali iš praeities prišaukti karalienę Liu- 
si, karalių Edmundą, karalienę Siuzaną ir Didįjį Karalių 
Piterį, kad jie viską pakeistų į gera. O galbūt jį išgirs pats 
Aslanas... Imkite šį ragą, Karaliau Kaspijanai, bet papūs- 
kite jį tik pakliuvęs į pačią didžiausią bėdą. O dabar 
skubėkit, skubėkit, skubėkit... Mažosios durelės į sodą 
bokšto apačioje — atrakintos. Ten mudu išsiskirsime. 

— Ar galiu joti savo žirgu Destrieru? — paklausė Kas- 
pijanas. 

— Jis jau pabalnotas ir laukia jūsų sodo pakrašty, — 
atsakė daktaras. 

Kol jiedu lipo žemyn aukštais, spirale besisukančiais 
bokšto laiptais, Kornelijus vis šnibždėjo patarimus, kaip 
keliauti teisinga kryptimi ir deramai elgtis kelionėje. Kas- 
pijano širdis virpėjo iš baimės, tačiau jis stengėsi tuos 
patarimus įsidėmėti. Lauke dvelktelėjo gaivus sodo oras, 
daktaras stipriai paspaudė Kaspijanui ranką, ir šis nubėgo 
pievele sodo pakraščio link, kur jį prunkštimu pasveiki- 
no žirgas Destrieras. Štai šitaip karalius Kaspijanas 
Dešimtasis paliko savo protėvių pilį. Skubėdamas 
žvilgtelėjo atgal ir danguje pamatė kylančias fejerverkų 
šviesas, skirtas pagerbti naujajam princui. 

Visą naktį Kaspijanas šuoliavo į pietus. Kol vietovės bu- 
vo pažįstamos, jis rinkdavosi aplinkinius kelius ir miško ta- 
kelius, o išjojęs į nepažįstamas apylinkes, leisdavosi pagrin- 
diniais keliais. Šioje neįprastoje kelionėje žirgas jaudinosi 
nė kiek nemažiau už savo šeimininką. Tačiau Kaspijanas, 
nors ir apsiašarojo išsiskirdamas su daktaru Kornelijumi, 
dabar jautėsi drąsus ir net laimingas, galvodamas, kad jis 

yra karalius Kaspijanas, ir štai joja ieškoti nuotykių. Ant 
jo kairiojo šono - kardas, o ant dešiniojo — stebuklingas 
karalienės Siuzanos ragas. Tačiau kai išaušo diena ir ėmė 
lynoti, jis apsidairė aplink ir išvydo vien nepažįstamus 
miškus, laukines stepes ir melsvus kalnus. Tuomet jam 
dingtelėjo - koks didelis ir nepažįstamas yra pasaulis, ir 
pasijuto mažas ir išsigandęs. 

Kai jau visai prašvito, Kaspijanas pasitraukė iš kelio į 
mišką ir susirado žolėtą proskyną, kur galėjo pailsėti. Ber- 
niukas nuėmė Destriero kamanas ir leido jam rupšnoti 
žolę, o pats užkando šaltos vištienos, išgėrė truputį vyno 
ir užmigo. Kai pabudo, buvo jau vėlyva popietė. Dar 
truputį užkandęs, vėl leidosi į kelionę pietų kryptimi 
mažai žmonių lankomais takais. Kraštas čia vilnijo kal- 
vomis, O jis vis kopė aukštyn ir leidosi Žemyn, tačiau 
dažniau aukštyn nei žemyn. Kiekvieną kartą, užkopęs į 
kalvos viršūnę, išvysdavo, jog kalnai priešaky darosi vis 
tamsesni ir aukštesni. Vakarėjant jau jojo jų papėde. Pa- 
kilo vėjas, ir netrukus ėmė šuorais pliaupti lietus. Dundėjo 
griaustinis, tad suvaldyti Destrierą darėsi vis sunkiau. Jie- 
du pasiekė tamsų ir, atrodė, begaliniai didžiulį pušų 
mišką. Dabar visi Kaspijano kadaise girdėti pasakojimai 
apie tai, kad medžiai gali būti priešiški žmogui, ėmė suk- 
tis jo galvoje. Prisiminė, jog šiaip ar taip jis yra telmari- 
nas, o telmarinai visuomet negailestingai kirsdavo 
medžius ir kovodavo su girių gyventojais. Nors jis pats to 
niekada nedarė, iš kur tai galėjo Žinoti medžiai. 

Jie ir nežinojo. Vėjas virto audringu viesulu, o miškas 
aplinkui riaumojo ir traškėjo. Staiga pasigirdo trenks- 
mas — tiesiai už jų nugaros skersai tako krito nulūžęs 
medis. „Ramiai, Destrierai, ramiai!" - ramino žirgą Kas- 

pijanas, glostydamas jo kaklą, tačiau pats visas virpėjo — 
suprato vos per plauką išvengęs mirties. Blykčiojo žaibas, 
ir kurtinantis griaustinio trenksmas, atrodė, perskels 
dangų tiesiai jam virš galvos. Destrieras lėkė kaip pašėlęs. 
Kaspijanas puikiai mokėjo joti, tačiau jau nebeturėjo jėgų 
pristabdyti žirgą. Jis iš visų jėgų stengėsi išsilaikyt balne, 
tačiau suprato, kol žirgas šitaip pašėlusiai lekia, jo gyvybė 
kabo ant plaukelio. Tiesiai prieš juos iš sutemų vienas 
po kito išnirdavo medžiai, ir tik per stebuklą pavykdavo 
juos aplenkti. Staiga kažkas trenkė Kaspijanui į kaktą - jis 
nė nepajuto skausmo - ir viskas nugrimzdo į tamsą. 


Jis atsipeikėjo kažkokioje ugnies apšviestoje patalpo- 
je. Berniuko rankos ir kojos buvo nubrozdintos, o galva 
kone plyšte plyšo iš skausmo. Kažkur visai šalia girdėjosi 
keli prislopinti balsai. 

— Taigi, — tarė vienas, — prieš tam padarui atsigau- 
nant, turim nuspręsti, ką su juo daryti. 

— Užmuškim, - atsakė kitas. - Negalim palikti gyvo. 
Jis mus išduos! 

— Tada reikėjo užmušti iš karto, arba palikti ten, kur 
gulėjo, - įsiterpė trečias balsas. —- Kaipgi Žudysim jį da- 
bar, kai jau atsitempėm pas save ir sutvarstėm? Atrodys, 
kad nužudėm svečią! 

— Ponai, - prabilo Kaspijanas silpnu balsu, - kad ir ką 
su manim darytumėt, tikiuosi, nenuskriausit mano vargšo 
Žirgo. 

— Kai tave suradom, tavo žirgo jau nė kvapo nebuvo, - 
tarė pirmas balsas. Kaspijanui jis pasirodė keistai kimus 
ir šiurkštus. 

— Tik jau neleisk tam padarui tavęs mulkinti kilniais 
žodžiais, — prabilo antrasis. — Aš vis dėlto siūlyčiau... 

— Šimts karalių ir paralių! - nutraukė jį trečiasis bal- 
sas.- Žinoma, mes jo nežudysim! Gėda, Nikabrikai. Kaip 
manai, Grybini? Ką su juo daryti? 

— Duosiu jam atsigerti, - tarė pirmasis balsas — tik- 
riausiai to paties Grybinio. 

Tamsus šešėlis prisiartino prie berniuko guolio. Kas- 
pijanas pajuto, kaip po jo pečiais švelniai palindo ranka, 
ar bent kažkas panašaus į ranką, nes jos forma pasirodė 
keistoka. Veidas, kuris išniro prieš jo akis, irgi pasirodė 
nei šioks, nei toks: labai plaukuotas ir ilganosis, o ant 
abiejų skruostų baltavo keisti ruožai. „Tikriausiai jis 
užsidėjęs kaukę, - pagalvojo Kaspijanas. - O gal aš 
karščiuoju ir man vaidenasi". Jam prie lūpų išdygo taurė 
kažkokio karšto, saldaus gėrimo, ir jis nurijo gurkšnį. Tuo 
metu kažkas pakurstė laužą, žybtelėjo liepsna, ir Kaspi- 
janas vos nesukliko iš siaubo, staiga ugnies atšvaituose 
išvydęs virš jo palinkusį veidą. Veidas buvo ne žmogaus, 
o barsuko, tačiau didesnis, draugiškesnis ir protingesnis 
nei visų iki šiol jo matytų barsukų. Ir ši būtybė aiškiai 
mokėjo kalbėti. Kaspijanas dabar pamatė, kad guli 
kažkokiame urve, šiaudų guolyje. Prie laužo sėdėjo du 
maži, barzdoti žmogeliukai. Jie buvo daug žemesni, kres- 
nesni ir gauruotesni nei daktaras Kornelijus, ir berniu- 
kas tuoj pat susiprotėjo, jog tai tikrų tikriausi nykštukai, 
senieji nykštukai, kurių kūnuose nėra nė lašelio žmogaus 
kraujo. Kaspijanas suprato, jog pagaliau pateko pas se- 
nuosius Narnijos gyventojus. Tačiau jam vėl apsvaigo gal- 
va, ir viskas nugrimzdo į tamsą. 

Po kelių dienų Kaspijanas įsiminė urvo gyventojų var- 

dus. Bebras vadinosi Grybiniu ir buvo seniausias ir ma- 
loniausias iš visų trijų. Tas, kuris siūlė jį nužudyti, buvo 
niūrus juodabarzdis nykštukas, vardu Nikabrikas, tankiais 
ir šiurkščiais kaip arklio karčiai plaukais. Kitas nykštukas 
buvo raudonbarzdis, ir jo gaurai priminė lapės kailį. Jis 
vadinosi Trampkinas. 

— Dabar, - tarė Nikabrikas pirmąjį vakarą, kai Kaspi- 
janas jau įstengė atsisėsti guolyje ir kalbėti, - vis dėlto 
turime nuspręsti, ką daryti su tuo žmogpalaikiu. Judu 
manote, kad padarėt jam didelę malonę, neleisdami man 
jo užmušti. Bet dabar jis bus mūsų kalinys iki gyvos gal- 
vos. Aš jo gyvo tikrai niekur neišleisiu - grįš pas savuo- 
sius ir išduos mus. 

— Šimts lempų ir lempučių! Nikabrikai! — prabilo 
Tramkinas. - Kam taip šiurkščiai kalbi? Argi tas padaras 
kaltas, kad trinktelėjo galva į medį tiesiai prie pat mūsų 
urvo. Man jis visai nepanašus į išdaviką. 

— Jūs net nepaklausėte, - įsiterpė Kaspijanas, - ar aš 
noriu grįžti atgal. Nenoriu. Noriu likti su jumis, jei leisi- 
te. Visą gyvenimą jūsų ieškojau. 

— Tauškalai, - suniurzgė Nikabrikas. - Tu - žmogus ir 
dar telmarinų padermės. Žinoma, nori grįžti pas savuo- 
sius. 

— Net jei ir norėčiau, negalėčiau, - atsakė Kaspijanas. — 
Tą naktį, kai mane radote, bėgau gelbėdamas gyvybę. 
Karalius nori mane nužudyti. Jeigu mane užmušit, pada- 
rysit jam didelę paslaugą. 

— Na, - įsiterpė Grybinis, - nekalbėk taip baisiai. 

— Ką? —- nustebęs perklausė Trampkinas. - Tikrai? Tai 
ką iškrėtei, kad, būdamas tokio jauno amžiaus, šitaip 
užrūstinai Mirazą? 


55 


— Jis - mano dėdė, —- buvo bepradedąs pasakojimą 
Kaspijanas, tačiau Nikabrikas staiga čiupo durklo rankeną 
ir pašoko. 

— Štai! — sušuko jis, — jis ne tik telmarinas, bet mūsų 
didžiausio priešo artimiausias giminaitis ir įpėdinis. Ir 
jūs, bepročiai, norit šitą sutvėrimą palikti gyvą?! 

Nykštukas būtų tuojau pat nudūręs Kaspijaną, jei bar- 
sukas ir Trampkinas nebūtų pastoję jam kelio, jėga 
privertę atsisėsti ir susitvardyti. 

— Paskutinį kartą perspėju, Nikabrikai, - tarė Tramp- 
kinas, - arba susitvardai, arba mudviem su Grybiniu teks 
tave surišti. 

Nikabrikas niūriai pažadėjo susitvardyti, ir Trampki- 
nas su Grybiniu paprašė Kaspijano papasakoti visą 
istoriją. Kai šis taip ir padarė, minutėlę visi tylėjo. 

— Tai pati keisčiausia istorija iš visų mano kada nors 
girdėtų, — prabilo Trampkinas. 

— Man ji nepatinka, — tarė Nikabrikas. - Nežinojau, 
kad žmonės dar kalba apie mus. Kuo mažiau jie Žino, 
tuo geriau. Ta sena auklė geriau jau būtų prilaikiusi 
liežuvį. O dėl to auklėtojo tai apskritai viskas susipynę. 
Tik pamanykit - kažkoks išdavikas! Nekenčiu jų. Nekenčiu 
labiau negu Žmonių. Atsiminsit mano žodžius - visa tai 
mums neatneš nieko gera. 

— Nekalbėk apie tai, ko neišmanai, Nikabrikai, - tarė 
Grybinis. — Jūs, nykštukai, esat tokie pat permainingi 
užuomaršos, kaip ir žmonės. Aš - žvėris. Dar daugiau — 
barsukas! Mes nesikeičiam ir nieko nepamirštam. Todėl 
sakau, kad tai atneš mums daug gero. Čia, su mumis — 
tikrasis Narnijos karalius. Tikrų tikriausias karalius, ku- 
ris sugrįžo į tikrąją Narniją. Jeigu jūs, nykštukai, ir 

pamiršote, tai mes, žvėrys, atsimenam, kad tik karaliau- 
jant Adomo sūnums ir dukterims Narnija buvo laiminga. 

— Šimts švilpynių ir švilpukų! Grybini! - šūktelėjo 
"Trampkinas. - Ar tik nenori pasakyti, kad reikia atiduoti 
mūsų kraštą žmonėms? 

- Šito nesakiau, - atsakė bebras. - Narnija - ne žmonių 
kraštas. Kas gali Žinoti geriau negu aš? Bet jos karalius 
turi būti žmogus. Mes, bebrai, puikiai tai pamenam. Ar- 
gi Didysis Karalius Piteris nebuvo žmogus? 

— Ir tu tiki tais senais pasakojimais, Grybini? — 
paklausė Irampkinas. 

— Aš juk sakiau, kad mes, žvėrys, nesikeičiam, - atsakė 
Grybinis. - Ir nieko nepamirštam. Tikiu, kad Didysis Ka- 
ralius Piteris su broliu ir seserimis valdė Ker Paravelio 
pilį taip pat tvirtai, kaip ir tuo, kad Aslanas iš tiesų yra. 

— Eik jau, eik, Grybini, - numojo ranka Trampkinas. — 
Kas gi šiandien betiki Aslanu? 

— Aš, - atsiliepė Kaspijanas. - Jei anksčiau ir nebūčiau 
tikėjęs, dabar tikrai patikėčiau. Ten, žmonių pasaulyje, 
visi, kurie juokėsi iš pasakojimų apie Aslaną, būtų taip 
pat šaipęsi ir iš istorijų apie kalbančius žvėris ar nykštukus. 
Kartais aš pats abejojau, ar Aslanas tikrai yra, abejojau 
ir tokiomis būtybėmis kaip jūs. O, pasirodo, jūs iš tiesų 
esat! 

— Tikra tiesa, Karaliau Kaspijanai, — tarė Grybinis. — 
Puikiai pasakėt. Kol tikėsite senąja Narnija, būsite mano 
karalius, kad ir ką jie sakytų. Tegyvuoja Jūsų Didenybė! 

— Mane pykina tavęs klausantis, barsuk, - suniurzgė 
Nikabrikas. - Didysis Karalius Piteris ir jo artimieji gal ir 
buvo žmonės, bet kitokios padermės. O šitas — vienas iš 
prakeiktųjų telmarinų. Jie medžioja Žvėris šiaip sau, sa- 

vo malonumui. Tu ką, nemedžiojai?! — sušuko jis, staiga 
atsigręždamas į Kaspijaną. 

— Taip, iš tiesų medžiojau, — atsiliepė Kaspijanas. — 
Bet ne kalbančius žvėris. 

— Nėra jokio skirtumo, - atšovė Nikabrikas. 

— Ne, ne, ne, - papurtė galvą Grybinis. - Pats Žinai, 
kad tai ne tas pats. Šiandien Narnijos žvėrys — vargšai 
žiopli padarai, beveik tokie pat kaip Kalormene ar Tel- 
mare. Be to, mažesni, ir skiriasi nuo mūsų daug labiau, 
nei kokie pusnykštukiai nuo jūsų. 

Tokios šnekos truko dar ilgai, bet galų gale visi sutiko, 
kad Kaspijanas turi pasilikti, ir net pažadėjo, vos tik jis 
pasveiks ir įstengs vaikščioti, nuvesti jį, anot Trampkino, 
„pas kitus“. Iš šito Kaspijanas suprato, jog šioje laukinėje 
šalies dalyje dar tebesislapsto daug senosios Narnijos 
gyventojų. 


VI 


NARNIJOS GYVENTOJŲ 
SLAPTAVIETĖS 


Dabar prasidėjo laimingiausios Kaspijano gyvenime 
dienos. Gražų vasaros rytą, kai ant žolės dar spindėjo 
rasa, jis, drauge su barsuku ir dviem nykštukais, mišku 
iškeliavo aukštyn kalnų perėjos link, 0 ją priėję, ėmė leistis 
žemyn saulėtais pietiniais šlaitais, iš kur matėsi žaliuojan- 
čios Arkenlandijos lygumos. 

— Pirmiausia aplankysim tris lokius Storulius, - tarė 
Trampkinas. 

Keliautojai išėjo į laukymę ir priėjo prie seno, drevėto 
ąžuolo, apaugusio samanomis. Grybinis tris kartus 
letenėle pastukseno į jo kamieną, tačiau niekas neatsakė. 
"Tada jis pastukseno dar kartelį, ir iš drevės pasigirdo mie- 
guistas balsas: „Eik šalin. Dar ne laikas keltis". Barsukas 
pabarbeno trečią kartą, ir dabar medyje kilo toks triukš- 
mas, tarsi ten būtų vykęs nedidelis žemės drebėjimas, 
atsivėrė kažkas panašaus į duris ir, mirksėdami mažomis 
akutėmis, iš drevės išsirito trys labai stori rudakailiai lo- 
kiai. Kai barsukas ir nykštukai jiems paaiškino, kodėl jie 
atkeliavo (tai užtruko labai ilgai, nes šleivakojai buvo bai- 
siai mieguisti), lokiai, kaip anksčiau Grybinis, pasakė, 
kad Narnijos karalius privalo būti Adomo sūnus, visi trys 

pabučiavo Kaspijaną drėgnais, lipniais bučiniais ir pasiūlė 
jam medaus. Kaspijanui visai nesinorėjo medaus be duo- 
nos ir dar tokį ankstyvą rytą, tačiau pamanęs, kad atsisa- 
kyti būtų nemandagu, sutiko. Vėliau jam dar ilgai teko 
prausti lipnias lūpas ir pirštus. 

Po to trijulė patraukė toliau. Gerokai paėjėję, jie įžengė 
į aukštą beržyną. Čia Grybinis sušuko: 

— Tauškute! Tauškute! Tauškute! — ir beveik tą pačią 
akimirką, liuoksėdama žemyn nuo šakos ant šakos, pri- 
siartino didžiulė rudakailė voverė ir pakibo beveik virš 
pat keleivių galvų. Kaspijanui niekada neteko matyti 
gražesnės voveraitės. Ji buvo daug didesnė už paprastas, 
kvailokas voveres, kurias jis kartais stebėdavo rūmų so- 
duose. Šioji ūgiu priminė didoką šunį ir, vos žvigtelėjęs į 
jos snukutį, tuoj pat suprasdavai, kad ji moka kalbėti. 
Tiesą sakant, šiai voverei būdavo sunku nustoti kalbėti, 
nes, kaip ir visa voverių padermė, ji buvo labai plepi. 
Tauškutė tuoj pat pasveikino Kaspijaną ir paklausė, ar jis 
pageidautų riešuto. Šis atsakė: „Ačiū, taip". Tauškutė 
nustrykčiojo paimti riešuto, o Grybinis sušnibždėjo Kas- 
pijanui tiesiai į ausį: „Nežiūrėk jai įkandin. Nusisuk į kitą 
pusę. Voverėms atrodo, jog labai nemandagu spoksoti, 
kai kas nors eina į savo atsargų sandėlį — atrodo, tarsi 
norėtum iššniukštinėti, kur jis yra". Po minutės Tauškutė 
grįžo, nešina riešutu. Kai Kaspijanas jį suvalgė, voveraitė 
paklausė, ar keleiviai nenorėtų perduoti kokių žinių ki- 
tiems draugams. „Aš juk galiu visur nušuoliuoti koja 
žemės nepaliesdama", — pasigyrė ji. Grybiniui ir nykštu- 
kams šis pasiūlymas labai patiko ir jie paprašė ruduodegę 
perduoti Žinią įvairiausiems bičiuliams, kurių vardai Kas- 
pijanui pasirodė keisti, kad po trijų dienų, vidurnaktį, jie 

kviečiami į pokylį ir pasitarimą Šokių pievelėje. „Tik 
nepamiršk pranešti ir trims Storuliams, - pridūrė Tramp- 
kinas, - mes pamiršome juos pakviesti". 

Dabar trijulė iškeliavo pas septynis Drebančio miško 
brolius. Trampkinas nuvedė visus prie perėjos, o tada 
žemyn šiauriniu kalnų slėniu rytų kryptimi, kol priėjo la- 
bai atkampią vietą. Tarp uolų čia augo pušys. Jie keliavo 
tylėdami, ir Kaspijanas pajuto, kad jam po kojomis dre- 
ba žemė - atrodė, kažkas ją ritmingai daužo. Trampki- 
nas priėjo prie plokščio akmens, didumo sulig statinės 
dangčiu, ir treptelėjo jį koja. Po kurio laiko kažkas iš 
apačios akmenį nustūmė ir toje vietoje atsivėrė tamsi ap- 
vali skylė, tvokstelėjo karštis, pliūptelėjo garai, ir išdygo 
raudonplaukio nykštuko, labai panašaus į Trampkiną, gal- 
va. Atvykėliai ilgai su juo šnekučiavosi, nes nykštukas 
pasirodė esąs įtaresnis nei voveraitė ir lokiai. Šiaip ar 
taip, galų gale keleiviai buvo pakviesti nusileisti žemyn. 
Kaspijanas pasijuto belipąs laiptais į kažkokį tamsų 
požemį, tačiau pasiekęs dugną, išvydo ugnies atšvaitus. 
Šviesa sklido iš krosnies. Paaiškėjo, jog šis požemis — 
kalvė. Vienoje jos pusėje tekėjo požeminis upeliūkštis. 
Prie dumplių stovėjo du nykštukai, trečiasis žnyplėmis 
laikė ant priekalo gabalą iki raudonumo įkaitusio meta- 
lo, ketvirtas jį kalė, o kiti du, šluostydamiesi purvinas 
rankas į skuduro gabalą, žengė pasitikti svečių. Teko 1l- 
gokai juos įtikinėti, kad Kaspijanas - ne priešas, o drau- 
gas. Pagaliau patikėję, jie sušuko: „Tegyvuoja karalius“, 
ir įteikė atvykėliams tikrai puikių dovanų: Kaspijanui, 
"Trampkinui ir Nikabrikui - metalinius šarvus, šalmus ir 
kardus. Jei tik būtų panorėjęs, bebras taip pat būtų juos 
gavęs, tačiau jis vėl pakartojo esąs žvėris ir pasakė, kad 

jei nagai ir dantys neišgelbės jam kailio, tai nepadės ir 
jokie ginklai. Kaspijanas niekada nebuvo matęs taip 
meistriškai pagamintų ginklų ir džiaugsmingai išmainė 
savo kardą į nykštuko dovanotąjį - palyginti su juo, Kas- 
pijano kardas atrodė lengvas kaip žaisliukas ir gremėz- 
diškas kaip lazda. Septyni broliai nykštukai, visi raudon- 
barzdžiai, pažadėjo atkeliauti į puotą Šokių pievelėje. 

Šiek tiek toliau, sausoje, uolėtoje lomoje, trijulė rado 
penkių juodabarzdžių nykštukų olą. Jie dar įtariau 
žvilgčiojo į Kaspijaną, tačiau pagaliau vyriausiasis iš jų 
tarė: „Jeigu jis Mirazo priešas, išrinksim jį karaliumi". O 
kitas, vyresnis, nykštukas pridūrė: „Gal pageidautumėte, 
kad truputėlį palydėtume jus aukštyn uola? "Ten gyvena 
keli žmogėdros milžinai ir ragana - galėtume jus su jais 
supažindinti". 

— Ne ne, - papurtė galvą Kaspijanas. 

— Ačiū, iš tiesų nereikia, - pritarė Grybinis. - Mums 
nereikia jų pagalbos. 

Nikabrikas su jais nesutiko, tačiau Trampkinas ir beb- 
ras jį perkalbėjo. Kaspijaną pritrenkė žinia, kad Narnijo- 
je dar gyvena ne tik gerieji padarai iš senųjų istorijų, bet 
ir pabaisos. 

— Susidėję su tokiais nedorėliais, nesulauktume Asla- 
no pagalbos... —- tarė Grybinis, kai trijulė nutolo nuo 
juodabarzdžių nykštukų olos. 

— E, tas Aslanas! - linksmai, bet su pašaipa šūktelėjo 
Trampkinas. - Būtų kur kas blogiau, jei liktumėte be ma- 
no pagalbos. 

— Ojūs tikite Aslanu? —- paklausė Kaspijanas Nikabriko. 

— Aš tikėčiau bet kuo, - atsakė šis, — kas galėtų geriau 
sutriuškinti tuos prakeiktus telmarinų barbarus iš išmesti 

juos iš Narnijos. Man tas pats - Aslanas ar Baltoji Burti- 
ninkė, supranti? 

— IVlėk, tylėk, - sustabdė Nikabriką Grybinis. - Pats 
nežinai, ką kalbi. Ta Baltoji Burtininkė buvo daug 
blogesnė nei Mirazas ir visa jo padermė. 

— Nykštukų ji neskriaudė, - atkirto Nikabrikas. 

Kitas jų apsilankymas buvo malonesnis. Paėjėjus 
žemyn, kalnuose atsivėrė siauras tarpeklis, apaugęs 
žaliuojančiais medžiais. Čia vinguriavo srauni upė, jos 
pakrantės skendo rusmenių ir laukinių rožių žieduose, o 
oras skambėjo nuo bičių dūzgimo. 

— Griausmakoji! Griausmakoji! - sušuko Grybinis, ir 
po minutės Kaspijanas išgirdo kanopų trinksėjimą. Jis 
vis garsėjo, kol pamažu ėmė virpėti visas slėnis, ir paga- 
liau, laužydami ir trypdami susiraizgiusias šakas, iš 
tankmės išniro patys didingiausi padarai, kuriuos Kaspi- 
janui kada nors teko matyti — didysis kentauras Griaus- 
makojis ir trys jo sūnūs. Blizgantis kentauro kūnas buvo 
kaštonmedžio spalvos, o jo plačią krūtinę dengė auksas- 
palviai gaurai. Griausmakojis buvo pranašas ir mokėjo 
skaityti žvaigždžių ženklus. Jis puikiai žinojo, ko nori 
atvykėliai. 

— Tegyvuoja karalius! - sušuko jis. - Aš ir mano sūnūs 
esame pasirengę kovai. Kada reikės keliauti į mūšį? 

Iki šiol nei Kaspijanas, nei jo palydovai rimtai negal- 
vojo apie mūšį. Jie manė, jog galbūt kada nors teks 
užpulti kokio telmarino sodybą ar medžiotojų būrį, jeigu 
šie ims pernelyg toli brautis į šias negyvenamas žemes 
šalies pietuose. Tačiau apskritai Narnijos gyventojai 
tikėjosi ir toliau ramiai gyventi miškuose ir olose, slapčia 

stengdamiesi atkurti senąją Narniją. Dabar, po Griaus- 
makojo žodžių, visi staiga surimtėjo. 

— Jūs manote, kad norint išvyti Mirazą iš Narnijos, 
reikia pradėti tikrą karą? - nustebo Kaspijanas. 

— O kaipgi kitaip? —- klausimu atsakė kentauras. — 
Kodėl gi Jūsų Didenybė keliauja apsirengęs šarvais ir 
prisisegęs kardą? 

— Bet ar tai įmanoma, Griausmakoji'? - paklausė bar- 
sukas. 

— Dabar pats laikas, - atsakė Griausmakojis. - Aš ste- 
biu žvaigždžių ženklus, barsuk, nes tai mano pareiga, taip, 
kaip tavo —- saugoti atmintį. Dangaus erdvėse susitiko 
Tarva ir Alambilė, o į Narniją vėl atėjo Adomo sūnus 
pažadinti ir valdyti jos gyventojus. Išaušo lemiama va- 
landa. Mūsų pasitarimas Šokių pievelėje turi tapti 
pasiruošimu kovai. 

Kentauras tarė šiuos žodžius taip įtikinamai, jog Kas- 
pijanas ir trys jo palydovai tuoj pat pritarė šiam sumany- 
mui. Dabar jiems atrodė, kad galima laimėti karą ir rei- 
kia tuojau pat jį pradėti. 

Kadangi buvo jau po vidurdienio, atvykėliai pailsėjo 
pas kentaurus, užkando jų vaišių — avižinių pyragų, 
obuolių, daržovių, sūrio, ir viską užgėrė vynu. 

Kita vieta, kurią jie susiruošė aplankyti, buvo visai ne- 
toliese, tačiau reikėjo daryti didelį lanką, kad išvengtų 
žmonių gyvenamo krašto. Buvo jau pavakarys, kai kelei- 
viai atsidūrė lygiuose, šiltuose laukuose, apjuostuose 
gyvatvorių. Čia Grybinis pasilenkė prie žaliame šlaite 
išrausto mažo urvelio ir šūktelėjo. Iš jo iššoko padaras, 
kurį Kaspijanas mažiausiai tikėjosi pamatyti — kalbantis 
pelėnas. Jis buvo šiek tiek didesnis už paprastą pelę. Sto- 

vint ant užpakalinių letenėlių, jo ūgis siekė visą pėdą, o 
ausys buvo beveik tokios pat ilgos kaip triušio, tik šiek 
tiek platesnės. Pelėnas vadinosi Rypičipas.Tai buvo labai 
linksmas ir karingas vyrukas. Jam prie šono kabojo mažytė 
rapyra, O savo ilgus pelės ūselius jis suko aukštyn tarsi 
karžygys ūsus. 

— Karaliau, mūsų dvylika! - pratarė ryžtingai ir grakš- 
čiai nusilenkdamas. — Ir visi iki vieno esame pasiryžę 
ištikimai kautis už Jūsų Didenybę. 

Kaspijanas iš paskutiniųjų stengėsi susitvardyti, kad 
nepradėtų kvatotis. Jam tai pavyko, bet berniuko nie- 
kaip neapleido mintis, kad Rypičipą ir visus jo karius būtų 
galima lengvai sutupdyti į skalbinių krepšį ir nusinešti 
ant pečių. 

Dar ilgai tektų pasakoti, kaip Kaspijanas tą dieną su- 
sitiko kitas būtybes - kurmį Kastuvėlį, tris Tvirtadančius 
(jie, kaip ir Grybinis, buvo barsukai), kiškį Kamilį ir ežį 
Dygliagalvį. Pagaliau keleiviai galėjo pailsėti prie šulinio, 
plačios ir lygios laukymės, kurią supo aukštos guobos, 
pakraštyje. Saulė jau slinko vakarop, ir laukymėje tysojo 
ilgi medžių šešėliai, baltagalvės užskleidė savo pumpu- 
rus, O kovai nuskrido nakvynės. Užkandžius, kuriuos bu- 
vo pasiėmę, suvalgė vakarienei, o Trampkinas prisidegė 
savo pypkutę (Nikabrikas nerūkė). 

— Taigi, - prabilo barsukas, - jei galėtume dar pažadinti 
šitų medžių ir šulinio dvasias, šiandien būtume tikrai ne- 
blogai padirbėję. 

— Argi negalime? - paklausė Kaspijanas. 

— Ne, - atsakė Grybinis. - Esame per silpni. Kai 
žmonės atvyko į šitą kraštą ir pradėjo kirsti medžius bei 
teršti šaltinius, driadės ir najadės nugrimzdo į gilų miegą. 

Kas žino, ar jos kada nors vėl pabus? Mums tai didelė 
netektis. Telmarinai baisiai bijo miškų, ir jeigu medžiai 
supykę prieš juos sukiltų, mūsų priešai tiesiog išprotėtų 
iš baimės ir nešdintųsi iš Narnijos kiek tik kojos neša. 

— Na ir svajokliai jūs, žvėrys! - neištvėrė Trampkinas, 
kuris netikėjo tokiais dalykais. - Kam gi apsiriboti 
medžiais ir vandenimis? Argi nebūtų dar geriau, jeigu ir 
akmenys imtų patys save svaidyti į senį Mirazą? 

Barsukas nieko neatsakė, tik nepatenkintas suurzgė, 
o po to ilgam įsivyravo tyla ir Kaspijanas užsnūdo. Staiga 
jam pasirodė, jog už nugaros, girios glūdumoje, išgirdo 
silpną muzikos aidą. Pamanęs, kad jam prisisapnavo, 
apsivertė ant kito šono, tačiau vos jo ausis palietė žemę, 
išgirdo tolimą būgnų dudenimą ar trepsėjimą. Jis pakėlė 
galvą, ir dunksėjimas tuoj pat susilpnėjo, bet muzika pa- 
sigirdo daug aiškiau. Atrodė, groja fleitos. Kaspijanas 
pamatė, kad Grybinis taip pat atsisėdo ir įsispoksojo į 
girios pusę. Aiškiai švietė mėnulis: Kaspijanas snaudė 
ilgiau negu manė. Muzika vis artėjo, girdėjosi laukinė 
svajinga melodija ir lengvas daugelio kojų trepsėjimas. 
Pagaliau iš girios į mėnulio šviesą išniro šokantys šešėliai, 
apie kuriuos Kaspijanas svajojo visą gyvenimą. Jie buvo 
neką aukštesni už nykštukus, tačiau kur kas dailesni ir 
grakštesni. Ant jų garbanotų galvučių augo maži rage- 
liai, blyškioje šviesoje švysčiojo nuogos viršutinės jų kūnų 
dalys, o kojos ir pėdos buvo tokios pat, kaip ožių. 

— Faunai! - sušuko Kaspijanas, pašokdamas ant kojų, 
ir po akimirkos visi susirinko aplinkui jį. Jiems nereikėjo 
nieko ilgai aiškinti — faunai tuoj pat viską suprato ir nė 
kiek nedvejodami pripažino Kaspijaną. Nė nesuvokda- 
mas, kodėl taip daro, jis atsidūrė šokančiųjų būry. Tramp- 

kinas, sukdamasis sunkiais ir staigias judesiais, irgi 
prisijungė prie šokėjų, ir net Grybinis šokčiojo ir sukinėjosi 
kaip tik įmanydamas. Tik Nikabrikas liko savo vietoje ir 
tylėdamas viską stebėjo. Aplink Kaspijaną, grodami 
nendrinėmis švilpynėmis, trepsėjo faunai. Jų keistos akys, 
kurios atrodė kartu linksmos ir liūdnos, žvelgė jam į akis. 
Jų buvo daugybė - Mentijus, Obentinas, Damnusas, Vo- 
lunas, Voltinas, Girbijus, Nimenijus, Nausas ir Oskun- 
sas. Voveraitė sukvietė juos visus. 

Kitą rytą pabudęs, Kaspijanas negalėjo patikėti, kad 
visa tai buvo ne sapnas. Tačiau pievelėje liko daugybė 
mažų skeltanagių kanopėlių įspaudų. 

SENOJI NARNIJA 
PAVOJUJE 


Vieta, kur Kaspijanas susitiko faunus, žinoma, ir bu- 
vo Šokių pievelė. Čia berniukas ir trys jo palydovai pasi- 
liko iki pat Didžiojo Pasitarimo nakties. Kaspijanas jautėsi 
keistai — juk nėra taip paprasta miegoti po žvaigždėmis, 
gerti vien šaltinio vandenį ir maitintis tik riešutais bei 
laukiniais vaisiais, kai esi pripratęs prie savo lovos šilkiniais 
patalais gobelenais papuoštoje rūmų menėje, aukso ir 
sidabro induose patiektų valgių ir visuomet patarnauti 
pasirengusių tarnų. Tačiau jis dar niekada nesijautė taip 
puikiai. Miegas niekuomet anksčiau neatrodė toks gaivi- 
nantis, o valgis toks gardus. Kaspijano kūnas sutvirtėjo, 
o veidas tapo tauresnis. 

Atėjus didžiajai nakčiai, jo keisti pavaldiniai ėmė at- 
sargiai būriuotis pievelėje — po vieną, po du, po tris arba 
net po šešis ir septynis. Ryškiai švietė mėnulis. Kaspija- 
nui širdis šoktelėjo iš džiaugsmo pamačius, kiek jų daug 
ir kaip draugiškai visi jį sveikina. Čia susirinko naujieji 
Kaspijano pažįstami — lokiai Storuliai, raudonbarzdžiai 
ir juodabarzdžiai nykštukai, kurmiai ir barsukai, kiškiai 
ir ežiai. Buvo ir tokių, kurių jis dar nepažinojo — penki 
rudi kaip lapės satyrai, visas pulkas iki dantų apsiginkla- 

vusių kalbančių pelių, vedamų triukšmingo trimitininko, 
kelios pelėdos, senasis Varno uolos varnas. Kaspijanas 
beveik neteko žado, kai paskutinis kartu su kentaurais 
atžygiavo nedidukas, bet pats tikriausias milžinas — 
Negyvėlio kalvos Gręžtagalvis. Ant nugaros jis atsitempė 
krepšį, kuriame sėdėjo visas būrys nuo supimo surūgusių 
nykštukų — milžinui pasiūlius, jie sutiko keliauti jam ant 
pečių, tačiau dabar smarkiai dėl to gailėjosi. 

Lokiai Storuliai norėjo susitikimą pradėti puota, o karo 
pasitarimą atidėti vėlesniam laikui: galbūt net rytojui. 
Rypičipas su savo pelių būriu pareiškė, kad puota ir pa- 
sitarimas gali palaukti, ir pasiūlė tą pačią naktį šturmuoti 
Mirazo pilį. Tauškutė ir kitos voverės pasakė galinčios 
kalbėti ir valgyti tuo pačiu metu, tad pasitarimą ir 
vakarienę patarė suruošti kartu. Kurmiai pasiūlė pirmiau- 
sia aplink pievelę išrausti apkasus, o faunai manė, kad 
viską reikėtų pradėti nuo iškilmingo šokio. Senasis Var- 
nas, pritardamas lokiams, jog surengti ilgą pasitarimą 
prieš vakarienę nebūtų protinga, maldavo leisti jam pa- 
sakyti visiems susirinkusiems trumpą kalbą. Tačiau Kas- 
pijanas, kentaurai ir nykštukai nugalėjo — jie užsispyrę 
reikalavo, kad karo pasitarimas įvyktų tuojau pat. 

Kai visi susirinkusieji buvo įtikinti susėsti dideliu ra- 
tu ir nutilti, ir kai vargais negalais pavyko sutramdyti 
Tauš-kutę, kuri vis bėgiojo šen bei ten ir šūkčiojo: ,, Iy- 
los! Tylos visi - kalbės karalius!", truputį jaudindama- 
sis, atsistojo Kaspijanas. „Narnijiečiai!“ — pradėjo jis, 
bet daugiau nieko nespėjo ištarti, nes tą akimirką jį nu- 
tildė kiškis Kamilis: 

— Tšs! Kažkur netoliese žmogus. 

Gyvendami laukinėje gamtoje, visi gyvūnai buvo įpratę 
prie persekiojimų ir išmoko būti labai atsargūs, todėl 

akimirksniu sustingo kaip statulos. Visi žvėrys pasuko no- 
sis į tą pusę, kurion parodė Kamilis. 

— Kvapas kaip žmogaus, bet ir ne visai kaip žmogaus, — 
sušnabždėjo Grybinis. 

— Jis vis artėja, —- pasakė Kamilis. 

— Jūs, du barsukai, ir jūs, trys nykštukai, paruoškite 
lankus ir tyliai nusėlinkite jo pasitikti, - paragino Kaspi- 
janas. 

— Mes jį sudorosim, - niūriai tarė juodabarzdis 
nykštukas, dėdamas į lanką strėlę. 

— Jeigu jis vienas, nežudykit, o pagaukit, - tarė Kaspi- 
janas. 

— Kodėl? - paklausė nykštukas. 

— Daryk, kas įsakyta, — nutildė nykštuką kentauras 
Griausmakojis. 

Visi tylėdami laukė, kol nykštukai ir barsukai tylutėliai 
nusėlino vakariniame pievelės pakrašty augančių medžių 
link. Netrukus pasigirdo šaižus nykštuko šūksnis: „Stok! 
Kas eina?!“ Nykštukas iššoko iš tankmės ir po akimirkos 
Kaspijanas išgirdo puikiai pažįstamą balsą: „Na, jau 
užteks, užteks! Aš beginklis! Gerbiami barsukai, štai, su- 
riškite man rankas, jei norit, tik nekramtykit jų taip ne- 
gailestingai. Aš noriu pasikalbėti su karaliumi". 

— Daktaras Kornelijus! - nudžiugęs sušuko Kaspija- 
nas ir puolė pasitikti savo senojo auklėtojo. Visi apsupo 
juos ratu. 

— Štai jums! - suniurzgė Nikabrikas. - Pusnykštukis— 
išdavikas. Nei velnias nei gegutė, nei nykštukas nei žmo- 
gus. Gal man kardu perrėžti jam gerklę? 

— Ramiau, Nikabrikai, - pasakė Trampkinas. - Kuo gi 
jis kaltas dėl savo kilmės? 

— Tai mano geriausias draugas — jis išgelbėjo man 
gyvybę, - tarė Kaspijanas. — Ir jeigu kam nors nepatinka, 
kad jis čia, tas gali tuoj pat palikti mano kariauną. Mie- 
lasis daktare, kaip džiaugiuosi vėl jus matydamas! Kaip- 
gi jūs mus suradote"? 

— Truputėlis paprastų burtų, - atsakė daktaras vis dar 
sunkiai šnopuodamas nuo greito ėjimo. - Bet nėra laiko 
apie tai kalbėti. Visi turime tuoj pat iš čia sprukti. Jus 
išdavė, ir Mirazas jau kelyje. Rytoj prieš vidurdienį būsite 
apsupti. 

— Išdavė?! - paklausė Kaspijanas. - Kas? 

— Tikriausiai koks nors kitas nykštukas išdavikas, — 
sumurmėjo Nikabrikas. 

— Destrieras, jūsų žirgas, - atsakė daktaras Korneli- 
jus. — Bet jis, vargšas, nekaltas. Kai jūs parkritote, jis, 
žinoma, nurisnojo atgal į savo arklidę pilyje ir taip visi 
sužinojo apie jūsų pabėgimą. Aš pasistengiau tuoj pat 
išnykti, nes nenorėjau atsakinėti į Mirazo klausimus 
kankinimų rūsyje. O jus surasti man padėjo mano ste- 
buklingasis deimantas. Užvakar mačiau, kaip visą dieną 
giriose šmirinėjo Mirazo pėdsekiai, o vakar sužinojau, 
kad jis išvedė savo kariauną. Atrodo, kai kurie iš jūsų... 
hmm... grynakraujų nykštukų nėra tokie atsargūs miške, 
kaip būtų galima tikėtis. Visoje girioje pilna jų pėdsakų. 
Koks neapdairumas! Šiaip ar taip, Mirazas susiprato, kad 
senoji Narnija nėra visiškai išnykusi, ko jis tikėjosi, taigi 
su kariauna traukia čionai. 

— Valio!!! - pasigirdo silpnas ir spigus balselis kažkur 
prie daktaro kojų. - Tegu tik jie pasirodo! Karaliau, 
prašau jūsų tik vieno - leiskite man ir mano kariams grum- 
tis pirmosiose gretose! 

— Kas gi čia? - nustebo daktaras Kornelijus. - Ar Jūsų 
Didenybės kariaunoj yra... Žiogų... ar uodų? 

Daktaras Kornelijus pasilenkė ir, atidžiai įsistebeilijęs 
pro savo akinius, prapliupo kvatotis: 

— Prisiekiu Liūtu, tai pelė! Ponas Pelėne, labai trokštu 
su jumis susipažinti. Didžiuojuosi susitikęs tokį narsų 
Žvėrį. 

— Mokslo vyre, laiduoju jums savo draugystę! - išpyš- 
kino Rypičipas. — Ir įspėju, kad jeigu kuris nors mūsų 
karys — tebūnie jis nykštukas ar milžinas - išdrįs nepa- 
garbiai su jumis kalbėti, jam teks paragauti mano kardo. 

— Argi turime laiko klausytis šitų kvailysčių? —- nenu- 
stygo Nikabrikas. - Ką ketiname daryti toliau? Kautis ar 
bėgti? 

— Jeigu reikės, kausimės, - tarė Trampkinas. - Bet dar 
nesame tam pakankamai pasirengę. Be to, ši vieta nepa- 
togi gintis. 

— Bėgti nesinorėtų, - tarė Kaspijanas. 

— Girdėjot? Girdėjot? - įsiterpė lokiai Storuliai. - Kad 
ir kas nutiktų, bėgioti nereikia. Ypač prieš vakarienę; 
taip pat tuoj po jos. 

— Tas, kuris bėga vieną sykį, nebūtinai bėgs antrą, — 
prabilo kentauras. — Kodėl turėtumėm leisti priešui pa- 
sirinkti pozicijas, kai patys galime jas pasirinkti? Susiras- 
kime patogesnę vietą. 

— Tai labai išmintingas patarimas, Jūsų Didenybe, — 
pritarė Grybinis. 

— Bet kurgi mes keliausim? - paklausė keli balsai. 

— Jūsų Didenybe ir visi mieli gyvūnai! - prabilo daktaras 
Kornelijus. - Man atrodo, kad turėtume traukti paupiu į 
rytus, į didžiąsias girias. Telmarinai nekenčia to krašto. 
Jie visuomet bijojo jūros ir atvykėlių iš užjūrio. Štai kodėl 

jie leido ten suvešėti didžiulėms girioms. Jeigu padavi- 
mai sako tiesą, senoji Ker Paravelio pilis stovėjo upės 
žiotyse. Ten visas kraštas bus draugiškas mums ir padės 
kovoti su priešais. Turime keliauti prie Aslano pylimo. 

— Aslano pylimo? - nustebo keli balsai. - Kas tai? 

— Jis stūkso Didžiųjų girių pakrašty. Tai milžiniška kal- 
va, kurią Narnijos gyventojai prieš daugybę metų supylė 
virš stebuklingos vietos, kur gulėjo - ir galbūt tebeguli — 
stebuklingasis akmuo. Pylimas išraizgytas urvų ir olų, o 
akmuo yra centrinėje jo oloje. Pylime tilptų visos mūsų 
atsargos, o tie, kuriems labiausiai reikia prieglobsčio ar 
kurie yra įpratę gyventi požemiuose, galės apsistoti pyli- 
mo urvuose. Kiti pasislėps girioje, o kilus pavojui mes 
visi (išskyrus šį didingą milžiną) galėsime pasitraukti į 
pylimo požemius, kur būsime apsaugoti nuo visų pavojų, 
išskyrus badą. 

— Kaip gerai, kad tarp mūsų yra šviesuolių, - tarė Gry- 
binis, bet jį nutraukė Trampkino murmėjimas: 

— Prisiekiu sriuba ir salierais! Norėčiau, kad mūsų va- 
dai labiau domėtųsi ne senų bobų pasakomis, o iš kur 
gauti ginklų ir maisto. 

Vis dėlto visi pritarė Kornelijaus pasiūlymui ir tą pačią 
naktį, maždaug po pusvalandžio, leidosi į kelionę. Dar 
prieš saulėtekį jie pasiekė Aslano pylimą. 

Ta vieta iš tiesų kėlė pagarbią baimę —- žalia apvali 
kalva kilo ant kitos kalvos viršūnės ir buvo seniai apau- 
gusi medžiais. Nedidelis, žemokas įėjimas vedė gilyn. 
Pirmą kartą čia įžengusiam atvykėliui pylimo tuneliai 
atrodė kaip tikrų tikriausias labirintas. Jų sienos ir grin- 
dys buvo išgrįstos lygiais akmenimis. Blausioje prieblan- 
doje Kaspijanas išvydo keistus ženklus, ornamentus ir 
piešinius, kuriuose nuolat kartojosi liūto atvaizdai. 

Atrodė, kad jie likę nuo dar senesnių Narnijos laikų nei 
tie, apie kuriuos jam pasakojo auklė. 

Tačiau vos spėjus įsikurti kalvoje ir jos apylinkėse, Kas- 
pijano bičiuliams ėmė nesisekti. Karaliaus Mirazo žvalgai 
greitai susekė naująją jų būstinę, ir šis su visa kariauna 
atvyko prie girios pakraščio. Kaip dažnai atsitinka, priešų 
pasirodė esą daugiau nei buvo tikėtasi. Kaspijanui stin- 
go širdis matant, kaip vienas po kito atvyksta vis nauji 
telmarinų būriai. Ir nors Mirazo kariai bijojo lįsti į girią, 
jie dar labiau bijojo paties Mirazo, todėl, jam įsakius, 
slinko vis artyn ir kartais pasiekdavo net patį kalvos 
pakraštį. Žinoma, Kaspijano bičiuliai rengdavo atsako- 
muosius žygius. Šitaip jie kovėsi daug dienų, o kartais ir 

Galiausiai atslinko tokia bjauri naktis, kad blogesnę 
ir įsivaizduoti sunku — visą dieną pliaupte pliaupęs lietus 
nurimo tik vidurnaktį, o tada ėmė pašėlusiai šalti. Tą 
rytą Kaspijanas ryžosi surengti didžiulį puolimą, ir visi 
tikėjosi, kad šis viską pakeis. Auštant jis su didžiąja dali- 
mi nykštukų užpuolė dešinįjį Mirazo sparną, ir tada, 
prasidėjus kautynėms, milžinas Gręžtagalvis su kentau- 
rais ir narsiausiais žvėrimis turėjo iš pasalų pulti iš kitos 
pusės ir atkirsti dešinįjį sparną nuo likusios kariaunos. 
Tačiau viskas žlugo. Niekas Kaspijano neįspėjo (nes nie- 
bai protingi. Vargšas Gręžtagalvis, nors ir narsus kaip 
liūtas, protu nesiskyrė nuo kitų milžinų. Jis užklupo priešą 
ne ten, kur reikėjo, ir nelaiku, todėl jo ir Kaspijano būriai 
smarkiai nukentėjo, o priešui pakenkė labai mažai. Tel- 
marinai sužeidė kelis narsiausius lokius, sunkiai sužalojo 
vieną kentaurą, o Kaspijano būryje buvo mažai tokių, 

kurie vienaip ar kitaip nenukentėjo. Dabar nuliūdęs 
bičiulių pulkas susibūrė po varvančiais medžiais pasida- 
lyti skurdžia vakariene. 

Liūdniausias iš visų buvo milžinas Gręžtagalvis. Varg- 
šas žinojo esąs kaltas ir tyliai sėdėjo, liedamas didžiules 
ašaras, kurios, susikaupusios ant jo nosies galiuko, krito 
ir milžiniškais purslais aptėškė čia pat įsikūrusią pelių 
stovyklą. Pelės, vos spėjusios sušilti ir apsnūsti, pašoko ir 
purtydamos vandenį iš savo ausyčių bei gręždamos mažus 
apklotėlius, spigiais bet griežtais balsiukais paklausė 
milžino, ar pastarasis nemano, kad jos jau ir taip pakan- 
kamai permirkusios. Tada pabudo kiti gyvūnai ir priminė 
pelėms, kad jas priėmė į būrį žvalgais, o ne dainininkais, 
ir paklausė, kodėl jos surengė tokį koncertą. 

Gręžtagalvis pakilo ir pirštų galiukais nutipeno pasi- 
ieškoti nuošalesnės vietelės, kur galėtų vienas ramiai 
liūdėti, bet tipendamas užmynė kažkieno uodegą, ir tas 
kažkas jam įkando (kiti sakė, kad tai lapė). Taigi visų 
nuotaika buvo subjurusi. 

"Tuo metu pačioje kalvos gilumoje, slaptame, stebuk- 
lingame kambaryje, tarėsi karalius Kaspijanas, daktaras 
Kornelijus, barsukas, Nikabrikas ir Trampkinas. Kamba- 
rio lubas rėmė masyvios senovės meistrų darbo akmenų 
kolonos. Pačiame jo centre gulėjo akmuo, tiksliau, Akme- 
ninis Stalas, įskilęs tiesiai per vidurį ir išmargintas senovi- 
nias rašmenimis, kuriuos per ilgus amžius vėjas, lietus ir 
sniegas smarkiai išblukino - dar tada, kai senų senovėje 
stalas stovėjo ant kalvos viršūnės, o pylimo virš jo dar 
nebuvo. Susirinkusieji sėdėjo ne prie stalo - jis buvo per 
daug ypatingas. Jie susispietė šiek tiek atokiau, ant rąstų, 
aplink netašyto medžio stalą, ant kurio švietė grubaus 

darbo molinis žibintas. Jo blanki šviesa apšvietė iš- 
blyškusius susirinkusiųjų veidus, o ant kambario sienų 
šokčiojo didžiuliai šešėliai. 

— Jeigu Jūsų Didenybė ketina pasinaudoti stebuklin- 
guoju ragu, manau, kad dabar tinkamiausias laikas, — 
prakalbo Grybinis. 

Žinoma, Kaspijanas prieš kelias dienas papasakojo 
bičiuliams apie savo stebuklingąjį lobį. 

— Taip, mums dabar labai reikia pagalbos, - atsakė 
Kaspijanas. - Bet kas žino, ar nebus dar sunkiau? O kas, 
jei prispaus dar didesnės bėdos, o mes jau būsime juo 
pasinaudoję? 

— Šitaip galvodamas, - įsiterpė Nikabrikas, - Jūsų 
Didenybė apskritai juo nepasinaudos, kol galiausiai bus 
per vėlu. 

— Sutinku, - tarė daktaras Kornelijus. 

— O ką tu manai, Trampkinai? - paklausė Kaspijanas. 

— Ką aš manau,- pakartojo raudonbarzdis nykštukas, 
visai abejingai klausęsis pokalbio, - Jūsų Didenybė žino. 
Manau, kad tas ragas, kaip ir šis suskilęs akmuo, ir tas 
jūsų Didysis Karalius Piteris ar Liūtas Aslanas yra gry- 
niausi paistalai. Man tas pats, pūsit jūs tą ragą ar nepūsit. 
Tik reikalauju, kad mūsų kariai nieko apie jį nesužinotų. 
Neverta žadinti viltį, kad išgelbės kažkokie stebuklai — 
jie niekuo nepadės. 

— Tuomet, prisiekiu Aslanu, mes pūsime karalienės 
Siuzanos ragą, - tarė Kaspijanas. 

— Leiskite pridurti dar vieną dalyką, Karaliau, — su- 
stabdė jį daktaras Kornelijus. - Mes juk nežinome, kokia 
bus ta pagalba. Galbūt ragas prišauks iš užjūrio patį 
Aslaną. Bet, man regis, labiau tikėtina, kad jis iš tolimo- 
sios praeities pakvies Didįjį Karalių Piterį ir jo galinguo- 

sius giminaičius. Bet kuriuo atveju, nežinome, ar pagal- 
ba atkeliaus tuoj pat... 

— Tai patys protingiausi žodžiai, kuriuos iš jūsų gir- 
dėjau, - pritarė Trampkinas. 

— Manyčiau, — tęsė daktaras, - kad valdovai arba As- 
lanas sugrįš į vieną iš senųjų Narnijos vietų. Mes dabar 
esame pačioje seniausioje ir stebuklingiausioje Narnijos 
vietoje, todėl tikiuosi, kad į mūsų pagalbos šauksmą bus 
atsiliepta būtent čia. Tačiau yra dar dvi vietos. Pirmoji — 
Gatvės Žibinto dykvietė upės aukštumoje į rytus nuo 
Bebrų užtvankos, kur, kaip pasakojama, karališkieji vai- 
kai pasirodė Narnijoje pirmą kartą. Kita - toli upės Žio- 
tyse, kur kadaise stovėjo Ker Paravelio pilis. Jeigu atvyks 
pats Aslanas, geriausia būtų pasitikti jį Ker Paravelyje, 
nes visuose padavimuose sakoma, kad jis yra Didžiojo 
Užjūrio Imperatoriaus sūnus ir atkeliaus iš už jūrų marių. 
Norėčiau, kad į abi šias vietas nusiųstume savo pasiunti- 
nius jų arba jo pasitikti. 

— Taip ir maniau, - tarė Trampkinas. — Visos tos 
kvailystės baigsis tuo, kad ne tik nesulauksim jokios pa- 
galbos, bet dar prarasim du karius. 

— O ką patartumėte siųsti, daktare Kornelijau? - pa- 
klausė Kaspijanas. 

— Lengviausiai pro priešo teritoriją prasmuktų vove- 
rės, — pasakė Grybinis. 

— Visos mūsų voverės, 0 jų ne taip jau daug, - tarė 
Nikabrikas, — per daug lengvabūdės. Vienintelė, kuriai 
patikėčiau tokią užduotį - Tauškutė. 

— Gerai, tegu tai būna Tauškutė, — pasakė karalius 
Kaspijanas. - O kas bus antras? Žinau, Grybini, kad su- 
tiktum keliauti, bet esi per lėtas. Taip pat ir jūs, daktare 
Kornelijau. 

— Aš neisiu, - papurtė galvą Nikabrikas, — kai aplink 
tiek žmonių ir žvėrių, reikia, kad kažkas pasirūpintų, jog 
nykštukai čia nebūtų skriaudžiami. 

— Žaibai ir perkūnai! - supykęs sušuko Trampkinas. — 
Argi šitaip kalbama su karaliumi? Karaliau, siųskit mane. 

— Sakei, kad netiki stebuklinguoju ragu, Trampkinai? — 
nustebo Kaspijanas. 

— Ir nepradėjau tikėti, Jūsų Didenybe. Na ir kas? Ga- 
liu taip pat lengvai žūti medžiodamas laukinę žąsį kaip ir 
karo žygyje. Jūs - mano karalius, ir aš žinau, kuo skiriasi 
patarimai nuo įsakymų. Išklausėte mano patarimą, o da- 
bar laikas vykdyti įsakymus. 

— Aš to niekada nepamiršiu, Trampkinai, - tarė Kas- 
pijanas. — Pakvieskite Tauškutę ir keliaukit. Kada man 
pūsti ragą? 

— Siūlyčiau palaukti saulėtekio, Jūsų Didenybe, - 
patarė daktaras Kornelijus. - Tai kartais sustiprina bal- 
tuosius burtus. 

Po kelių minučių pasirodė Tauškutė, ir jai buvo 
paaiškinta, ką reikia daryti. Kadangi kaip ir daugelis 
voveraičių ji buvo drąsi, ryžtinga, energinga ir išdykusi 
(o gal net šiek tiek ir pasipūtusi), dar nespėjusi iki galo 
išklausyti užduoties, ji jau veržėsi į kelionę. Buvo nutar- 
ta, kad ji šuoliuos į Gatvės Žibinto dykvietę, o Trampki- 
nas leisis į trumpesnę kelionę upės Žiočių link. Jiedu sku- 
biai užkando ir iškeliavo, lydimi karštų karaliaus, barsu- 
ko ir daktaro Kornelijaus padėkos žodžių ir geriausių 
linkėjimų. 


VIII 


APIE TAI, KAIP JIE 
PALIKO SALĄ 


— Taigi, - tarė Trampkinas (kaip tikriausiai supratote, 
tai jis pasakojo šią istoriją vaikams, kurie sėdėjo ant žolės 
apgriuvusioje Ker Paravelio pilies menėje), - įsimečiau į 
kišenę keletą džiūvėsių, palikau visus ginklus, išskyrus 
durklą, ir rytui brėkštant patraukiau į miškus. Nudrožęs 
gerą kelio galą, staiga išgirdau nepaprastą garsą — gyve- 
nime neteko tokio girdėti. Niekada jo nepamiršiu. Jis 
buvo stiprus tarsi griaustinis, tačiau toks melodingas, ra- 
mus ir malonus, tarsi krintančio vandens ošimas, ir kartu 
toks galingas, kad nuo jo ėmė virpėti oras ir visa giria. 
Tada tariau sau: „Jei čia ne rago garsas, tai aš - ne 
Trampkinas, o triušis". O po akimirkos dar nusistebėjau, 
kodėl karalius Kaspijanas pučia jį tik dabar. 

— Kada tai įvyko? - paklausė Edmundas. 

— Tarp devintos ir dešimtos, - atsakė Trampkinas. 

— Kaip tik tuo metu, kai mes sėdėjome geležinkelio 
stoty! — vienu balsu sušuko vaikai ir susižvalgė spindin- 
čiomis akimis. 

— Prašau, pasakokit toliau, - paragino nykštuką Liusi. 

— Taigi, kaip sakiau, nusistebėjau, bet skutau pirmyn, 
kad net dulkės iš po padų rūko. Keliavau kiaurą naktį ir 

šįryt brėkštant tarsi koks visai sukvailėjęs milžinas nu- 
sprendžiau paėjėti laukyme, kad aplenkčiau didelį upės 
vingį. Čia mane ir sučiupo. Ne Mirazo kariai, o toks se- 
nas pasipūtęs kvailys - mažosios Mirazo pilies pajūryje 
sargybos viršininkas. Žinoma, jie nieko iš manęs neišpešė, 
bet pakako to, kad esu nykštukas. O, linai ir liliputai! 
Gerai, kad tas jų vadas pasirodė esąs toks pasipūtęs kvai- 
lys! Kitas jo vietoje būtų mane tuoj pat nudaigojęs. Tačiau 
anas nusprendė man paskirti žiaurią bausmę — su viso- 
mis ceremonijomis nuplukdyti mane „pas vaiduoklius". 
Na, ir tada ši jaunoji panelė (čia jis linktelėjo Siuzanos 
pusėn) truputį pamiklino lanką - prisiekiu, gerbiamoji, 
tai buvo puikus šūvis — ir štai aš čia! Tik savo durklo 
nebeturiu —- atėmė. 

Nykštukas iškratė pypkutę ir vėl ją prisikimšo. 

— Šimts pypkių! — sušuko Piteris. - Vadinasi, tai tas 
ragas — tavo ragas, Siu, — atitempė mus iš stoties vakar 
ryte! Tiesiog negaliu patikėti, kaip viskas sutampa. 

— Nežinau, kodėl turėtum tuo netikėti, - tarė Liusi, — 
jei apskritai tiki burtais. Argi nėra daugybės pasakojimų 
apie tai, kaip burtai gali perkelti iš vieno pasaulio į kitą? 
Prisimink, kai burtininkas iš „Tūkstančio ir vienos nak- 
ties" pasikviečia Džiną, šis visada atsiranda. Taip ir mes 
atkeliavome. 

— Taip, - pasakė Piteris, - todėl man ir keista, kad 
tose pasakose visada kviečia koks nors mūsų pasaulio 
gyventojas ir paprastai niekam nerūpi, iš kur atkeliauja 
tas Džinas. 

— Dabar galime suprasti, kaip jaučiasi tas Džinas, — 
prunkštelėjo Edmundas. - Šimts perkūnų! Nelabai malo- 
nu žinoti, kad mus gali iškviesti bet kurią akimirką vienu 

rago pūstelėjimu. Tai dar blogiau negu tai, ką tėtis vadina 
gyvenimu prisirišus prie telefono. 

— Bet juk mes norime būti čia, tiesa? — tarė Liusi. — 
Jeigu Aslanas to nori? 

— Geriau pasitarkim, ką dabar daryti, - tarė nykštukas. — 
Man tikriausiai reikia grįžti pas karalių Kaspijaną ir pra- 
nešti, kad pagalba neatvyko. 

— Kaip neatvyko? - nustebo Siuzana. — Bet mes juk 
čia! 

— Na, taip taip, žinoma... Matau... - sumykė nykštukas 
(jo pypkė, atrodė, užsikimšo — bent jau jis puolė ją įnir- 
tingai valyti), - tačiau... hmmm... na, noriu pasakyti... 

— Tai nejaugi nesuprantate, kas mes tokie? Argi esate 
toks nenuovokus?! — sušuko Liusi. 

— Manau, kad esate tie keturi vaikai iš senų pasako- 
jimų, - neryžtingai sumykė Trampkinas. - Ir aš, žinoma, 
labai džiaugiuosi jus susitikęs. Be abejonės, tai labai 
įdomu. Bet... tikiuosi neįsižeisite? 

— Na, sakykit gi, sakykit, — paragino Edmundas. 

— Tikiuosi nesupyksite, — mikčiojo nykštukas, - bet, 
suprantate, karalius Kaspijanas, Grybinis ir daktaras Kor- 
nelijus tikėjosi — jeigu suprantate, ką noriu pasakyti — 
kitokios pagalbos. Kitaip tariant, jie įsivaizdavo, kad jūs — 
dideli karžygiai. Žinoma, mes labai mylime vaikus ir 
panašiai... bet šią akimirką, kai vyksta karas... Tikiuosi 
suprantate mane? 

— Norite pasakyti, kad esame niekam tikę? - nutraukė 
jį Edmundas ir stipriai paraudo. 

— Tik prašau nejįsižeisti, - tarė nykštukas. - Patikėkite, 
brangūs mažieji bičiuliai... 

— Mažieji?! Na, to tai jau per daug, - pašokdamas 

tarė Edmundas. — Matau, jūs visai netikit, kad mes nu- 
galėjome Berunos mūšyje? Na, galite manyti ką norit, 
bet aš Žinau... 

— Neverta pyktis, - nuramino visus Piteris. - Pirmiau- 
sia eime į lobių kambarį paieškoti mums visiems ginklų, 
o tada vėl pasikalbėsim. 

— Nesuprantu, kam to reikia... - buvo bepradedąs Ed- 
mundas, bet Liusi šnipštelėjo jam į ausį: 

— Geriau darykim, ką sako Piteris. Vis dėlto jis — 
Aukščiausiasis Karalius. Atrodo, Piteris kažką sumanė. 

Edmundas sutiko, ir jie, pasišviesdami žibintuvėliu, 
drauge su Trampkinu laiptais vėl nusileido į vėsų dulkėtą 
lobių kambarį su brangenybėmis. 

Nykštuko akys sužibo, išvydus ant lentynų sukrautus 
lobius (norint juos pamatyti, jam teko gerokai pasistieb- 
ti), ir jis sumurmėjo sau po nosimi: „Geriau, kad Ni- 
kabrikas niekados šito nepamatytų". Vaikai netrukus su- 
rado jam šarvinius marškinius, kardą, šalmą, skydą, lanką 
ir glėbį strėlių. Šalmas buvo varinis, išpuoštas rubinais, O 
kardo rankena žibėjo auksu. Trampkinui niekada gyve- 
nime neteko matyti ar dėvėti tokių brangenybių. Vaikai 
taip pat užsivilko šarvinius marškinius ir užsidėjo šalmus; 
Edmundas pasiėmė kardą ir skydą, o Liusi - lanką. Pite- 
riui ir Siuzanai nieko nereikėjo, nes jie turėjo savo dova- 
nas. Kai, žvangindami metalo apdarais, jie laiptais vėl 
pakilo į viršų, pasijuto labiau esą narnijiečiai nei papras- 
ti mokiniai. Abu berniukai žingsniavo truputėlį atsilikę 
ir kažką aptarinėjo. Liusi nugirdo, kaip Edmundas pasakė: 

— Ne, leisk man tai padaryti. Jei aš laimėsiu, jam bus 
apmaudžiau, o jeigu pralaimėsiu - mažesnė gėda mums. 

— Sutarta, Edai, - tarė Piteris. 

Kai visi išėjo į dienos šviesą, Edmundas pasisuko į 
nykštuką ir labai mandagiai tarė: 

— Norėčiau jūsų kai ko paprašyti. Mums, vaikigaliams, 
retai tenka susitikti šitokį šaunų karžygį kaip jūs. Ar 
nesutiktumėte truputėlį su manimi pasifechtuoti? Man 
tai būtų didelė garbė. 

— Na, vyruk! - šūktelėjo Trampkinas. - Šitie kardai — 
aštrūs. 

— Žinau, - tarė Edmundas. - Tačiau man tikrai nepa- 
vyks per daug prie jūsų priartėti, o jūs, neabejoju, mik- 
liai mane nuginkluosite nespėjus man nė mirktelėti. 

— Tai pavojingas žaidimas, - įspėjo Trampkinas. - Bet 
jei jau taip trokšti, kartelį kitą pabandysiu. 

Po akimirkos žybtelėjo abiejų kardai. Kiti vaikai 
pasitraukė atokiau ir ėmė stebėti dvikovą. Pasižiūrėti tik- 
rai buvo į ką. Jų dvikova buvo visai nepanaši į kvailokas 
grumtynes plokščiais kardais teatro scenoje ir daug 
įdomesnė net už dvikovą rapyromis. Tai buvo tikros 
kautynės. Šitaip kaunantis kardais svarbiausia yra smū- 
giuoti priešininkui į kojas, nes tai paprastai vienintelė 
vieta, kurios nesaugo šarvai. O kai priešininkas smogia — 
laiku pašokti, kad kardas prašvilptų nieko nekliudęs. Todėl 
nykštukui kovoti buvo patogiau, nes Edmundas kovėsi 
pasilenkęs. Vos prieš dvidešimt keturias valandas ber- 
niukas būtų neturėjęs jokių vilčių nugalėti, tačiau nuo to 
laiko, kai jie atvyko į salą, pats Narnijos oras pamažu 
priminė vaikams jų senuosius mūšius, ir Edmundo ran- 
kos bei pirštai atgavo ankstesnę jėgą. Jis vėl tapo kara- 
liumi Edmundu. Priešininkai sukosi ir sukosi ratu, jų 
smūgiai vis dažnėjo, ir Siuzana, kuri niekada nemėgo 
tokių dvikovų, sušūko: „Oi, atsargiau!" Staiga — niekas, 

išskyrus Piterį, nė nesusigaudė, kaip tai įvyko - Edmun- 
das netikėtu judesiu išmušė nykštuko kardą, ir šis, 
akimirką dar sumosavęs ranka, prarado pusiausvyrą. 

— Tikiuosi nesusižeidėte, mano mielas mažasis bičiuli? — 
paklausė truputį uždusęs Edmundas ir įsikišo kardą į 
dėklą. 

— Matau, - sausai tarė Trampkinas, - moki man neži- 
nomą gudrybę. 

— Tikra tiesa, - įsiterpė Piteris. - Net geriausią pasau- 
lyje fechtuotoją gali nuginkluoti judesys, kurio jis nežino. 
Manau, reikėtų leisti Trampkinui atsigriebti kitose rungty- 
nėse. Ar nenorėtumėte susirungti su mano seserimi? Kaip 
pats žinote, šaudyme iš lanko nebūna jokių gudrybių. 

— Na, jūs tikri pokštininkai, — tarė nykštukas. —- Jau 
imu po truputį viską suprasti. Šįryt mačiau, kaip ji šaudo. 
Na, tiek to. Pabandysiu. 

Trampkinas tai pasakė piktokai, tačiau jo akys subliz- 
go, nes tarp saviškių jis buvo garsus lankininkas. 

Visi penki išėjo į pilies kiemą. 

— Kas bus taikinys? — paklausė Piteris. 

— Gal anas virš sienos kabantis obuolys? — pasiūlė Siu- 
zana. 

— Puiku, mergužėle, - tarė Trampkinas, — nori pasa- 
kyti, tas geltonas obuolys ties pat arkos viduriu? 

— Ne, ne tas, — atsakė Siuzana. —- Tas raudonas - ten, 
virš mūrinės sienos. 

Nykštuko veidas išblyško. 

— Jis labiau panašus į vyšnią, o ne į obuolį, - sumur- 
mėjo sau panosėje, bet taip, kad kiti neišgirstų. 

Jie metė monetą, kas šaus pirmas (Trampkiną tai labai 
sudomino, nes jis niekada nebuvo matęs, kaip metama 

moneta). Nykštukas turėjo šauti pirmas. Jiedu susitarė, 
kad šaudys nuo laiptų, vedančių iš menės į kiemą, viršaus. 
Iš to, kaip nykštukas pasirengė šūviui ir laikė lanką, vai- 
kai suprato, jog jis tikrai ne iš kelmo spirtas. 

— Bimmmmmm! - sudūzgė strėlė. Nykštuko šūvis bu- 
vo puikus. Jo strėlė užkliudė mažąjį obuolį, ir vienas obels 
lapelis nusklendė žemyn. Tada ant viršutinio laiptelio 
užlipo Siuzana ir įtempė savo lanką. Jai ši dvikova nebu- 
vo tokia džiugi kaip Edmundui - ne todėl, kad mergaitė 
bijojo, jog nepataikys į obuolį, o todėl, kad iš prigimties 
buvo jautrios širdies ir nenorėjo įrodinėti savo pranašumo 
tam, kuris ką tik pralaimėjo. Nykštukas atidžiai stebėjo, 
kaip ji įtempė lanko timpą iki pat ausies. Po akimirkos 
obuolys tyliai bumbtelėjo į žolę jiems po kojomis. Jame 
styrojo Siuzanos strėlė. 

- Šaunuolė, Siu! - sušuko vaikai. 

— Jūsų šūvis buvo nė kiek ne prastesnis, - tarė Siuza- 
na nykštukui. - Tik, man regis, kai iššovėte, pūstelėjo 
silpnas vėjelis. 

— Ne, netiesa, - atsakė Trampkinas. - Geriau manęs 
neguoskit. Aš žinau, kada esu garbingai nugalėtas, net 
neverta minėti, jog paskutinės mano žaizdos randas man 
truputėlį trukdo gerai įtempti lanką. 

— O, jūs sužeistas? — paklausė Liusi. - Leiskite man 
apžiūrėti žaizdą. 

— Mažoms mergytėms tokių dalykų geriau nematyti, 
pradėjo Trampkinas, bet tuoj pat susigriebė. - O, atro- 
do, vėl pasakiau kvailystę. Jeigu jūsų brolis toks geras 
karys, o sesuo — tokia šauni lankininkė, tai gal paaiškės, 
kad esate puiki gydytoja. 


85 


Nykštukas atsisėdo ant laiptų, nusivilko šarvus, atsisegė 
trumpus marškinius ir iš jų ištraukė atletiškai sudėtą, 
gauruotą ir raumeningą, tarsi kokio jūreivio, ranką, kuri 
atrodė ne ką ilgesnė už vaiko rankutę. Trampkino petys 
buvo apvyniotas purvinu tvarsčiu. Nuėmusi jį, Liusi išvydo 
bjaurią, gerokai patinusią žaizdą. 

— Vargšas Trampkinas. Kaip baisu! — tarė Liusi ir 
rūpestingai iš savo buteliuko ant žaizdos užvarvino lašelį 
vaistų. 

- Tai bent! Ė, ką tu padarei? - nustebo Trampkinas. 
Tačiau, kad ir kaip sukiojo savo barzdą tai į vieną, tai į 
kitą pusę, vis tiek negalėjo dorai apžiūrėti sužeisto pe- 
ties. Tuomet bandė pačiupinėti žaizdą pirštais, tačiau jam 
nesisekė. Paprastai taip būna, kai norime pasikasyti ten, 
kur nepasiekiame. Po to iškėlė ranką, pamosavo ja, 
pabandė įtempti raumenis ir galų gale pašokęs sušuko: 
„Prisiekiu kūgiais ir kadagiais! Ji išgijo! Žaizdos kaip 
nebūta!“ Tada garsiai nusikvatojo ir tarė: 

— Ką gi, apsikvailinau, kaip dar nebuvo apsikvailinęs 
nė vienas nykštukas! Tikiuosi, nepykstate? Nuolankiai 
dėkoju Jūsų Didenybėms - nuolankiai dėkoju. Už gyvybę, 
už vaistus, už pusryčius ir už gerą pamoką. 

Vaikai atsakė, kad jie visai nepyksta ir kad nėra už ką 
jiems dėkoti. 

— O dabar, - tarė Piteris. - Jeigu tikrai mumis tiki... 

— Taip, tikiu, - atsakė nykštukas. 

— Tada aišku, ką turime daryti. Reikia kuo greičiau 
susirasti karalių Kaspijaną. 

— Kuo greičiau, tuo geriau, - pridėjo Trampkinas. — 
Per savo kvailumą jau sugaišinau beveik visą valandą. 

— Tuo keliu, kuriuo atvykai, keliautume maždaug dvi 

dienas, - tarė Piteris. - Mat mes negalime žygiuoti dieną 
ir naktį be poilsio, kaip jūs, nykštukai. 

Čia jis atsisuko į brolį ir seseris. 

— Vieta, kurią Trampkinas vadina Aslano pylimu, yra 
ne kas kita, o Akmeninio Stalo kalva. Prisimenate, nuo 
ten iki Berunos brastos buvo maždaug pusė dienos kelio. 

— Tą vietą mes vadiname Berunos tiltu, - tarė Tramp- 
kinas. 

— Mūsų laikais ten nebuvo tilto, - pasakė Piteris. - O 
nuo Berunos iki čia reikėdavo keliauti šiek tiek ilgiau nei 
vieną dieną. Ramiai žingsniuodami, namus pasiekdavo- 
me maždaug kitos dienos pavakary. Tačiau jeigu 
paskubėsime, galbūt pavyks nukeliauti ir per pusantros 
dienos. 

— Neužmirškite, kad dabar ten vien miškai, — tarė 
"Trampkinas. - O pakeliui turime saugotis priešų. 

— Klausykit, - įsiterpė Edmundas. - O kodėl turėtume 
keliauti tuo pačiu keliu, kuriuo atvyko mūsų Brangus 
Mažasis Bičiulis? 

— Prašau, liaukitės, Jūsų Didenybe, jeigu nors kiek 
mane gerbiate, - paprašė nykštukas. 

— Na, gerai, - tarė Edmundas. — Tai gal leisite vadinti 
jus mūsų B.M.B? 

— Ach, Edmundai, - neištvėrė Siuzana. — Liaukis jį 
erzinęs! 

— Nieko tokio, mergele... Noriu pasakyti, Jūsų Dide- 
nybe, - sukikeno Trampkinas. - Kaip pavadinsi - nepa- 
gadinsi. 

Nuo to laiko vaikai dažnai vadino Trampkiną B.M.B., 
kol galiausiai patys pamiršo, ką tai reiškia. 

— Taigi, - tęsė Edmundas, - galime keliauti kitu keliu. 

Kodėl gi mums nenusiyrus šiek tiek į pietus, iki Veidro- 
dinio Vandens įlankos? Tada ja galėtume keliauti aukštyn 
ir taip atsidurtume arčiau Akmeninio Stalo kalvos. Be 
to, keliauti jūra būtų saugiau. Jeigu išplauksime tuoj pat, 
Veidrodinio Vandens įlanką pasieksime dar nesutemus, 
kelias valandas numigsime ir Kaspijaną surasime rytoj 
anksti ryte. 

— Bet reikia gerai pažinti įlankos pakrantę, - tarė 
Trampkinas. — Nė vienas iš mūsų nėra ten buvęs. 

— O ką mes valgysim? - paklausė Siuzana. 

— Teks pasitenkinti obuoliais, - atsakė Liusi. - Šiaip 
ar taip, laikas iškeliauti. Mes čia jau dvi dienos, o dar 
nieko gero nenuveikėm. 

— Šiaip ar taip, daugiau neleisiu į savo kepurę krauti 
žuvų, - pridėjo Edmundas. 

Keliauninkai surišo vieno lietpalčio rankoves ir pri- 
sikrovė obuolių. Po to visi sočiai atsigėrė iš šulinio, nes 
Veidrodinio Vandens įlankoje jie nesitikėjo rasti jokių 
šaltinių, ir nuėjo prie valties. Vaikams buvo gaila palikti 
Ker Paravelio pilį - nors ir sugriauta, ji vėl spėjo tapti 
jiems namais. 

— Geriau tegul B.M.B. vairuoja, - tarė Piteris, - o 
mudu su Edu irkluosime. Palaukite minutėlę. Gal nusi- 
vilkime šarvus, nes teks gerokai paprakaituoti, kol nu- 
plauksime. Jūs, Siuzana ir Liusi, sėskite valties priekyje 
ir rodykite B.M.B. kelią. Kol neaplenkėm šitų salų, plau- 
kim tolyn į jūrą. 

Greitai žalia, miškinga salos pakrantė liko jiems už 
nugarų, mažų įlankėlių ir užutekių kontūrai išbluko, o 
valtis vis švelniai siūbavo aukštyn žemyn. Aplinkui atsivėrė 
jūros platuma: tolumoje —- žydraspalvė, o aplink valtį — 

žvilganti žalsvomis putomis. Kvepėjo jūros druska, ir 
nesigirdėjo kitų garsų, išskyrus vandens teškenimą, 
teliūskavimą bei irklų girgždesį ir plekšnojimą į jūros ban- 
gas. Vis smarkiau kepino saulė. 

Liusi ir Siuzana, sėdėdamos valties priekyje, jautėsi 
puikiai. Persisvėrę per valties kraštus, jos bandė delnais 
pasiekti vandenį, tačiau niekaip neįstengė. Po valtimi buvo 
galima matyti balkšvą, švarų dugno smėlį, kur ne kur 
išmargintą purpurinėmis jūržolėmis. 

— Viskas kaip senais laikais! — šūktelėjo Liusi. - Ar 
prisimenate mūsų keliones į Terebintiją, Galmą, Septy- 
nias salas ir į Vienišąjį salyną? 

— Taip, - atsakė Siuzana, - ir mūsų puikųjį laivą 
„Grakščioji Hialina“, su gulbės galva papuoštu smaiga- 
liu ir sparnų raižiniais ant šonų. 

— Ir šilkines bures, ir didžiulius laivo žibintus! 

— Ir iškilmes ant denio, ir muzikantus! 

— O prisimenate, kaip muzikantai, pasilipę ant 
laivavirvių, grojo fleitomis, ir atrodė, kad muzika skam- 
ba iš dangaus? 

Tuo tarpu Siuzana perėmė Edmundo irklą, 0 šis 
atsisėdo šalia Liusi. Jie jau aplenkė salas ir priartėjo prie 
kranto, taip pat apaugusio giriomis ir apleisto. Vaikams 
jis būtų atrodęs labai gražus, jei jie nebūtų prisiminę laikų, 
kai šis krantas buvo atviras, juo švilpavo vėjai, 0 ten gy- 
veno jų laimingi bičiuliai. 

— Pfuuuuuu! - atsiduso Piteris. - Tai bent darbelis... 

— Gal galėčiau truputėlį pairkluoti? - paklausė Liusi. 

— Tau irklai per dideli, - burbtelėjo Piteris, ne todėl, 
kad norėjo prieš ją pasipuikuoti, o todėl, kad jau nebe- 
turėjo jėgų kalbėti. 

IX 


APIE TAI, | 
KĄ PAMATĖ LIUSI 


Kai valtis pagaliau pasiekė paskutinį iškyšulį ir įplaukė 
į Veidrodinio Vandens įlanką, Siuzana ir abu berniukai 
jautėsi taip pavargę, jog vos išlaikė rankose irklus. Nuo 
ilgos kelionės saulėje ir vandens mirgėjimo Liusi skaudėjo 
galvą. Net Trampkinas troško, kad ši kelionė kuo greičiau 
baigtųsi. Vairininko suolelis, ant kurio jis sėdėjo, buvo 
įrengtas žmogui, o ne nykštukui, todėl jo kojos nesiekė 
valties dugno, o, kaip žinote, šitaip sėdėti labai nepato- 
gu. Kuo labiau seko jų jėgos, tuo greičiau bjaurėjo nuo- 
taika. Iki šiol vaikai galvojo vien apie tai, kaip greičiau 
pasiekti Kaspijaną, tačiau dabar ėmė svarstyti, ką darys 
ji pasiekę, ir kaip saujelė nykštukų ir miško gyventojų 
įstengs įveikti suaugusių Žmonių kariauną. 

Jie lėtai yrėsi Veidrodinio Vandens įlankos vingiais. 
Ėmė temti. Krantai pamažu artėjo vienas prie kito, ir su- 
temos atrodė vis tirštesnės, o nusvirusių pakrantės medžių 
viršūnės jau beveik lietėsi virš jų galvų. Aplinkui buvo la- 
bai tylu — visi jūros garsai nurimo, tik girdėjosi, kaip iš 
girios į Veidrodinio Vandens įlanką čiurlena upeliukai. 

Pagaliau jie pasiekė krantą, tačiau jau nebeturėjo jėgų 
užsikurti laužą. Dabar vaikams atrodė, kad obuoliai va- 

karienei (nors daugelis anksčiau manė, kad nebegalės 
nė pažvelgti į obuolį) yra kur kas geriau, nei bandyti 
sumedžioti ar pasigauti kokį laimikį. Keliautojai patyliu- 
kais užkrimto ir susiglaudę sugulė ant samanų ir 
pernykščių lapų tarp keturių didžiulių beržų. 

Visi, išskyrus Liusi, tuoj pat užmigo. Ji buvo daug 
mažiau nuvargusi, ir dabar negalėjo užmigti, nes niekaip 
neįstengė patogiai įsitaisyti. Be to, buvo pamiršusi, kad 
nykštukai knarkia. Žinodama, kad vienas iš geriausių būdų 
užmigti yra nesistengti užmigti, ji atsimerkė. Pro plyšelį 
krūmuose ir medžių šakose mergaitė pamatė įlankos 
vandenį, o virš jo —- dangų. Liusi nudžiugo, atpažinusi 
ryškiąsias Narnijos žvaigždes. Kadaise pažinojo jas kur 
kas geriau nei savo pasaulio žvaigždes, mat būdama Nar- 
nijos karalienė, galėdavo eiti miegoti daug vėliau nei gy- 
vendama Anglijoje. Ir štai dabar jos visos suspindo jai 
prieš akis - matėsi mažiausiai trys vasaros Žvaigždynai: 
Laivas, Kūjis ir Leopardas. „Mielas senasis Leopardas“, - 
laiminga sumurmėjo Liusi. 

Tačiau užuot užsnūdusi, dar labiau išsibudino - ją 
apėmė keista, svajinga nemiga. Įlanka nušvito — Liusi 
suprato, kad vandenį apšvietė mėnulis, nors pro medžius 
jo nesimatė. Ir staiga mergaitė pajuto, kad visas miškas 
taip pat ima busti. Nė nepagalvojusi, kodėl taip elgiasi, ji 
tuoj pat atsikėlė ir nužingsniavo tolyn nuo stovyklavietės. 

— Kaip gražu, - tarė sau Liusi. 

Oras buvo vėsus ir gaivus, aplink sklido malonūs kva- 
pai. Kažkur netoliese pasigirdo lakštingalos balsas — 
sučiulbo, nutilo, tada vėl sučiulbo. Priešaky sklido šviesa. 
Ji nuėjo į tą pusę ir pasiekė vietą, kur medžiai augo rečiau, 
tarp jų telkšojo pilnos mėnesienos įdubos ir balutės, o 

mėnulio šviesa ir šešėliai buvo taip susilieję, kad Liusi 
negalėjo aiškiai įžiūrėti, kas ją supa. Patenkinta, kad pa- 
galiau suderino balselį, garsiai suokė lakštingala. 

Liusi akys pamažu priprato prie šviesos. Dabar ji 
aiškiai pamatė arčiausiai augančius medžius ir pajuto 
stiprų ilgesį, prisiminusi laikus, kada Narnijoje medžiai 
mokėjo kalbėti. Mergaitė puikiai atsiminė, kokiu balsu 
prabiltų kiekvienas medis ir į kokį žmogų jis būtų panašus, 
jeigu pasisektų juos pažadinti. Pažvelgė į sidabrinį beržą 
ir prisiminė, kad tai liekna mergaitė palaidais plaukais, 
kuri mėgsta šokti, o jos balsas — minkštas ir švelnus. 
Pažiūrėjo į ąžuolą ir pažino raukšlėtą, bet tvirtą senį 
susivėlusia barzda, karpuotu veidu ir rankomis ir ant 
karpų styrančiais plaukeliais. Bet gražiausias buvo buk- 
medis, po kuriuo stovėjo - tai buvo rami ir didinga girios 
karalienė, graži kaip dievaitė. 

— O, medžiai, medžiai, medžiai! — staiga prabilo Liusi, 
nors visai neketino kalbėti. - Medžiai, pabuskit, pabuskit, 
pabuskit! Nejaugi viską pamiršot? Argi neprisimenat 
manęs? Medžių deivės, pasirodykit, ateikit pas mane! 

Staiga, nors nebuvo nė mažiausio vėjelio, medžiai 
sušlamėjo, ir jų šlamesys nuskambėjo lyg žodžiai. 
Lakštingala, tarsi norėdama geriau įsiklausyti, liovėsi 
čiulbėjusi. Liusi pasirodė, kad dar akimirka, ir ji supras, 
ką medžiai sako. Tačiau taip neįvyko. Šnaresys nurimo. 
Vėl pragydo lakštingala. Nors vis dar užlietas mėnulio 
šviesos, miškas atrodė toks, kaip anksčiau. Vis dėlto Liu- 
Si jautėsi taip, kaip jaučiamės, kai stengiamės prisimin- 
ti kokį vardą ar datą, ir jau, atrodo, tuoj tuoj pavyks, 
bet paskutinę sekundę vėl jį pamirštame. Jai pasirodė, 
kad ką tik kažką prarado: tarsi būtų prabilusi į medžius 

sekunde per anksti ar per vėlai, arba ištarusi visus reika- 
lingus žodžius, išskyrus vieną, ar pasakiusi ką nors, ko 
nereikėjo sakyti. 

Ji pasijuto pavargusi, grįžo atgal į stovyklą, įsitaisė 
tarp Siuzanos ir Piterio ir po kelių minučių užmigo. 

Rytą keliautojai pabudo sušalę ir paniurę - saulė dar 
nebuvo patekėjusi, ir miškas skendėjo pilkoje prieblan- 
doje. Viskas atrodė purvina ir drėgna. 

— Vėl obuoliai... - liūdnai šyptelėjęs atsiduso Tramp- 
kinas. — Turiu pripažinti, kad jūs, senieji karaliai ir 
karalienės, ne per daug sočiai maitinate savo pavaldi- 
nius! 

Jie atsikėlė, nusipurtė drabužius ir apsidairė. Pro sto- 
rus medžių kamienus beveik nieko nesimatė. 

— Tikiuosi, Jūsų Didenybės gerai žino kelią? - paklausė 
nykštukas. 

— Aš nežinau, - atsakė Siuzana. - Niekada gyvenime 
nebuvau šiose giriose. Tiesą sakant, visą laiką maniau, 
kad geriau būtų keliauti palei upę. 

— Galėjai anksčiau tai pasakyti, - aštrokai atrėžė Piteris. 

— Nekreipk į ją dėmesio, - tarė Edmundas. - Ji visa- 
da zirzia. Piteri, ar turi kišeninį kompasą? Vadinasi, ne- 
prapulsim. Reikia keliauti į šiaurės vakarus ir perbristi tą 
mažą upelį... Na, kaip jis ten vadinosi... Greitasrovis. 

— Prisimenu! — šūktelėjo Piteris. - Jis įteka į didžiąją 
upę ties Berunos brasta, arba ties Berunos tiltu, kaip 
B.M.B. jį vadina. 

— Taip. Reikia persikelti per upelį, įkopti į kalvą ir 
aštuntą arba devintą jau būsim prie Akmeninio Stalo — 
noriu pasakyti, Aslano pylimo. Tikiuosi, karalius Kaspi- 
janas pavaišins mus gerais pusryčiais! 

— (Gal tu ir teisus, — tarė Siuzana. — Bet aš šito kelio 
tikrai neprisimenu. 

— Su mergaitėmis visada taip, - suniurzgė Edmundas 
Piteriui ir nykštukui. — Jų galvose žemėlapiai netelpa. 

— Tai todėl, kad mūsų galvos netuščios, - atšovė Liusi. 

Iš pradžių, atrodė, viskas sekėsi neblogai. Jie net 
pamanė suradę pažįstamą miško takelį. Tačiau jeigu jums 
teko klaidžioti po miškus, tikriausiai žinote, kaip lengva 
ten pasiklysti. Jau tariesi suradęs takelį, o maždaug po 
penkių minučių jis ima ir pranyksta. Tada surandi kitą 
(slapčia vildamasis, kad tai galbūt senasis), bet tas kitas 
taip pat pranyksta, ir tuomet, kai jau esi gerokai išklydęs 
iš kelio, supranti, kad iš tiesų nė vienas iš jų nebuvo ta- 
kelis. Tačiau berniukai ir nykštukas gerai pažinojo miškus 
ir nepaklysdavo ilgiau nei kelioms minutėms. 

Taip jie pėdino maždaug pusvalandį (trys iš jų dar 
nebuvo atsigavę nuo vakarykščio irklavimo). Staiga 
Trampkinas sušnabždėjo: „Stokit“. Visi sustojo. „Kažkas 
mus seka", - tylutėliai tarė nykštukas. „Tiksliau sakant, 
kažkas eina lygiagrečiai su mumis — ten, kairėje“. Visi 
sustingo ir įtempė ausis ir akis taip, kad jas ėmė skaudėti. 
„Paruoškim po strėlę“, — sušnibždėjo Siuzana Trampki- 
nui. Nykštukas linktelėjo, ir kai abu lankai buvo užtaisyti, 
būrys vėl pajudėjo. 

Atidžiai dairydamiesi į šalis, jie perėjo gana atvirą ke- 
liolikos jardų miško atkarpą, kurioje medžiai augo ato- 
kiau vienas nuo kito, ir pasiekė tankų jaunuolyną. Vos 
prie jo priartėjus, staiga kažkas suurzgė ir laužydamas 
šakas, kaip Žaibas šovė jų link. Liusi buvo parblokšta ant 
žemės — krisdama dar spėjo išgirsti, kaip zvimbtelėjo lanko 

timpa, o atsipeikėjusi išvydo gulintį didelį ir grėsmingą 
pilkąjį lokį, - jo šone styrojo Trampkino strėlė. 

— Siu, šiose varžybose B.M.B. tave įveikė, - ištarė Pi- 
teris su iš baimės šiek tiek iškreipta šypsena. Jį šis įvykis 
taip pat smarkiai sukrėtė. 

— Aš... aš nespėjau, — suglumusi atsakė Siuzana. — 
Išsigandau, kad tai gali būti vienas iš mūsiškių... na... 
kalbančių lokių. 

O iš tiesų Siuzana nenorėjo skriausti jokių Žvėrių — 
nesvarbu, kalba jie ar ne. 

— Tai ir yra blogiausia, - tarė Trampkinas. - Dauguma 
žvėrių atbuko ir tapo priešais, bet dar yra ir kitokių. Ir 
niekada nežinai, kas yra kas, o delsti negalima. 

— Vargšas senasis Bruinas, — tarė Siuzana. - Jūs ma- 
note, kad tai ne jis? 

— Nejis, - pasakė nykštukas. - Mačiau šito lokio snukį, 
girdėjau urzgimą - jis norėjo tik mažos mergytės pus- 
ryčiams. Beje, jei jau prakalbome apie pusryčius, ne- 
norėjau nuvilti Jūsų Didenybių, kai pasakėt, jog tikitės 
sočiai papusryčiauti pas karalių Kaspijaną, tačiau maisto 
jo stovykloje liko labai mažai. O lokiena - tikras lobis. 
Būtų tiesiog gėda, jei nepasiimtume nors gabalėlio, tuo 
labiau, kad tai nesugaišins mūsų ilgiau nei pusvalandį. 
Drįstu manyti, kad jūs, jaunuoliai - noriu pasakyti, kara- 
liai, - mokėsite nudirti lokiui kailį? 

— Eime, prisėsim kur atokiau, - pasiūlė Siuzana sese- 
riai. - Jau žinau, kokias šlykštybes jie čia išdarinės. 

Liusi linktelėjo, ir jos nugara perbėgo šiurpas. Kai 
juodvi atsisėdo, Liusi tarė: 

— Siu, man į galvą šovė baisi mintis. 

— Kokia? 

— Kaip būtų baisu, jei vieną dieną ir mūsų pasaulyje 
žmonės sulaukėtų kaip štai šitie Žvėrys, bet iš išorės vis 
dar atrodytų kaip žmonės, ir tada niekas negalėtų žinoti, 
kas yra kas? 

— Mums Narnijoje ir taip pakanka rūpesčių. Kam pri- 
sigalvoti jų dar daugiau? - atšovė praktiškoji Siuzana. 

Kai jos grįžo pas berniukus ir nykštuką, šie jau buvo 
atsipjovę geriausios mėsos ir prisikrovę jos tiek, kiek 
galėjo panešti. Nelabai malonu grūsti į kišenes žalią 
lokieną, bet jie kruopščiai suvyniojo mėsą į didesnius 
augalų lapus. Buvo pakankamai patyrę ir suprato, kad 
po ilgos kelionės jie į šiuos nemalonius, patižusius 
ryšulėlius pažvelgs visai kitaip. 

Taigi bičiuliai vėl patraukė pirmyn ir, priėjus pirmą 
pasitaikiusį upeliūkštį, abu berniukai ir nykštukas 
nusiplovė rankas. Patekėjo saulė, pragydo paukščiai, o 
krūmų brūzgynuose suzyzė pulkai musių. Pamažu ėmė 
atlyžti nuo irklų sustingę raumenys ir keliautojų nuotai- 
ka pagerėjo. Saulė kaitino vis smarkiau, todėl jie nusiėmė 
šalmus ir nešėsi juos rankose. 

— Tikiuosi, keliaujam teisinga kryptimi? — maždaug 
po valandos prabilo Edmundas. 

— Atrodo, kad taip, nebent per daug nuklystume į 
kairę, - atsakė Piteris. - O jeigu nuklysim į dešinę, blo- 
giausia, kas atsitiks — per anksti pasieksim Didžiąją upę 
ir teks eiti ilgesniu keliu. 

Jie tylėdami pėdino toliau. Buvo girdėti tik batų 
dunksėjimas ir šarvinių marškinių skambčiojimas. 

— Kurgi dingo tas nelemtas Greitasrovis? —- po kurio 
laiko paklausė Edmundas. 

— Man atrodo, jau turėjom jį pasiekti, — atsakė Pite- 
ris. - Dabar mums nieko nelieka, tik keliauti pirmyn. 

Abu pamatė, kaip nykštukas sunerimęs žvilgtelėjo į 
juos, bet nieko nepasakė. 

Taip jie vis keliavo ir keliavo. Šarvai įkaito ir atrodė 
gerokai sunkesni. 

— Kas gi čia, po paraliais?! - staiga šūktelėjo Piteris. 

Keliautojai atsidūrė beveik prie pat nedidelio skardžio 
krašto ir po kojomis pamatė tarpeklį. Apačioje garmėjo 
upė. Kitame jos krante stūksojo dar aukštesnės uolos. 
Nė vienas iš jų, išskyrus Edmundą ir galbūt Trampkiną, 
nemokėjo laipioti uolomis. 

— Atsiprašau, - tarė Piteris. - Tai aš kaltas, kad jus čia 
atvedžiau. Mes pasiklydom. Aš niekada nesu čia buvęs. 

Nykštukas tyliai švilptelėjo. 

— Tada grįžkim atgal ir eikim kitu keliu, - pasiūlė Siu- 
zana. - Iš pat pradžių žinojau, kad pasiklysim šitoj girioj. 

— Siuzana! — tarė Liusi priekaištingai, —- nesikabinėk 
prie Piterio. Gėda! Juk jis darė, ką galėjo. 

— O tu pati nešauk ant Siuzanos, - įsiterpė Edmun- 
das. - Aš manau, ji teisi. 

— Prisiekiu pupom ir pumpurais! — neištvėrė nenu- 
sikeikęs Trampkinas. - Jeigu pasiklydom eidami pirmyn, 
kaipgi rasim kelią atgal? O jeigu grįšim atgal į salą - 
tarkim, tai mums pavyks — tada geriau jau visai niekur 
nekeliauti. Mirazas susidoros su Kaspijanu mums dar nė 
akių neparodžius. 

— Manote, reikia keliauti pirmyn? - paklausė Liusi. 

— Nesu įsitikinęs, ar Aukščiausiasis Karalius iš tiesų 
pasiklydo, - tarė Trampkinas. - O kodėl jūs manote, kad 
ši upė - ne Greitasrovis? 

— Todėl, kad Greitasrovis tarpekliu neteka, - suirzęs 
atsakė Piteris. 

— Jūsų Didenybė sako „neteka“, - atšovė nykštukas. — 
O gal reikėtų sakyti „netekėjo“? Šiame krašte jūs gyve- 
not prieš šimtus, gal net tūkstančius metų. Argi negalėjo 
čia viskas pasikeisti? Sakykim, žemės griūtis nusinešė pusę 
anos kalvos ir ten liko vien plikos uolos — štai jums ir 
skardis! Tada upeliūkštis per daugelį metų išgraužė dug- 
no smėlį - štai jums ir kitas skardis. O gal viską pakeitė 
koks žemės drebėjimas ar dar kas nors... 

— Aš apie tai nė nepagalvojau, - prisipažino Piteris. 

— Be to, - tęsė nykštukas, - jei šis upelis ir ne Greitas- 
rovis, jis teka į šiaurę, taigi vis tiek turėtų įtekėti į Didžiąją 
upę. Man atrodo, kad keliaudamas pirmyn, kažką 
panašaus mačiau. Taigi, jeigu keliausim į dešinę pasro- 
viui, prieisim Didžiąją upę. 

— Trampkinai, jūs tikras išminčius, — nusišypsojo Pite- 
ris. - Tuomet pirmyn! Keliaukim šituo skardžiu žemyn. 

- Žiūrėkit, žiūrėkit, žiūrėkit! - sukliko Liusi. 

— Kas? Kur? — sunerimo visi. 

— Liūtas! — tarė Liusi. - Pats Aslanas. Nejaugi ne- 
matėt? 

Jos veidas atrodė pasikeitęs, akys blizgėjo. 

— Tu tikrai matei...? — paklausė Piteris. 

— Kur jis tau pasirodė? - paklausė Siuzana. 

— Liaukis kalbėjusi kaip kokia sena ponia! - treptelėjo 
koja Liusi. - Man nepasirodė. Aš jį tikrai mačiau. 

— Bet kur, Lu? - paklausė Piteris. 

- Štai ten, tarp tų dviejų šermukšnių. Šitoj tarpeklio pusėj. 
Viršuje, ne apačioj. Kaip tik priešingoj pusėj, negu jūs 

norėjot keliauti. Jis kvietė mus keliauti ten, kur stovėjo — 
štai ta kryptimi. 

— Iš kur Žinai, kad jis to norėjo? - paklausė Edmun- 
das. 

— Jis... aš... aš tiesiog Žinau, - tarė Liusi. - Supratau iš 
veido. 

Visi kiti sumišę tylėdami žvalgėsi vienas į kitą. 

— Labai gali būti, kad Jūsų Didenybė tikrai matėte 
liūtą, - prabilo Trampkinas. — Girdėjau, šitose giriose 
yra liūtų. Bet tai nereiškia, kad ten buvo mūsiškis, kal- 
bantis liūtas — juk žinot, kaip nutiko su lokiu. 

— O, nekalbėkit kvailysčių, - atrėžė Liusi. - Nejaugi 
manot, kad pamačiusi Aslaną jo nepažinčiau? 

— Jis turėtų būti jau labai senas, - pasakė Trampki- 
nas, — jeigu tai buvo tas pats liūtas, kurį pažinojote. O 
jeigu taip, tai gal jis irgi sulaukėjo ir tapo Žiaurus, kaip 
daug kitų Narnijos Žvėrių? 

Liusi visa išraudo ir jau tikriausiai būtų puolusi 
Trampkiną, bet Piteris sulaikė ją už rankos: 

— B.M.B. nieko nesupranta. Kaip jis gali suprasti? Jūs 
tiesiog turite tikėti, Trampkinai, kad mes iš tiesų pažįstame 
Aslaną - na, truputėlį pažįstame. Ir jums nederėtų dau- 
giau apie jį taip kalbėti. Pirma, galite prišaukti nelaimę, 
o antra — tai netiesa. Tik kaip sužinoti, ar ten tikrai buvo 
Aslanas? 

— Aš žinau, kad tai buvo jis, - tarė Liusi, o jos akys 
prisipildė ašarų. 

— Taip, Lu, bet mes to nežinome, - atsakė Piteris. 

— Teks balsuoti, — tarė Edmundas. 

— Gerai, - atsakė Piteris. - B.M.B., tu iš mūsų vyriau- 
sias. Už ką balsuoji? Už ar prieš? 

— Prieš, — atsakė nykštukas. — Apie Aslaną nieko 
nežinau. Tik žinau, kad jeigu pasuksim kairėn ir keliau- 
sim prieš srovę, užtruksim visą dieną, kol rasim brastą 
persikelti. O jeigu pasuksim dešinėn ir trauksim pasro- 
viui, pasieksim Didžiąją upę maždaug po poros valandų. 
Ir jeigu čia iš tikrųjų yra liūtų, geriau laikytis nuo jų ato- 
kiau, o ne pulti jiems tiesiai į nasrus. 

— O ką tu sakai, Siuzana? 

— Nepyk, Lu, - tarė Siuzana. - Bet aš iš tiesų manau, 
kad reikėtų keliauti pasroviui. Aš labai pavargau. Reikia 
kuo greičiau išsikapstyti iš šitos nelaimingos girios į 
atviresnę vietą. Juk tikrai, išskyrus tave, niekas nieko 
nematė. 

— O tu, Edmundai? - paklausė Piteris. 

— Na, aš štai ką pasakysiu, - skubiai išbėrė Edmundas 
šiek tiek rausdamas. — Kai prieš metus - ar tūkstančius 
metų - mes pirmą sykį atradom Narniją, tai Liusi pirmo- 
ji ten pateko, o mes ja tada netikėjome. Taip, ypač aš. O 
galų gale paaiškėjo, kad ji sakė tiesą. Argi nereikėtų ir 
dabar ja patikėti? Aš balsuoju už. 

— O, Edai! - atsiduso Liusi ir suspaudė jo ranką. 

— Dabar tavo eilė, Piteri, - tarė Siuzana. —- Tikiuosi, tu... 

— Oi, nutilk, nutilk ir leisk man pagalvoti, - nutraukė 
ją Piteris. - Jei būtų galima, visai nebalsuočiau. 

— Jūs esate Didysis Karalius, - griežtai tarė Trampkinas. 

— Prieš, - ilgai patylėjęs tarė Piteris. - Žinau, kad gali 
paaiškėti, jog Liusi teisi, bet aš nieko negaliu padaryti. 
Reikia pasirinkti vieną iš dviejų. 

Ir jie nužingsniavo į dešinę pasroviui skardžio pakraš- 
čiu. Liusi ėjo pati paskutinė ir graudžiai verkė. 

X 


LIUTO SUGRĮŽIMAS 


Keliauti tarpeklio pakraščiu pasirodė esą daug sun- 
kiau nei jie tikėjosi. Šiek tiek paėjėję, keliautojai atsidūrė 
tiesiai prieš jauną tankų eglyną, kuris augo ant paties 
skardžio pakraščio. Susilenkę ir rankomis skleisdami 
šakas, jie ėmė pro jį brautis, tačiau maždaug po dešimties 
minučių suprato, kad, bandydami šitaip įveikti pusę my- 
lios, sugaiš visą valandą. Taigi grįžo atgal ir nusprendė jį 
apeiti. Šitaip nuklydo daug dešiniau nei tikėjosi - uolos 
visai dingo iš akių, upės ūžesio nebesigirdėjo, ir keliau- 
tojai ėmė baimintis, kad jie vėl pasiklydo. Nė vienas 
nežinojo, kelinta valanda, tačiau tvyrantis karštis rodė 
artėjant vidurdienį. 

Kai pagaliau jiems pavyko sugrįžti atgal prie tarpek- 
lio (maždaug mylia žemiau nuo tos vietos, iš kurios 
iškeliavo), pamatė, kad pakrantės uolos čia gerokai 
žemesnės ir labiau aptrupėjusios. Netrukus surado taką 
žemyn į tarpeklį ir patraukė pačiu paupiu. Tačiau pir- 
miausia pailsėjo ir sočiai atsigėrė. Niekas daugiau 
neužsiminė apie pusryčius ar pietus pas Kaspijaną. 

Atrodė, jie pasielgė teisingai, nusprendę keliauti Grei- 
tasrovio pakrante, o ne tarpeklio pakraščiu. Dabar žinojo, 

kad žingsniuoja teisinga kryptimi: po to, kai vos neįstrigo 
eglyne, jie jau nedrįso pasitraukti toliau nuo kranto bai- 
mindamiesi, kad miške išklys iš kelio. Tai buvo senas ir 
klaidus miškas, ir juo žingsniuoti tiesiai buvo tiesiog 
neįmanoma - kliudė tankiai susiviję krūmokšnių guotai, 
išvirtę medžiai, pelkėtos įdubos ir tanki augmenija. Tačiau 
Greitasrovio tarpeklis taip pat buvo ne pati maloniausia 
vieta kelionei. Ypač kai reikėjo skubėti. Jeigu Žygio pa- 
baigoje jų būtų laukusios vaišės, čia būtų buvę visai ne- 
blogai. Paupy visko buvo per akis - šniokščiančių krioklių, 
sidabrinių kaskadų, gilių gintaro spalvos užutekių, 
kerpėtų uolų, minkštų pakrantės samanų, ant kurių 
atsistojęs galėjai įklimpti iki kelių, įvairiarūšių paparčių, 
didžiulių, spindinčių kaip perlai laumžirgių. Kartais virš 
galvų praskrisdavo vanagas, o sykį, kaip tvirtino Piteris ir 
Trampkinas, net erelis. Tačiau, žinoma, vaikams ir 
nykštukui labiausiai norėjosi greičiau pamatyti Didžiąją 
upę, Beruną ir kelią Aslano pylimo link. 

Taip jie traukė tolyn, Greitasrovio krantai statėjo, o 
srovė vis sraunėjo. Dabar jų kelionė labiau priminė 
kopimą į kalnus, negu paprastą kelionę lyguma - 
retkarčiais tekdavo ropštis slidžiomis uolomis visai pro 
pat tamsias, gilias prarajas, kurių apačioje nirtulingai 
kriokė upė. 

Žinoma, jie nekantriai dairėsi į kairiojo kranto uolas, 
ieškodami bent mažytės properšos ar patogesnės vietos, 
kad galėtų užkopti į viršų. Tačiau uolos stūksojo tarytum 
siena. Tai varė iš proto, nes visi puikiai suprato, kad, 
įveikus kairįjį tarpeklio skardį, jiems teliktų neilga ir ne- 
sunki kelionė lygiu šlaitu tiesiai į Kaspijano stovyklavietę. 

Berniukai ir nykštukas dabar pasiūlė sukurti laužą ir 
išsikepti lokienos. Siuzana jiems nepritarė. Ji pareiškė 
norinti keliauti pirmyn ir išsinešdinti iš tos nelemtos gi- 
rios. Liusi jautėsi per daug nuvargusi ir nusiminusi, kad 
turėtų savo nuomonę. Tačiau aplinkui beveik nebuvo 
sausų malkų, tad sumanymas liko neįgyvendintas. Ber- 
niukai net ėmė svarstyti, ar žalia mėsa iš tiesų tokia bjau- 
ri, kaip kalbama. Trampkinas užtikrino juos, kad ji tikrai 
bjauri. 

Suprantama, jei vaikams būtų reikėję ištverti tokią 
kelionę vos prieš keletą dienų Anglijoje, jie būtų 
neištvėrę. Tačiau, atrodo, jau minėjau, kad Narnija juos 
pakeitė. Net Liusi dabar buvo, taip sakant, tik vienu 
trečdaliu maža mergaitė, ką tik pradėjusi lankyti mokyklą, 
o dviem trečdaliais - Narnijos karalienė. 

— Pagaliau! - sušuko Siuzana. 

— Valio! - pritarė jai Piteris. 

Upė pasisuko į šalį ir, įveikus šį vingį, prieš jų akis 
atsivėrė platus kraštovaizdis. Iki pat horizonto tęsėsi ly- 
guma, 0 joje tviskėjo platus, sidabrinis Didžiosios upės 
kaspinas. Joje matėsi viena ypač sekli ir plati vieta, kur 
kadaise buvo Berunos brasta, o dabar abu krantus jungė 
ilgas tiltas su daugybe arkų. Anapus tilto matėsi nedide- 
lis miestelis. 

— Še tau! - nustebo Edmundas. - Juk toje vietoje, kur 
stovi tas miestelis, mes kažkada kovėmės Berunos mūšyje! 

Berniukus tai nepaprastai nudžiugino. Juk smagu 
išvysti vietą, kur prieš šimtus metų laimėjai šlovingą 
pergalę ir visą karalystę? Netrukus Piteris ir Edmundas 
taip nugrimzdo į atsiminimus, kad net pamiršo savo 
skaudančias kojas ir ant pečių kabančius sunkius šarvinius 
marškinius. Nykštukas klausėsi susidomėjęs. 

Dabar keliauti buvo lengviau, ir jie paspartino žingsnį. 
Nors kairėje vis dar kilo aštrios uolos, dešinėje krantas 
ėmė žemėti. Netrukus tarpeklis virto slėniu. Krioklių dau- 
giau nebesimatė, ir bičiuliai vėl įžengė į gana tankią 
giraitę. 

Tik staiga pasigirdo „dzinnn“, o po to - garsas, panašus 
į genio stuktelėjimą snapu. Sekundę vaikai svarstė, kur 
yra girdėję šį nemalonų ausiai garsą, tačiau Trampkinas 
suriko: „gult!“, ir tą pačią akimirką parvertė į krūmus 
Liusi, stovėjusią arčiausiai jo. Piteris jau buvo besidairąs 
voverės, bet staiga išvydo, kas nutiko - tiesiai virš jo gal- 
vos, medžio kamiene, smygsojo ilga, aštri strėlė. Vos spėjo 
pagriebti Siuzaną ir drauge su ja parkristi, pro jo petį 
švilptelėjo kita strėlė ir įsmigo į Žemę visai šalia. 

— Greičiau! Greičiau grįžkit atgal! Šliaužte! - su- 
švokštė Trampkinas. 

Keliautojai apsisuko ir pro paparčius bei dūzgiančių 
musių debesis ėmė šlaitu šliaužti atgal į kalvą. Aplink 
švilpė strėlės. Viena skardžiai skimbtelėjo į Siuzanos 
šalmą ir atsimušusi nukrito. Jie puolė šliaužti dar greičiau. 
Prakaitas sruvo upeliais. Paskui, beveik dvigubai susi- 
lenkę, kiek įkabindami pasileido bėgti. Berniukai kardus 
laikė rankose, kad už jų neužkliūtų ir neparkluptų. 

Skaudu buvo sprukti atgal — vėl aukštyn į kalvą tuo 
pačiu taku, kuriuo ką tik atkeliavo. Kai galų gale jau 
nebejstengė bėgti net gelbėdami savo gyvybes, visi sunkiai 
alsuodami parkrito ant šlapių samanų už didelio riedulio 
šalia krioklio. Nustebo išvydę, kaip aukštai spėjo užsiropšti. 
Tada atidžiai įsiklausė - atrodė, niekas jų nebesiveja. 

— Puiku, - tarė Trampkinas, godžiai gaudydamas orą. — 
Girioje jie mūsų neieško. Turbūt tai buvo tik sargybiniai. 

Vadinasi, Mirazas ten, apačioje, pastatė sargybą. Vėžiai 
ir ežiai! Jie vos mūsų neprigriebė. 

— Man reikėtų kailį išperti už tai, kad jus čia atvedžiau, — 
susikrimtęs tarė Piteris. 

— Ne jums, Jūsų Didenybe, - tarė nykštukas. - Pirma, 
tai ne jūs, o jūsų karališkasis brolis Edmundas pirmasis 
pasiūlė keliauti Veidrodinio Vandens įlanka. 

— Atrodo, B.M.B. teisus, —- tarė Edmundas, kuris 
netyčia tai buvo pamiršęs. 

— Antra, - tęsė Trampkinas, - jeigu būtume ėję mano 
keliu, tikriausiai taip pat būtume atsidūrę prie to paties 
sargybos posto ar bent jau sugaišę nemažai laiko, kad jo 
išvengtume. Todėl, manau, vis dėlto gerai, kad pasirin- 
kom Veidrodinį Vandenį. 

— Menkas čia gerumas, - pasakė Siuzana. 

— Menkokas, - pritarė Edmundas. 

— Atrodo, vėl reikės keliauti tarpeklio pakraščiu, — 
įsiterpė į pašnekesį Liusi. 

— Lu, tu tikra didvyrė, - tarė Piteris. — O juk galėjai 
tiesiai išrėžti: „Argi aš jums, žiopliai, nesakiau?"? Eime 
atgal. 

— Kai tik užkopsime į mišką, — tarė Trampkinas, — 
darykite, ką norit, bet aš užsikursiu laužą ir paruošiu 
vakarienę. Tik turim nueiti kuo toliau nuo čia. 

Vargu ar verta aprašinėti, kaip sunkiai jie kopė tar- 
pekliu aukštyn. Teko gerokai paprakaituoti, tačiau 
kažkodėl visi pralinksmėjo, tarsi būtų įgavę antrąjį 
kvėpavimą - gal tų stebuklingų jėgų pridėjo Žodis 
„vakarienė“? 

Dar nesutemus, jie pasiekė eglyną, kuris anksčiau juos 
taip nedraugiškai pasitiko, ir apsistojo nakvynės lomelėje 

kiek aukščiau eglynėlio. Malkas rinko jau visai nuvargę, 
tačiau visi staiga pagyvėjo įsižiebus ugniai ir ištraukus 
pirmuosius drėgnus ir lipnius ryšulėlius lokienos, kuri 
žmogui, praleidusiam dieną tarp keturių sienų, nebūtų 
sužadinusi didelio apetito. Nykštukui gimė puiki idėja, 
kaip ją paruošti. Kiekvieną obuolį — 0 jų buvo dar šiek 
tiek likę - jis įvyniojo į lokienos gabaliukus ir padarė 
kažką panašaus į kukulius, tik šie buvo daug didesni, o 
vietoje tešlos — lokiena. Tada pamovė juos ant aštraus 
pagaikščio ir ėmė kepti. Šitaip mėsa prisisunkė obuolių 
sulčių ir priminė kiaulienos kepsnį, pagardintą obuolių 
padažu. Lokio, kuris ilgai mito kitais žvėreliais, mėsa nėra 
labai gardi; bet lokiena, kuri kvepia medumi ir vaisiais — 
visai kas kita. Kaip tik tokį skonį obuoliai ir suteikė 10- 
kienos kukuliams. Tai buvo iš tiesų karališka vakarienė. 
Ir, žinoma, jokio indų plovimo - prisikirtę visi atsigulė, 
ištiesė pavargusias kojas, plepėjo ir stebėjo, kaip iš Tramp- 
kino pypkutės vinguriuoja dūmas. Dabar vaikai vėl 
patikėjo, kad rytoj suras karalių Kaspijaną, o po kelių 
dienų Mirazas bus sumuštas. Gal ir per anksti buvo šito 
tikėtis, tačiau būtent tokios mintys sukosi bičiulių galvo- 
se. Netrukus jie sumigo. 

Liusi pabudo iš gilaus miego, pažadinta balso, kuris 
šaukė ją vardu, ir atrodė pats nuostabiausias balsas, kokį 
jai teko girdėti. Iš pradžių pamanė, kad tai tėtis, tačiau 
greitai persigalvojo. Tada pagalvojo, kad tai Piterio bal- 
sas, tačiau ir vėl persigalvojo. Mergaitė nenorėjo keltis — 
ne todėl, kad būtų per daug pavargusi — priešingai, ji 
puikiai pailsėjo, kaulų daugiau nebemaudė - bet todėl, 
kad jai buvo labai gera ir jauku. Ji žvelgė aukštyn - tie- 
siai į Narnijos mėnulį, kuris yra didesnis nei mūsiškis, ir į 

žvaigždėtą dangų: ten, kur jie sustojo nakvynei, medžių 
buvo nedaug. 

„Liusi“, — vėl pasigirdo balsas, aiškiai nepanašus nei į 
Piterio, nei į tėčio. Virpėdama labiau iš susijaudinimo 
negu iš baimės, ji atsisėdo. Mėnulis švietė taip ryškiai, 
kad visas miškas buvo apšviestas kaip dieną, tačiau atrodė 
dar paslaptingesnis. Jai už nugaros tamsavo eglynas, toli 
dešinėje — gūbriuotos kito tarpeklio skardžio uolos, tie- 
siai priešaky matėsi laukymė, kurioje kur ne kur augo 
medžiai. Liusi atidžiai įsistebeilijo. 

— O, atrodo, jie juda, - tarė sau. - Jie vaikštinėja. 

Ji atsistojo, ir stipriai plakančia širdimi nuėjo medžių 
link. Laukymėje aiškiai girdėjosi kažkoks garsas. Jis 
priminė girios ošimą pučiant stipriam vėjui, tačiau tą 
vakarą vėjo nebuvo. Ir vis dėlto tai nebuvo paprastas 
medžių ošimas. Liusi išgirdo kažką panašaus į melodiją, 
tačiau niekaip negalėjo atpažinti jos motyvo - taip, kaip 
vakar neįstengė suprasti, ką kalbėjo medžiai. Tačiau me- 
lodija atrodė linksma ir ritminga. Eidama artyn, Liusi 
pajuto, kaip jos kojos pačios veržiasi šokti. Dabar jai ne- 
beliko jokios abejonės, kad medžiai iš tikrųjų juda - tai 
pirmyn, tai atgal, tai artyn vienas kito, tai tolyn, tarsi 
šokdami kokį sudėtingą liaudišką šokį. Mergaitė pagal- 
vojo: „Iš tiesų medžių šokis turėtų būti labai panašus į 
liaudišką". Dabar ji atsidūrė prie pat jų. 

Pirmasis medis, į kurį žvilgtelėjo, pasirodė esąs visai 
ne medis, o milžiniško ūgio vyras, vešliais plaukais ir 
susivėlusia barzda. Mergaitė neišsigando — buvo mačiusi 
panašių dalykų. Tačiau kai pažvelgė į jį antrą sykį, šis vėl 
labiau priminė medį, nors vis dar judėjo. Žinoma, ne- 
simatė nei jo kojų, nei šaknų, nes medžiai juda pasinėrę 

į žemę taip, kaip mes į vandenį. Taip nutiko su visais 
medžiais, į kuriuos Liusi pažvelgdavo. Vieną akimirką 
jie atrodė kaip mieli, draugiški milžinai ar milžinės - taip 
paprastai jie atrodo pažadinti baltosios magijos, o kitą - 
vėl kaip medžiai. Tačiau net ir tada jie atrodė kažkokie 
sužmogėję, o kai virsdavo žmonėmis, priminė šakotus ir 
lapuotus medžius. Ir vis netilo tas keistas, ritmingas, links- 
mas ir ramus šnaresys. 

— Jie jau beveik pabudo, bet dar ne visai, - tarė sau 
Liusi, ir pati pasijuto kažkaip neįprastai žvali. 

Ji be jokios baimės įžengė tarp jų ir ėmė šokti, tai 
šen, tai ten stryktelėdama į šalį, kad neatsitrenktų į šiuos 
milžiniškus partnerius. Tačiau ne jie mergaitei labiausiai 
rūpėjo. Ji troško pamatyti, kas slypi už jų - juk iš ten 
sklido anas mielas balsas. 

Liusi greitai aplenkė medžius, taip ir nesupratusi, ar 
lietė rankomis jų šakas, ar šokančių milžinų rankas, ku- 
rias jie lenkdamiesi tiesė jai, kad įsuktų į savo didžiulį 
ratą. Išnirusi iš klaidinančios šmėkščiojančių šviesų ir 
šešėlių maišaties, ji pamatė aikštelę, lygią tarsi sodo 
pievutė - tai aplink ją ratu sukosi medžiai. O pievutėje — 
o, džiaugsme! — stovėjo didžiulis Liūtas, visas baltas 
mėnulio šviesoje. Už nugaros jam krito milžiniškas juo- 
das šešėlis. 

Jeigu Liūtas nebūtų judinęs uodegos, galėjai pagal- 
voti, kad jis — akmeninis. Tačiau Liusi taip nemanė. Ji nė 
nesvarstė, ar jis draugiškai nusiteikęs, ar ne - tiesiog puolė 
prie jo. Atrodė, kad jos širdis gali plyšti, jei sugaiš bent 
vieną akimirką. Ir štai mergaitė panardino veidą jo 
švelniuose šilko gauruose, kiek pasiekdama apkabino jo 
kaklą ir apibėrė Liūtą bučiniais. 

— Aslanai, Aslanai! Mielasis Aslanai, - kūkčiojo Liu- 
si. - Na, pagaliau... 

Didžiulis žvėris išsitiesė ant šono, mergaitė parkrito 
drauge su juo ir atsidūrė pusiau sėdomis, pusiau gulomis 
tarp jo priekinių letenų. Tada Liūtas pasilenkė ir liežuvio 
galiuku švelniai lyžtelėjo jos nosį. Šiltas Aslano kvėptelė- 
jimas ją sušildė. Mergaitė įsižiūrėjo į jo didžiulį, išmin- 
tingą veidą. 

— Sveika, dukrele, - tarė Liūtas. 

— Aslanai, - pasakė Liusi. - Tu tapai didesnis. 

— Tai todėl, kad tu paaugai, mažyle, - atsakė jis. 

— Otune? 

— Aš - ne. Bet kuo didesnė augsi, tuo didesnis aš tau 
atrodysiu. 

Kurį laiką Liusi jautėsi tokia laiminga, kad visai 
nenorėjo kalbėti. Tačiau prabilo pats Aslanas: 

— Liusi, - tarė jis, - mes negalime ilgai čia gulėti. Tavęs 
laukia daug darbų, o šiandien jau sugaišom daug laiko. 

— Taip, argi ne gėda? - tarė Liusi. - Aš puikiai tave 
mačiau. Jie manimi netikėjo. Jie tokie... 

Pasigirdo tylus Aslano urgztelėjimas. 

— Atleisk man, - tarė Liusi, viską supratusi. - Aš 
nenorėjau jų šmeižti. Bet vis dėlto tai nebuvo mano kaltė, 
ar ne? 

Liūtas pažvelgė jai tiesiai į akis. 

— O, Aslanai, - tarė mergaitė. — Nejaugi manai ki- 
taip? Kaipgi aš... Kaipgi aš galėjau palikti visus ir ateiti 
pas tave viena? Juk negalėjau, tiesa? Nežiūrėk į mane 
šitaip... Na, taip, gal ir galėjau... Taip, būčiau buvusi ne 
viena, 0 su tavimi. Bet kam to reikėjo? 

Aslanas tylėjo. 

— Tu manai, — vos girdimai prabilo Liusi, - kad viskas 
būtų pasikeitę į gera? Bet kaip? Prašau, Aslanai! Nejau- 
gi man nepasakysi? 

— Vaikuti, tu nori žinoti, kas būtų buvę? - tarė Asla- 
nas. - Ne. Šito niekas niekada nesužinos. 

— O, kaip baisu, - nusiminė Liusi. 

— Bet kiekvienas gali žinoti, kas bus, - tęsė Aslanas. — 
Kas nutiks, jei dabar grįši pas savo bičiulius, pažadinsi ir 
pasakysi, kad vėl mane matei ir kad jie privalo tuoj pat 
keltis ir sekti paskui mane? Yra tik vienas būdas tai 
sužinoti. 

— Ar tai reiškia, jog norėtum, kad taip padaryčiau? — 
atsiduso Liusi. 

— Taip, mažyle, - atsakė Aslanas. 

— O kiti taip pat tave pamatys? 

— Dabar tikrai nepamatys, - atsakė Aslanas. — Vėliau — 
galbūt. 

— Bet jie manimi nepatikės, - šūktelėjo Liusi. 

— "Tai visai nesvarbu, - tarė Liūtas. 

— O, Aslanai, - vėl prabilo Liusi, - aš taip apsidžiaugiau 
vėl tave pamačiusi. Maniau, leisi man pasilikti drauge su 
tavimi. Galvojau, suriaumosi ir išgąsdinsi visus priešus — 
kaip praėjusį sykį. O dabar viskas bus blogai. 

— Žinau, tau nelengva, mažyle, - paguodė Aslanas. — 
Tačiau tas pats antrą sykį nepasikartoja. Juk mums ir 
anksčiau Narnijoje yra tekę patirti sunkumų. 

Liusi paslėpė veidą Liūto gauruose, kurie, matyt, bu- 
vo kažkokie stebuklingi, nes staiga ji pajuto srūvančią 
Liūto jėgą. Mergaitė atsisėdo. 

— Atsiprašau, Aslanai, - tarė ji. - Aš jau pasirengusi. 

— Dabar tu esi liūtė, - pasakė Aslanas. - Ir visa Narni- 
ja atgims. Bet paskubėk. Mes negalime delsti. 

Jis atsikėlė ir tyliai, didingai nužingsniavo šokančių 
medžių ratelio link, pro kurį neseniai buvo įžengusi 
mergaitė. Liusi ėjo šalia Liūto, uždėjusi savo šiek tiek 
virpančią ranką ant jo gauruotos galvos. Medžiai prieš 
juos prasiskyrė, ir sekundei pavirto žmonėmis. Liusi spėjo 
pamatyti aukštus ir dailius girios dievus ir dievaites, ku- 
rie lenkėsi Aslanui. Po akimirkos jie vėl virto medžiais, 
tačiau vis dar lenkėsi, taip grakščiai judindami kamienus 
ir šakas, kad šis nusilenkimas priminė šokį. 

— Dabar, vaikuti, - tarė Aslanas, kai medžiai liko jiems 
už nugarų, - aš lauksiu čia. Eik, pažadink kitus ir pasa- 
kyk, kad sektų paskui mane. Jeigu jie nesutiks, turėsi sekti 
paskui mane viena. 

Labai sunku pažadinti keturis žmones, kurie visi yra 
už tave vyresni ir labai pavargę, kad pasakytum jiems tai, 
kuo jie greičiausiai nepatikės, ir priverstum daryti tai, ko 
jie nenori. 

— Turiu nedvejoti, tiesiog privalau tai padaryti, - tarė 
sau Liusi. 

Pirmiausia ji papurtė Piterį. 

— Piteri! —- sušnabždėjo Liusi tiesiai broliui į ausį, — 
pabusk! Greičiau! Aslanas yra čia. Jis sako, kad mes tuoj 
pat turime sekti paskui jį. 

— Gerai, Lu. Kaip tu panorėsi, - netikėtai lengvai su- 
tiko Piteris. Liusi nudžiugo, tačiau tik trumpam, nes ber- 
niukas apsivertė ant kito šono ir vėl nugrimzdo į miegą. 

Tada ji pabandė pažadinti Siuzaną. Siuzana iš tiesų 
pabudo, bet tik tam, kad savo įkyriu suaugusios panelės 
balsu pasakytų: 

— Tau prisisapnavo, Liusi. Eik miegoti. 

Dabar Liusi griebėsi Edmundo. Jį pažadinti buvo la- 
bai sunku, tačiau pagaliau šis iš tikrųjų pabudo ir atsisėdo. 

— Ką? - paklausė užsimiegojusiu balsu. - Ką tu sakai? 

Ji vėl viską papasakojo. Tai buvo sunkiausia, nes 
kiekvieną kartą pakartoti žodžiai skambėjo ne taip įtiki- 
namai. 

— Aslanas?! - šūktelėjo Edmundas ir pašoko. — Valio! 
Kur? 

Liusi atsisuko ten, kur matė laukiantį Liūtą, nukreipusį 
savo kantrų žvilgsnį tiesiai į ją. 

— Ten, - sunkiai alsuodama, parodė ji ranka. 

— Kur? - vėl paklausė Edmundas. 

— Ten, ten. Argi nematai? Šiapus medžių. 

Kurį laiką jis atidžiai Žiūrėjo, o po to tarė: 

— Ne. Ten nieko nėra. Matyt, tave apakino ir suglumi- 
no mėnulio šviesa. Kartais taip atsitinka. Akimirką man 
atrodė, kad ir aš kažką matau. Tai tik optinė... kaip ji ten 
vadinasi? 

— Aš jį matau ir dabar, - tvirtino Liusi. - Jis Žiūri 
tiesiai į mus. 

— Tai kodėl aš jo nematau? 

— Jis sakė, kad jūs galite jo ir nematyti. 

— Kodėl? 

— Nežinau. Jis taip sakė. 

— Ach, užteks tos painiavos, — tarė Edmundas. — 
Norėčiau, kad tau daugiau niekas nesivaidentų. Bet, man 
regis, reikia pažadinti kitus. 

LIUTAS RIAUMOJA 


Kai galų gale visi pabudo, Liusi turėjo papasakoti sa- 
vo nuotykį ketvirtą kartą. Jai pabaigus, niekas netarė nė 
žodžio. Tai nebuvo geras ženklas. 

— Aš nieko nematau, - tarė Piteris taip įsistebeilijęs, 
kad net suskaudo akis. — Siuzana, ar tu matai? 

— Ne, aišku, kad ne, - purkštelėjo Siuzana. - Nes nėra 
ką matyti. Jai prisisapnavo. Liusi, atsigulk ir pamiegok. 

— Aš tikiuosi, - tarė Liusi drebančiu balsu, — kad jūs 
eisite kartu su manimi. Nes... nes jeigu neisite, turėsiu 
keliauti su juo viena. 

— Nekalbėk niekų, Liusi, - sudraudė ją Siuzana. — 
Aišku, kad viena tu niekur negali keliauti. Piteri, neleisk 
jai. Ji tiesiog ima bjauriai ožiuotis. 

— Jeigu ji sako, kad turi eiti, aš keliausiu su ja, - pasakė 
Edmundas. - Juk anksčiau ji buvo teisi. 

- Žinau, - tarė Piteris. - Galbūt ir vakar ryte ji sakė 
tiesą. Kelionė žemyn tuo tarpekliu mums tikrai nepasisekė. 
Bet vis dėlto, iškeliauti naktį... Be to, kodėl gi mes nega- 
lime matyti Aslano? Anksčiau taip niekada nebuvo. Jis 
taip nesielgtų. Ką pasakysit, B.M.B.? 

— O, nesakysiu nieko, - atšovė nykštukas. - Jeigu jūs 

visi eisite, žinoma, eisiu ir aš. O jei pasidalysite į dvi gru- 
pes, eisiu su Didžiuoju Karaliumi. Tai mano pareiga jam 
ir karaliui Kaspijanui. Bet, jei norite sužinoti, ką manau, 
pasakysiu, kad esu paprastas nykštukas, ir todėl nemanau, 
kad bus lengviau surasti taką naktį, jeigu jo nesuradom 
dieną. Ir aš netikiu stebuklingais liūtais, kurie moka kalbėti, 
bet nekalba; ir draugiškais liūtais, kurie niekuo mums ne- 
padeda; taip pat didžiuliais liūtais, kurių niekas negali 
įžiūrėti. Mano nuomone, tai niekai ir pupų stiebai. 

— Dabar jis letena daužo žemę - ragina paskubėti, — 
nekantravo Liusi. - Mes privalom iškeliauti dabar. Bent 
aš privalau. 

— Tu neturi jokios teisės šitaip mus versti keliauti drau- 
ge. Mes keturi, o tu viena, be to, iš visų jauniausia, — 
supyko Siuzana. 

— Pakaks tos erzelynės, - pyktelėjo Edmundas. - Rei- 
kia eiti. Jeigu ir neisim, vis tiek čia nebus ramybės. 

Jis visa širdimi pritarė Liusi, tačiau buvo suirzęs, kad 
negalėjo gerai išsimiegoti, ir todėl dabar kalbėjo piktai. 

— Tuomet pirmyn, - tarė Piteris, sunkiai kišdamas 
ranką į skydo petnešą ir maudamasis šalmą. Kitomis 
aplinkybėmis jis būtų pasakęs Liusi ką nors raminančio, 
nes ji buvo jo mylimiausia sesutė — Piteris juk suprato, 
kad mergaitei ir taip nelinksma, ir žinojo, kad ir kas jai 
nutiko, tai ne jos kaltė. Tačiau berniukas vis tiek neįstengė 
paslėpti apmaudo. 

Siuzana priešinosi labiausiai: 

— O jeigu ir aš imsiu elgtis kaip Liusi, - ji purkštavo. — 
Aš irgi galiu pradėti grasinti, kad liksiu čia, nepaisyda- 
ma, keliausit jūs, ar ne. Dievaži, taip ir padarysiu. 

— Jūsų Didenybe, turime klausyti Didžiojo Karaliaus, — 
sudraudė ją Trampkinas. - Keliaukim, keliaukim. Jeigu 
jau negalima miegoti, tai geriau žygiuoti, negu čia bur- 
nas aušinti. 

Galų gale jie iškeliavo. Liusi, prikandusi lūpą, ėjo pir- 
ma, bandydama susitvardyti ir neišlieti Siuzanai viso su- 
sikaupusio apmaudo. Tačiau pažvelgė į Aslaną ir viską 
pamiršo. Šis nusisuko ir ėmė lėtai žingsniuoti maždaug 
trisdešimt jardų atstumu priešais juos. Kiti sekė tik pas- 
kui Liusi, nes Aslano jie ne tik nematė, bet ir negirdėjo. 
Jo didelės katiniškos letenos sliuogė žole be jokio garso. 

Liūtas vedė keliautojus į dešinę nuo šokančių medžių 
(niekas dabar nepamatė, ar jie vis dar šoka, nes Liusi ėjo 
įsmeigusi akis į Liūtą, o visi kiti - į ją) tarpeklio šlaito 
link. „Puodai ir puodeliai! - mintyse nusikeikė Trampki- 
nas, — tikiuosi, ši beprotybė nesibaigs kopimu uolomis 
mėnesienoje ir nusuktais sprandais". 

Aslanas ilgai keliavo tarpeklio pakraščiu. Tada jie 
pasiekė vietą, kur ant paties skardžio krašto augo keli 
nedideli medeliai. Staiga Liūtas pasisuko ir dingo tarp 
jų. Liusi užgniaužė kvapą, nes akimirką atrodė, kad jis 
nuslydo žemyn uolomis. Tačiau mergaitė per daug bijojo 
išleisti Liūtą iš akių, kad dabar sustotų apie tai pasvars- 
tyti. Ji paspartino žingsnį ir netrukus pati atsidūrė tarp 
tų medelių. Pažvelgė žemyn ir pamatė statų ir siaurą 
takelį, vingiuojantį tarp uolų į tarpeklį. Aslanas leidosi 
tuo takeliu. Jis atsisuko ir linksmai pažvelgė į Liusi. 
Mergaitė pliaukštelėjo delnais ir pasileido žemyn paskui 
Liūtą. Jai už nugaros pasigirdo šūksniai: „Ei! Liusi! At- 
sargiau, po galais! Esi ant paties tarpeklio krašto. Grįžk!“ 

Bet po sekundės ataidėjo Edmundo balsas: „Ne, ji žino, 
kur eina. Čia yra takas žemyn!" 

Nusileidus iki pusės skardžio, Edmundas ją pasivijo. 

— Žiūrėk! - šūktelėjo susijaudinęs. - Žiūrėk! Kieno 
ten šešėlis šliaužia Žemai priešais mus? 

— Tai jo šešėlis, - atsakė Liusi. 

— Dabar tikiu tavim, Liusi, - tarė Edmundas. — Tie- 
siog negaliu suvokti, kaipgi anksčiau jo nemačiau. Bet 
kur jis pats? 

— Prie savo šešėlio, žinoma. Argi nematai? 

— Na, vieną akimirką man pasirodė, kad lyg ir mačiau. 
Čia tokia silpna šviesa. 

„Pirmyn, karaliau Edmundai, pirmyn“, - viršuje iš už 
nugarų atsklido Trampkino balsas, o už jo, tolėliau, dar 
beveik nuo paties skardžio viršaus ataidėjo Piterio bal- 
sas: „Na, susiimk, Siuzana. Duokš ranką. Juk net kūdikis 
galėtų čia nusileisti. Ir liaukis bambėjusi". 

Po kelių minučių keliauninkai pasiekė tarpeklio dugną, 
jų ausis užgulė kurtinantis vandens ošimas. Aslanas at- 
sargiai tarytum katinas nutipeno nuo akmens ant akmens 
skersai upę. Viduryje sustojo, pasilenkęs atsigėrė ir, 
pakėlęs savo gauruotą galvą, nuo kurios dabar kapnojo 
vanduo, vėl atsisuko į keleivius. Šį kartą ir Edmundas jį 
pamatė. „O, Aslanai!"“ —- sušuko ir puolė pirmyn. Tačiau 
liūtas vikriai nusisuko ir pasileido kitu tarpeklio šlaitu į 
viršų. 

— Piteri, Piteri! Ar matei?! - šaukė Edmundas. - Ar 
matei? 

— Kažką mačiau, - atsakė Piteris, - tačiau šitoj mėnulio 
šviesoj labai sunku ką nors įžiūrėti. Bet pirmyn, ir tris 
sykius dėkui Liusi. Dabar visai nesijaučiu nuvargęs. 

Aslanas nedvejodamas nuvedė juos į kairę, prieš upe- 
lio srovę. Šis jų žygis atrodė keistas tarsi sapnas: šniokš- 
čiantis upelis, pilki šlapi žolynai, spindinčios uolos, ku- 
rios vis artėjo, 0 prieš juos — didingas, be garso 
žingsniuojantis Žvėris. Dabar visi, išskyrus Siuzaną ir 
nykštuką, jį matė. 

Jie priėjo dar vieną statų takelį, kuris vedė didžiuoju 
tarpeklio šlaitu aukštyn. Uolos čia buvo kur kas didesnės 
nei tos, kuriomis jie ką tik nusileido, ir kopti aukštyn 
teko ilgu ir varginančiu zigzagu. Laimė, mėnulis švietė 
tiesiai virš tarpeklio, ir abu jo skardžiai aiškiai matėsi. 

Liusi buvo jau visai uždususi, kai Aslano užpakalinės 
kojos ir uodega staiga pasislėpė už skardžio krašto. Ji iš 
paskutinių puolė paskui Liūtą ir, vos gaudydama orą, 
virpančiom kojom užsiropštė ant kalvos - tos pačios, kurią 
jie stengėsi pasiekti nuo tada, kai paliko Veidrodinio Van- 
dens įlanką. Prieš akis atsivėrė ilga, rami atšlaitė, apžėlusi 
viržiais, žole. Ji driekėsi maždaug pusę mylios ir nyko už 
blyškiai mirgančių medžių guoto. Pačiame atšlaitės viršuje 
stūksojo kelios didžiulės uolos, spindinčios mėnulio 
šviesoje. Mergaitė pažino tą vietą. Tai buvo Akmeninio 
Stalo kalva. 

Žvangindami šarvais, bičiuliai užsiropštė paskui Liusi. 
Aslanas žingsniavo priekyje, o jie sekė jam iš paskos. 

— Liusi, - tarė Siuzana labai tyliai. 

— Taip? — atsisuko ši. 

— Aš dabar jį matau. Atleisk man. 

— Nieko tokio. 

— Pasielgiau daug blogiau negu manai. Aš iš tikrųjų 
patikėjau, kad tai buvo jis. Na, vakar, kai jis perspėjo 
mus kad neitume į eglyną... Ir kai šiandien mus pažadinai, 

irgi tikėjau. Na, giliai viduje... Arba būčiau galėjusi tikėti, 
jei tik būčiau panorėjusi. Bet aš labiausiai troškau išeiti 
iš tų miškų... ir... ir... Pati nežinau. Ką gi dabar jam pasa- 
kysiu? 

— Galbūt tau nereikės daug kalbėti, - nuramino Liusi. 

Greitai jie pasiekė medžius ir pro juos pamatė Didžiąją 
Aslano kalvą arba pylimą, kuri, jiems išvykus, per daugybę 
metų iškilo virš Akmeninio Stalo. 

— Mūsiškių sargybiniai nelabai uolūs, - sumurmėjo 
Trampkinas. - Jie turėjo jau seniai mus pastebėti. 

— Tyliau! — nutraukė jį visi keturi vaikai, nes Aslanas 
staiga sustojo ir atsigręžė veidu tiesiai į juos. Jis atrodė 
taip didingai, kad jie ir nudžiugo, ir išsigando. Berniukai 
žingtelėjo į priekį, Liusi atsistojo greta jų, o Siuzana ir 
nykštukas pasitraukė atgal. 

— O, Aslanai, - tarė karalius Piteris, priklaupdamas 
ant vieno kelio ir keldamas sunkią liūto leteną sau prie 
veido. - Aš taip džiaugiuosi. Ir labai atsiprašau. Nuo pat 
pradžių vedžiau juos neteisingu keliu, o ypač vakar ryte. 

— Sveikas, mielas mano sūnau, - atsakė Aslanas. 

Po to jis atsisuko į Edmundą, pasveikino jį ir tarė: 

— Puikiai pasielgei. 

Tada, po ilgos pauzės, vėl pasigirdo jo Žemas balsas: 

— Siuzana. 

Ši nieko neatsakė. Vaikams pasirodė, kad ji verkia. 

— Tu pasidavei baimės balsui, vaikeli, - prakalbo As- 
lanas. - Ateik pas mane, sušildysiu tave savo kvėpavimu. 
Pamiršk baimę. Ar tu jau vėl drąsi? 

— Truputėlį, Aslanai, - atsakė Siuzana. 

— O dabar, - tarė Liūtas garsesniu balsu, kuriame pa- 
sigirdo kažkas panašaus į urgztelėjimą, 0 jo uodega tuo 

metu ėmė plaktis į šonus, - kurgi tas mažasis nykštukas, 
tas garsusis kardininkas ir lankininkas, kuris netiki liūtais? 
Prieik arčiau, žemės sūnau, prieik ARČIAU! - ir šis pas- 
kutinis žodis nuskambėjo ne kaip „kažkas panašaus į 
urgztelėjimą“, o kaip tikrų tikriausias urgztelėjimas. 

- Šmėklos ir kerėplos! - krūptelėjo nykštukas. Vaikai 
jau šiek tiek pažinojo Aslaną, ir suprato, kad nykštukas 
jam labai patinka, todėl neišsigando. Tačiau Trampki- 
nas, kuris niekada gyvenime nebuvo matęs liūto, jau nė 
neminint, kad Aslanas buvo ypatingas Liūtas, jautėsi visai 
kitaip. Vis dėlto nykštukas pasielgė protingai - užuot puolęs 
bėgti, jis netvirtu žingsniu prisiartino prie Aslano. 

Liūtas staiga jį pačiupo. Ar kada esate matę, kaip katė 
burnoje nešasi mažą kačiuką? Taip dabar viskas ir atrodė. 
Nykštukas, susigūžęs į mažą, drebantį kamuoliuką, paki- 
bo Aslano nasruose. Liūtas jį sykį krestelėjo, nykštuko 
šarvai skimbtelėjo tarsi darbo įrankių dėžė ir tada — 
šššvilpt! — švystelėjo nykštuką aukštyn. Nors Trampkinui 
negrėsė joks pavojus, jis to nežinojo. Kai nykštukas krito 
žemyn, jį pagavo didžiulės, aksominės letenos, švelnios 
kaip motinos rankos, ir atsargiai pastatė ant žemės. 

— Žemės sūnau, ar būsim draugai? - paklausė Aslanas. 

— Taiiip... aiiip... ailip, - Iiššvokštė negalėdamas atgau- 
ti kvapo nykštukas. 

— Laikas, - tarė Aslanas. - Mėnulis leidžiasi. Pažvelkit 
už nugarų - jau aušta. Negalime gaišti nė minutės. Jūs 
trys, Adomo ir Žemės sūnūs, skubėkite ant kalvos ir 
pasirūpinkite tuo, ką ten pamatysite. 

Nykštukas vis dar negalėjo atgauti žado, o nė vienas 
iš berniukų nedrįso paklausti Aslano, ar šis vyks drauge 
su jais. Visi trys bičiuliai išsitraukė kardus ir atidavė 

pagarbą, tada pasisuko ir, žvangčiodami ginklais, išnyko 
ryto migloje. Liusi pastebėjo, kad jų veiduose nesimatė 
nė žymelės nuovargio - tiek Piteris, tiek Edmundas da- 
bar labiau panašėjo į vyrus, o ne į berniukus. 

Mergaitės, stovėdamos šalia Aslano, lydėjo juos 
žvilgsniais tol, kol jie pranyko. Aplinkui švito. Žemai, 
toli rytuose, tarsi mažas mėnulis, švietė Aravirė - rytinė 
Narnijos žvaigždė. Aslanas, dabar atrodąs dar didesnis, 
pakėlė galvą, krestelėjo karčius ir suriaumojo. 

Jo balsas, iš pradžių gilus ir virpantis tarsi žemas 
vargonų registras, greitai kilo, stiprėjo, garsėjo, kol nuo 
jo ėmė drebėti žemė ir oras. Pakilęs virš kalvos, jis sklido 
po visą Narniją. Mirazo stovykloje pabudo kariai ir 
išbalusiais veidais dairėsi vieni į kitus, gniauždami ran- 
kose ginklus. Dar toliau apačioje, Didžiojoje upėje, iš 
šalto kaip ledas vandens galvas ir pečius iškišo nimfos ir 
žolėtabarzdis upės dievas. Visose pievose ir miškuose iš 
urvelių lindo jautrios kiškių ausys, paukščiai ištraukė iš 
po sparnų savo mieguistas galvutes, suūbavo pelėdos, 
suamsėjo lapės, supuškavo ežiai, suošė medžiai. Mieste- 
liuose ir kaimuose moterys sužiuro išgąsdintais žvilgsniais 
ir tvirčiau prispaudė prie krūtinių kūdikius, suinkštė šunys, 
o vyrai pašoko, ieškodami šviesos. Toli, prie šiaurinės sie- 
nos, pro savo tamsių pilių vartus ėmė dairytis kalnų 
milžinai. 

Staiga Liusi ir Siuzana pamatė, kad nuo visų aplinkinių 
kalvų jų link artėja kažkokia tamsi masė. Iš pradžių ji 
panašėjo į pažeme plaukiantį juodą rūką, po to - į aud- 
ringas, vis aukščiau kylančias tamsias jūros bangas, kol 
galų gale paaiškėjo, kad tai juda medžiai. Atrodė, kad 
viso pasaulio medžiai atskuba pas Aslaną. Tačiau kuo 

labiau jie artėjo, tuo mažiau priminė medžius, ir kai visa 
minia, linkčiodama, tūpčiodama ir mojuodama plono- 
mis ilgomis rankomis Aslanui, apsupo Liusi, ji išvydo, 
kad tai tūkstančiai būtybių, panašių į žmones. Galvas 
aukštyn kėlė baltaveidės beržų mergaitės; gluosnių mo- 
terys braukė nuo savo susirūpinusių veidų plaukus, kad 
galėtų geriau pamatyti Aslaną; karališkieji bukai stovėjo 
ramūs ir tyliai jį sveikino, barzdoti ąžuolai, lieknos ir sva- 
jingos guobos, smailiagalviai bugienojai (patys tamsžaliai, 
O jų Žmonos — pasipuošusios ryškiaspalvėmis uogomis), 
linksmuoliai šermukšniai - visi lenkėsi ir kilo, šaukdami: 
„Aslanas! Aslanas!"“ savo kimiais, gergždžiančiais, van- 
dens šniokštimą primenančiais balsais. 

Aplink Aslaną greitai išaugo toks didelis šokėjų būrys 
(mat medžių judesiai vis labiau ir labiau panašėjo į šokį), 
kad Liusi suglumo. Ji niekaip negalėjo suprasti, iš kur 
išdygo keli atvykėliai, kurie puolė strykčioti ir išdykauti 
tarp medžių. Vienas buvo dar labai jaunas, apsigobęs 
vien elnio kailiu, o garbanotus plaukus pasipuošęs vy- 
nuogių lapeliais. Jo berniukiškas veidas galėjo atrodyti 
net truputėlį per gražus, jeigu nebūtų buvęs toks pra- 
muštgalviškas. Galėjai pamanyti, kaip po kelių dienų, 
sutikęs šį jaunuolį, pasakė Edmundas, kad „jis toks vyru- 
kas, kuris gali iškrėsti bet ką - absoliučiai bet ką". Jauni- 
kaitis turėjo daugybę vardų - trys iš jų buvo Bromijus, 
Basarėjus ir Remas. Aplink jį sukosi daug merginų, tokių 
pat pramuštgalvių, kaip ir jis. Kitas nepažįstamasis 
pasirodė raitas ant asilėno. Jį pamatę, visi ėmė juoktis ir 
šaukti: „Euan, euan, eu-01-0i-01!" 

— Ar tai žaidimas, Aslanai? — šūktelėjo jaunasis pra- 
muštgalvis. Tikriausiai taip ir buvo. Atrodė, visi aplinkui 

žaidžia. Tačiau niekas nežinojo, koks tai žaidimas. Liusi 
taip pat šito nesuprato. Gal tai buvo gaudynės? Tačiau 
nebuvo aišku, kas ką gaudo. Galėjo būti ir „akla višta", 
tačiau atrodė, kad ne vienas, 0 visi juda tarytum užriš- 
tomis akimis. Gal tai buvo slėpynės, bet lyg ir niekas 
nieko neieškojo. Sumaištis dar labiau padidėjo, kai asilėnu 
atjojęs vyras, senas ir baisiai storas, ėmė šaukti: „Už- 
kąskim! Užkąskim! Laikas atsigaivinti!" Taip šaukdamas, 
raitelis nukrito nuo savo asilo, kiti bandė jį vėl užkelti, o 
tuo tarpu asilas, pamanęs, kad pateko į tikrų tikriausią 
cirką, ir norėdamas pasirodyti, bandė stripinėti ant 
užpakalinių kanopų. Ir visą laiką aplinkui vis daugėjo ir 
daugėjo vynuogienojų lapų, o po akimirkos ne tik lapų, 
bet ir pačių vynmedžių. Jų šakos skverbėsi visur. Jos vi- 
josi aplink medžių-žmonių kojas, sukosi apie jų kaklus. 
Liusi pakėlė rankas, norėdama nubraukti nuo veido plau- 
kus, ir pajuto, kad liečia vynmedžio šakeles. Asilas juose 
grimzte nugrimzdo. Jo uodega visai įsipainiojo, 0 tarp 
ausų lingavo kažkas tamsaus. Liusi pažvelgė dar sykį ir 
išvydo, kad tai vynuogių kekė. Tada visur aplinkui pasipylė 
vynuogės - virš galvų, po kojomis ir visur kitur. 

— Užkąskim! Užkąskim! - riaumojo senis. Visi puolė 
valgyti, ir, patikėkite manimi, jokiuose soduose ar 
šiltadaržiuose jūs neragavote skanesnių vynuogių - stang- 
rios ir kietos, burnoje jos sprogte sprogdavo, pripildyda- 
mos ją vėsaus saldumo. Mergaitės nieko panašaus gyve- 
nime nebuvo skanavusios. Vynuogių čia buvo kiek tik 
širdis trokšta, ir, žinoma, nereikėjo paisyti jokių elgesio 
prie stalo taisyklių. Nors visur aplinkui šmėsčiojo lipnūs 
ir išteplioti pirštai, o burnos buvo pilnos, netilo juokas ir 
šauksmai: „Euan, euan, eu-0i-0i-01! Staiga visi pajuto, 


122 


kad žaidimas ir puota artėja į pabaigą. Uždusę visi 
žnektelėjo ant žemės ir atsisuko į Aslaną, laukdami, ką 
jis pasakys. 

Tuo metu patekėjo saulė, ir Liusi, kažką prisiminusi, 
sušnibždėjo Siuzanai į ausį: 

— Klausyk, Siu, aš žinau, kas jie tokie. 

— Kas? 

— Berniukas laukiniu veidu - tai Bakchas, o senis ant 
asilo — Silenas. Ar prisimeni, kaip kadaise ponas Tamnu- 
sas mums apie juos pasakojo? 

— Taip, žinoma. Bet, Lu... 

— Ką? 

— Jeigu Bakchą ir jo pramuštgalves mergaites būtume 
sutikę vieni, be Aslano, aš būčiau jų išsigandusi. 

- Ir aš taip pat, - linktelėjo Liusi. 


XII 


BURTAI IR | 
NETIKĖTAS KERŠTAS 


Tuo metu Trampkinas ir abu berniukai nuskubėjo prie 
nedidelės, tamsios akmeninės arkos, kuri vedė į kalvos 
vidų. Čia prie jų prišoko du barsukai, stovėję sargyboje — 
tamsoje Edmundas atpažino juos tik iš baltų juostų ant 
skruostų - ir, iškišę iltis, suurzgė: 

— Kas eina? 

— Trampkinas, - atsakė nykštukas. - Atvedu Didįjį Nar- 
nijos Karalių iš senųjų laikų. 

Barsukai apuostė berniukų rankas ir tarė: 

— Pagaliau, pagaliau. 

— Duokite mums deglą, bičiuliai, - paprašė Trampkinas. 

Barsukai arkos viduje surado deglą. Piteris jį uždegė 
ir padavė Trampkinui. 

— Tegu geriau B.M.B. rodo kelią, - pasiūlė Piteris. — 
Mes šitos vietos gerai nepažįstam. 

Trampkinas paėmė deglą ir nužingsniavo gilyn į tamsų 
tunelį. Jis buvo šaltas ir priplėkęs. Retkarčiais deglo šviesa 
iš tamsos išplėšdavo pralekiantį šikšnosparnį ar vora- 
tinklių raizginį. Berniukai, kurie po to, kai ryte paliko 
traukinių stotį, beveik visą laiką praleido gryname ore, 
dabar jautėsi tarsi vedami į spąstus ar kalėjimą. 

— Klausyk, Piteri, - sušnabždėjo Edmundas. - Pažiūrėk 
į tuos raižinius ant sienų. Argi jie neatrodo labai seni? O 
vis dėlto mes dar senesni. Kai čia buvom paskutinį sykį, 
jų dar nebuvo. 

— Taip, - tarė Piteris. - Yra apie ką pasukti galvą. 

Nykštukas nužingsniavo tiesiai, pasuko į dešinę, po to 
į kairę, tada nusileido keletą laiptelių žemyn ir vėl pasuko 
į kairę. Pagaliau jie priešaky pamatė šviesą - ji sklido pro 
durų apačią. Priėję prie durų, bičiuliai išgirdo balsus — 
pasirodo, šitos durys vedė į centrinę olą. Balsai atrodė 
pikti. Kažkas kalbėjo taip garsiai, kad niekas nė neišgirdo, 
kada prisiartino berniukai ir nykštukas. 

— Man čia kažkas nepatinka, - sušnabždėjo Trampki- 
nas Piteriui. - Minutėlę pasiklausykim. 

Visi trys sustingo už durų. 

— Jūs puikiai žinote, — pasigirdo balsas (,,Tai karalius", 
sušnabždėjo Trampkinas), - kodėl tą rytą nepapūčiau rago 
patekant saulei. Ar pamiršote, kad Mirazas mus užpuolė 
beveik tuoj pat po to, kai iškeliavo Trampkinas, ir mes 
ilgiau nei tris valandas kovojome gelbėdami savo gyvy- 
bes. Aš jį papūčiau tuoj pat, kai tik galėjau atsikvėpti. 

— Man būtų sunku tai pamiršti, - pasigirdo įtūžęs bal- 
sas, - juk kaip tik tada mano nykštukai patyrė skaudžiausią 
smūgį, ir kas penktas iš jų krito („Tai Nikabrikas," — 
sušnabždėjo Trampkinas). 

— Gėdykis, nykštuk, — pasigirdo kimus balsas („Grybi- 
nis“, - tarė Trampkinas). - Mes visi kovėmės ne blogiau 
už nykštukus, bet tikrai ne geriau už karalių. 

— Gali plepėti, ką nori, - atsakė Nikabrikas, - bet ar- 
ba ragas buvo papūstas per vėlai, arba neteko savo ste- 
buklingos galios, tačiau pagalbos mes taip ir nesulaukėm. 

"Tu, mokytasis raštininke, didysis stebukladary ir išminčiau, 
ar vis dar siūlai mūsų viltis sieti su Aslanu, karaliumi 
Piteriu ir visais kitais? 

— "Turiu prisipažinti... Negaliu neigti... Mane labai 
nuliūdino tai, kas įvyko, - pasigirdo atsakymas („Čia dak- 
taras Kornelijus“, - tarė Trampkinas). 

— Kitaip tariant, - nesiliovė pykęs Nikabrikas, — tavo 
maišas tuščias, kiaušiniai pašvinkę, Žuvis nepagauta, o 
pažadai sulaužyti. O jei taip, tai pasitrauk ir leisk kalbėti 
kitiems. Štai kaip tik todėl... 

— Pagalba atvyks, - tarė Grybinis. - Aš - Aslano pu- 
sėje. Turėkit kantrybės, kaip mes, žvėrys. Pagalba atke- 
liaus. Galbūt ji jau už durų. 

— Fui! - suniurzgė Nikabrikas. - Jūs, barsukai, norit, 
kad mes lauktumėm, kol iš dangaus pradės kepti karve- 
liai kristi. Aš jums sakau — negalima laukti. Maistas bai- 
giasi. Kiekviename mūšyje prarandam vis daugiau karių. 
Mūsų gretos retėja. 

— O kodėl? - paklausė Grybinis. - Aš jums pasakysiu, 
kodėl. Todėl, kad visiems išplepėta, jog išsikvietėme se- 
nuosius karalius, o jie neatsišaukė. Paskutiniai Trampki- 
no žodžiai, kuriuos jis ištarė, išvykdamas greičiausiai į 
mirtį, buvo: „Jeigu ir pūsite ragą, nesakykit kariuome- 
nei, kodėl jį pučiate ir ko iš jo tikitės". Bet tą patį vakarą 
visi viską žinojo. 

— Geriau įkišk savo pilką snukį į... širšių lizdą, bar- 
suk, - įtūžo Nikabrikas, - užuot kaltinęs mane, kad esu 
plepys. Arba atsiprašyk, arba... 

— O, jūs abu, liaukitės, — neištvėrė karalius Kaspijanas. — 
Norėčiau sužinoti, ką Nikabrikas gali mums pasiūlyti. Bet 
pirmiausia paprašyčiau pasakyti, kas tie du atvykėliai, 

kuriuos jis atsivedė į mūsų pasitarimą ir kurie čia stovi 
ištempę ausis ir užčiaupę burnas. 

— Tai mano draugai, - atsakė Nikabrikas. - O kas gi 
jums pačiam suteikia teisę čia būti, jeigu ne tai, kad esa- 
te Trampkino ir barsuko draugas? O kokią gi teisę Čia 
būti turėtų tas senas kvailys juodu apdaru, jeigu nebūtų 
jūsų draugas? Kodėl aš vienintelis negaliu čionai atsives- 
ti savo draugų? 

— Jo Didenybė yra karalius, kuriam tu prisiekei, — 
griežtai atsakė Grybinis. 

— Dvaro manieros, dvaro manieros, - suniurzgė Ni- 
kabrikas. — Šitoj skylėj galim kalbėti be užuolankų. Tu 
žinai, kad šitas telmarinų berniukas po savaitės ar net 
kelių dienų bus niekieno karalius, jeigu mes jam nepa- 
dėsim išsikrapštyti iš spąstų, kuriuose jis dabar smurkso. 
Jis ir pats tai žino. 

— Galbūt, - tarė daktaras Kornelijus, - tavo naujieji 
draugai norėtų ką nors patys pasakyti? Paaiškinkite, kas 
jūs ir kodėl čia atėjote? 

— Maloningasis pone daktare, — pasigirdo plonas, 
verkšlenantis balsas, — prašau, aš tik vargšė sena moteriškė 
ir esu nepaprastai dėkinga jo kilmingiausiajam nykštukybei 
už draugystę. Tikrai nepaprastai. Jo didenybė, tebūnie 
palaimintas jo nuostabus veidas, neturėtų baimintis se- 
nos moteriškės, kurią jau baigia suriesti reumatas ir kuri 
neturi net malkų viralui užsikaisti. Vis dėlto ir aš šį tą su- 
gebu — Žinoma, ne tiek, kiek jūs, garbingasis daktare. 
Moku smulkių kerų ir apžavų, kuriuos esu mielai pasi- 
ruošusi panaudoti prieš mūsų priešus, jeigu tik visi čia 
susirinkusieji neprieštaraus. Nes aš jų nekenčiu. Taip, nie- 
kas nemoka taip stipriai nekęsti, kaip aš. 

— Tai labai įdomu ir... įtikinama, - pasakė daktaras 
Kornelijus. - Man atrodo, dabar žinau, kas jūs tokia, 
ponia. Nikabrikai, gal jūsų kitas draugas taip pat papa- 
sakos apie save? 

Bukas, bespalvis balsas, nuo kurio Piteriui per kūną 
perbėgo šiurpulys, atsiliepė: 

— Aš - alkanas. Aš - ištroškęs. Kai įsikandu, laikau iki 
mirties. Net ir numiręs nepaleidžiu savo grobio, ir tenka 
mane laidoti su priešo kūno kąsniu dantyse. Galiu ba- 
dauti šimtą metų ir nenumirti. Galiu gulėti šimtą naktų 
ant ledo ir nesušalti. Galiu išsiurbti upę kraujo ir nesu- 
sprogti. Parodykit man savo priešus. 

— Ir šių dviejų atvykėlių akivaizdoj norėtumei atskleis- 
ti savo planą? - paklausė Kaspijanas. 

— Taip, - atsakė Nikabrikas. - Ir jų padedamas ketinu 
jį įvykdyti. 

"Irampkinas ir berniukai girdėjo, kaip porą minučių 
Kaspijanas tyliai tariasi su savo dviem bičiuliais, tačiau 
nepajėgė suprasti, ką jie sako. Tuomet Kaspijanas gar- 
siai tarė: 

— Ką gi, Nikabrikai, klok savo planą. 

Po to sekė tokia ilga pauzė, jog berniukai pradėjo svars- 
tyti, ar Nikabrikas tik neapsigalvojo. Kai pagaliau jis pra- 
bilo, kalbėjo taip tyliai, tarytum pats būtų abejojęs tuo, 
ką sako. 

— Viskas, ką mes girdėjom ir matėm, įrodo, - su- 
murmėjo jis, - kad niekas iš mūsų nežino tiesos apie se- 
nuosius Narnijos laikus. Trampkinas tais pasakojimais 
netikėjo. O aš buvau pasiryžęs ištirti, ar jie teisingi. Pir- 
miausia išbandėme ragą, tačiau nieko iš to neišėjo. Jeigu 
kada nors iš tiesų buvo tokie Didysis Karalius Piteris, 
karalienės Siuzana ir Liusi ir karalius Edmundas, tai jie 

arba mūsų neišgirdo, arba negali atvykti, arba yra mūsų 
priešai... 

— Arba jie jau kelyje, - įsiterpė Grybinis. 

— Gali tai kartoti tol, kol Mirazas visus mus sušers 
savo šunims. Kaip jau sakiau, mes išbandėme vieną iš 
senųjų legendų, bet nieko gera nepasiekėm. Ką gi, kai 
kardas sulūžta, tenka griebtis durklo. Tuose pasakojimuo- 
se, be senųjų karalių ir karalienių, minimos ir kitos jėgos. 
O ką, jeigu išsikviestume jas? 

— Jeigu turi galvoje Aslaną, - tarė Grybinis, - tai nėra 
jokio skirtumo - kviesti jį ar senuosius karalius. Jie buvo 
jo tarnai. Jeigu jis jų neatsiųs (o aš neabejoju, kad atsiųs), 
tai argi jis keliaus čia vienas? 

— Ne. Čia tu tiesą pasakei, - tęsė Nikabrikas. - Asla- 
nas ir karaliai eina išvien. Arba Aslanas nebegyvas, arba 
jis ne mūsų pusėje. O gal kas nors stipresnis neleidžia 
jam čionai atvykti. O jeigu jis ir atkeliautų — iš kur mums 
žinoti, kad jis 1š tiesų mūsiškis? Pasakojimai sako, kad jis 
ne visuomet buvo geras nykštukams. Net ir ne visiems 
žvėrims. Paklauskit vilkų. Be to, kiek girdėjau, Narnijoje 
jis lankėsi tik vieną kartą ir ilgai neužsibuvo. Taigi Aslaną 
galite pamiršti. Aš galvojau apie ką kitą. 

Niekas neatsiliepė, ir keletą minučių tvyrojo tokia ty- 
la, kad Edmundas išgirdo, kaip sunkiai alsuoja ir šnarpščia 
barsukas. 

— Apie ką? - pagaliau paklausė Kaspijanas. 

— Apie jėgą, daug galingesnę už Aslaną, kuri, jeigu pa- 
sakojimai nemeluoja, laikė užbūrusi Narniją metų metus. 

— Baltąją Burtininkę! - sušuko trys balsai, ir iš kilusio 
triukšmo Piteris spėjo, kad trijulė pašoko ant kojų. 

— Taip, - labai lėtai ir aiškiai tarė Nikabrikas. - Turiu 
galvoje Baltąją Burtininkę. Bet sėskit. Ko dabar baidotės 

šio vardo tarytum maži vaikai? Mes norim jėgos: ir to- 
kios jėgos, kuri stotų mūsų pusėn. Argi pasakojimai ne- 
sako, kad Burtininkė sumušė Aslaną, jį surišo ir nužudė 
ant to paties akmens, kuris yra čia pat, prieblandoje? 

— Bet pasakojimuose taip pat kalbama, kad jis vėl at- 
gijo, —- piktai tarė barsukas. 

— Taip, tikrai, - atsakė Nikabrikas, — bet ar nepaste- 
bėjote, kad juose beveik nieko nekalbama apie tai, ką jis 
veikė po to? Aslano vardas tiesiog išnyksta iš pasakojimų. 
Kaipgi tai paaiškinti, jeigu jis iš tiesų atgijo? Argi nėra 
teisingiau manyti, kad jis žuvo, ir pasakojimai nekalba 
apie jį todėl, kad nebėra ką kalbėti? 

— Jis paskyrė karalius ir karalienes, - tarė Kaspijanas. 

— Karalius, kuris ką tik laimėjo didelį mūšį, paprastai 
gali įtvirtinti savo valdžią ir be dresiruotų liūtų pagalbos, — 
atsakė Nikabrikas. 

Pasigirdo nuožmus urzgimas — greičiausiai tai buvo 
Grybinis. 

— Be to, - tęsė Nikabrikas, - kas atsitiko karaliams ir 
jų karalystei? Jie irgi išnyko. O su Burtininke viskas ki- 
taip. Sakoma, kad ji valdė šimtą metų - šimtą metų 
žiemos. Čia tai bent jėga, patinka jums tai ar ne. Kažkas 
tikro. 

— O, dangau ir žeme! — sušuko karalius. - Bet argi 
nesakoma, kad ji buvo visų blogiausia? Didesnė tironė 
negu Mirazas? 

— Galbūt, - šaltai atsakė Nikabrikas. - Galbūt jums, 
žmonėms, ji buvo tironė, jeigu tais laikais jie čia gyveno. 
Galbūt ir kai kuriems žvėrims. Drįstu manyti, ji išnaikino 
bebrus, bent jau dabar jų Narnijoje nebeliko. Bet su mu- 
mis, nykštukais, ji sutarė neblogai. Aš - nykštukas, todėl 
ginu saviškius. Mes Burtininkės nebijom. 

— Bet jūs, nykštukai, juk išvien su mumis, — pasakė 
Grybinis. 

— Taip, ir iš to gavom labai daug naudos... — pasišaipė 
Nikabrikas. — Kas pirmiausia siunčiami į pavojingus 
žygius? Nykštukai. Kam pirmiems sumažinamos maisto 
porcijos? Nykštukams. Kas?.. 

— Melas! Viskas melas! — sušuko barsukas. 

— Taigi! - rėkte išrėkė Nikabrikas. - Jeigu jūs negalite 
padėti maniškiams, aš eisiu pas tuos, kurie gali! 

— Nykštuk, tai juk atvira išdavystė! - šūktelėjo karalius. 

— Kaspijanai, įsikišk tą kardą atgal į dėklą, - tarė Ni- 
kabrikas. — Nužudyti per pasitarimą? Tai šitaip elgiesi'? 
Nebūk kvailys. Ką, manai, kad tavęs išsigandau? Mes čia, 
kaip ir jūs, esame trise. 

— Na, tuomet eikš, - suurzgė Grybinis, bet jį nutraukė 
daktaras Kornelijus. 

— Liaukitės, liaukitės, liaukitės! - sušuko jis. - Jūs per 
daug skubate. Burtininkė mirė. Visi pasakojimai tai kar- 
toja. Kaipgi Nikabrikas ketina ją išsikviesti? 

Tas bespalvis ir baisus balsas, kuris anksčiau kalbėjo 
tik vieną sykį, tarė: 

— Tikrai nebegyva? 

O po to spigus, verkšlenantis balsas pridūrė: 

— O, jo mažasis mielasis Didenybė - tebūnie palai- 
minta jo auksinė širdis - neturėtų jaudintis dėl to, kad 
Baltoji Ponia, kaip mes ją vadinam, mirė. Garbingasis 
ponas daktaras tiesiog šaiposi iš manęs, vargšės senos 
moteriškės, taip sakydamas. Mielasis, mokytasis pone 
daktarėli, kurgi girdėta, kad ragana iš tikrųjų numirtų? 
Jas visada galima susigrąžinti. 

— Kviesk ją! — paragino bespalvis balsas, - mes visi 
pasiruošę. Brėžk ratą. Ruošk mėlynąją ugnį! 

Tą akimirką piktai suurzgė barsukas, daktaras Kor- 
nelijus garsiai sušuko, 0 garsiausiai iš visų perkūnu 
sugriaudėjo karaliaus Kaspijano balsas: 

— Tai štai koks tavo sumanymas, Nikabrikai! Juodai- 
siais burtais išsikviesti prakeiktą vaiduoklį? Dabar ma- 
tau, kas tavo draugai — tai ragana ir vilkolakis! 

Po akimirkos viskas susimaišė. Pasigirdo Žvėries urz- 
gimas, sužvango plienas. Berniukai ir Trampkinas puolė 
į vidų. Piteris akies krašteliu spėjo išvysti, kaip klaiki, 
pilka, ištįsusi būtybė — pusiau Žmogus, pusiau vilkas — 
puolė maždaug jo amžiaus berniuką. Edmundas pamatė, 
kaip barsukas ir nykštukas tarytum du besipešantys kati- 
nai nusirito ant grindinio. Trampkinas atsidūrė tiesiai 
priešais raganą. Jos smakras ir nosis buvo atsikišę tarsi 
riešutų traiškyklė, o purvini, Žili plaukai draikėsi aplink 
veidą - ragana ką tik čiupo už gerklės daktarą Kornelijų. 
Vienu kardo smūgiu Trampkinas nuritino jos galvą ant 
grindų. Kažkas apvertė žibintą, ir kurį laiką girdėjosi tik 
kardų žvangėjimas, dantų ir ilčių kaukšėjimas, kumščių 
ir batų smūgiai. Paskui viskas nutilo. 

— Edai, ar tu gyvas? 

— Aš... taip, - sušvokštė Edmundas. — Pričiupau tą 
bjaurybę Nikabriką - jis dar gyvas. 

— Batai ir buteliai! —- pasigirdo piktas balsas. - Tai ant 
manęs tu sėdi. Lipk žemyn. Tu sunkus kaip koks jaunas 
dramblys. 

— Atsiprašau, B.M.B., - sumišo Edmundas. - Ar da- 
bar geriau? 

— Oiii! Neee! - suspiegė Trampkinas. - Tu grūdi savo 
batą man į burną! Eik šalin! 

— Ar yra čia kur nors karalius Kaspijanas? - paklausė 
Piteris. 

— Aš čia, —- pasigirdo silpnas balsas. - Kažkas man 
įkando. 

Visi išgirdo, kaip kažkuris bando įžiebti degtuką. Tai 
buvo Edmundas. Maža ugnelė apšvietė jo išbalusį ir 
purviną veidą. Berniukas minutėlę paklaidžiojo, susira- 
do žvakę (žibinto jie jau nebeturėjo, nes išsiliejo alyva), 
pastatė ją ant stalo ir uždegė. Kai liepsnelė įsižiebė, visi 
sukilo ant kojų. Žvakės šviesoje vieni į kitus žvelgė šeši 
veidai. 

— Atrodo, priešų daugiau nebeliko, - tarė Piteris. — 
Štai - ragana nebegyva (jis tuoj pat nugręžė nuo jos akis). 
Nikabrikas irgi negyvas. O šitas sutvėrimas, manau, yra 
vilkolakis. Seniai neteko jų matyti. Vilko galva, bet 
žmogaus kūnas. Vadinasi, jis buvo nukautas kaip tik tuo 
momentu, kai ėmė iš žmogaus virsti vilku. O tu tikriau- 
siai esi karalius Kaspijanas? 

— Taip, - atsakė šis. - Bet neturiu supratimo, kas jūs 
tokie. 

— Tai Didysis Karalius Piteris, - tarė Trampkinas. 

— Sveikinu Jūsų Didenybę, - pasakė Kaspijanas. 

— Aš taip pat jus sveikinu, Jūsų Didenybe, - atsakė 
Piteris. - Žinot, aš atvykau ne tam, kad užimčiau jūsų 
sostą, 0 padėti jums jį susigrąžinti. 

— Jūsų Didenybe, - pasigirdo kitas balsas Piteriui prie 
alkūnės. 

Jis pasisuko ir atsidūrė veidas į veidą su barsuku. Pi- 
teris pasilenkė, rankomis apsivijo žvėrelį ir pabučiavo jo 
gauruotą galvą - jis kaip Didysis Karalius visai nesigėdijo 
tokio švelnumo. 

— Esi geriausias iš barsukų, — tarė jis, - tu visuomet 
mumis tikėjai. 

— Tai ne mano nuopelnas, Jūsų Didenybe, - atsakė 
Grybinis. - Aš - Žvėris, ir mes nesikeičiam. Maža to, esu 
barsukas, ir mes niekada nepasiduodam. 

— Man gaila Nikabriko, - tarė Kaspijanas, - nors jis ir 
nekentė manęs nuo pat tos akimirkos, kai mane pamatė. 
Nuo ilgo persekiojimo ir neapykantos jame prisikaupė 
įtūžio. Jeigu būtume laimėję greitai, galbūt taikos metu 
jis būtų tapęs geru nykštuku. Nežinau, kuris iš mūsų jį 
nužudė. Ir gerai, kad nežinau. 

— Jūs kraujuojate, - pasakė Piteris. 

— Taip, man įkando, - atsakė Kaspijanas. - Tai buvo 
tas... Na, kaip ten jį vadina?.. Vilkolakis. 

Praėjo nemažai laiko, kol jie nuplovė ir aptvarstė 
žaizdą. Kai viskas buvo baigta, Trampkinas tarė: 

— Dabar, kol dar nepradėjom kitų darbų, reikia 
papusryčiauti. 

— Bet ne čia, - tarė Piteris. 

— Ne, - pritarė Kaspijanas ir krūptelėjo. - Turime ką 
nors pakviesti, kad išneštų kūnus. 

— Tuodu niekšus galim palaidot duobėje, - tarė Pite- 
ris, - bet nykštuką reikia sugrąžinti jo bičiuliams — tegu 
palaidoja jį pagal savo papročius. 

Pagaliau jie papusryčiavo kitame Aslano pylimo rūsyje. 
Ne apie tokius pusryčius visi svajojo. Kaspijanas ir Kor- 
nelijus įsivaizdavo elnienos kepsnius, o Piteris ir Edmun- 
das - kiaušinienę ir karštą kavą. Deja, teko pasitenkinti 
tik truputėliu šaltos lokienos iš berniukų kišenių, gabalėliu 
kieto sūrio, svogūnu, o troškulį numalšinti puoduku van- 
dens. Tačiau po to, kas įvyko, šis skurdus valgis jiems 
pasirodė gardus. 

XIII 


DIDYSIS KARALIUS — 
KARVEDYS 


— Dabar, - tarė Piteris, kai visi pavalgė, - Aslanas ir 
karalienės Siuzana bei Liusi - yra kažkur netoliese. Mes 
nežinome, kada jis ims veikti. Be abejonės, ne mes, 0 jis 
tai nuspręs. Tuo tarpu jis norėtų, kad padarytume viską, 
ką leidžia mūsų jėgos. Kaspijanai, sakote, mūsų armija 
per silpna susigrumti su Mirazu durtuvų kautynėse? 

— Deja, taip, Didysis Karaliau, - atsakė Kaspijanas. 
Piteris jam labai patiko, tačiau princas jautėsi nedrąsiai. 
Jis labiau suglumo, pamatęs karalius iš senųjų pasakojimų, 
negu šie, išvydę princą. 

— Ką gi, — atsakė Piteris. —- Tada iššauksiu Mirazą į 
dvikovą. 

Niekas apie tai anksčiau nepagalvojo. 

— Prašau, - tarė Kaspijanas, - o gal aš galėčiau su juo 
susikauti? Noriu atkeršyti už savo tėvą. 

— Jūs sužeistas, - atsakė Piteris. - Be to, jis greičiausiai 
žinome, koks šaunus karys ir karalius esate, bet jis laiko 
jus vaikigaliu. 

— Bet, pone, - tarė barsukas, kuris visą laiką sėdėjo 


net iš jūsų? Mirazas žino, kad jo kariuomenė stipresnė. 

— Labai gali būti, kad nepriims, - atsakė Piteris, - bet 
ką gali žinoti? Net jeigu ir nesutiks kautis dvikovoje, ko! 
pasiuntiniai išvyks ir sugrįš, praeis geras pusdienis, 0 per 
tą laiką Aslanas gali ką nors sumanyti. Aš bent jau spėsiu 
patikrinti mūsų kariauną ir sustiprinti jos pozicijas. Siųsiu 
turite plunksną ir rašalo? 

— Kaipgi mokslininkas gali to neturėti, Jūsų Dideny- 
be'? - atsakė daktaras Kornelijus. 

— Puiku. Tuomet aš padiktuosiu, - tarė Piteris. Kol 
daktaras ištiesė pergamentą, atidarė ragą su rašalu ir 
paaštrino plunksną, Piteris atsilošė atgal ir, pusiau 
užmerkęs akis, pabandė prisiminti stilių, kuriuo kadaise 
Narnijoje rašydavo panašius dalykus. 

— Gerai, - pagaliau ištarė. - Ką gi, daktare, jeigu esa- 
te pasirengęs, galime pradėti. 

Daktaras Kornelijus pamirkė plunksną rašale ir su- 
stingo. Piteris ėmė diktuoti: 

„Piteris, Aslano išrinktasis ir paskirtasis karvedys, Di- 
dysis visų Narnijos Karalių Karalius, Vienišųjų salų impe- 
ratorius ir Ker Paravelio pilies valdovas bei Kilmingiausio- 
jo Liūto ordino niteris sveikina Mirazą, Kaspijano Aštuntojo 
sūnų, kažkada vyriausiąjį Narnijos globėją, šiuo metu 
vadinantį save Narnijos karaliumi". Ar spėjate? 

— Va-di-nan-tį Nar-ni-jos ka-ra-liu-mi, - murmėjo 
daktaras. - Taip, Jūsų Didenybe. 

— Tuomet pradėkite iš naujos eilutės, - tęsė Piteris. — 
„Norėdamas užkirsti kelią kraujo praliejimui ir stengda- 
masis išvengti kitų nelaimių, kurios gali užgriūti Narnijos 
karalystę šiame kare, mūsų gerbiamo ir mylimo patikėtinio 
Kaspijano vardu turiu garbės iškviesti Jūsų Aukštenybę į 

garbingą dvikovą, kad įrodyčiau jums, jog minėtasis Kas- 
pijanas yra teisėtas Narnijos karalius, remiantis mūsų teise 
ir telmarinų įstatymais. Jūsų Aukštenybė yra kaltas dvigu- 
bai - už tai, kad pasisavino Narnijos karalystę iš ankščiau 
minėto Kaspijano, ir už bjaurų (daktare, šį žodį išryškin- 
kite), kruviną ir baisų nusikaltimą - jūsų kilmingojo brolio 
ir valdovo, Kaspijano Devintojo, nužudymą. Todėl mes jus 
smerkiame ir kviečiame į dvikovą. Siunčiame šį laišką per 
mūsų mylimą karališkąjį brolį Edmundą, kažkada Narni- 
jos karalių, Gatvės Žibinto dykvietės kunigaikštį, Vakarinės 
pelkės grafą, kilmingojo Stalo riterių ordino karžygį, ku- 
riam suteiktos visos teisės susitarti dėl dvikovos sąlygų. 
Pasirašyta mūsų būste, Aslano pylime, dvyliktą Žaliuo- 
jančios Lapijos mėnesio dieną, pirmaisiais Narnijos kara- 
liaus Kaspijano Dešimtojo metais". 

— Atrodo, gerai, - giliai atsikvėpė Piteris. - Dabar dar 
turime išrinkti du pasiuntinius, kurie lydės karalių 
Edmundą. Manau, vienas iš jų turėtų būti milžinas. 

— Žinote, jis... Jis nėra labai išmintingas, - tarė Kaspi- 
janas. 

— Žinau, - atsakė Piteris. - Bet kiekvienas milžinas 
atrodo įspūdingai, kol neatveria burnos. Be to, ši užduotis 
jį pralinksmintų. Bet kas turėtų keliauti drauge su juo? 

— Mano nuomone, - įsiterpė Trampkinas, - jeigu 
ieškote kario, kuris vien išvaizda gali pritrenkti, geresnio 
už Rypičipą nerasite. 

— O taip, girdėjau - nė kiek tuo neabejoju, - nusijuokęs 
atsakė Piteris. - Tik jis gal truputėlį per mažas! Jei ne- 
prieis visai arti, priešai gali jo nė nepastebėti. 

— Jūsų Didenybe, siųskite Griausmakojį, - tarė Gry- 
binis. - Niekas nesijuoks iš kentauro. 

Po valandos du didieji Mirazo armijos didikai, lordas 
Glozelas ir lordas Sopespijanas, po pusryčių bevaikštinė- 
dami savo kariaunos pozicijose ir bekrapštinėdami dan- 
tis, išvydo, kad nuo girios jų link artėja kentauras ir 
milžinas Gręžtagalvis, kuriuos jie buvo matę mūšyje, o 
tarp jų - kažkoks nepažįstamasis. Tiesą sakant, tą 
akimirką Edmundo būtų nepažinę net jo klasės berniu- 
kai. Mat Aslano kvėptelėjimas jį labai pakeitė ir dabar 
berniuką gaubė kažkokia didingumo aura. 

— Ką daryti? - paklausė Glozelas. — Gal jie pradeda 
puolimą? 

— Čia greičiausiai tik pasiuntiniai, — tarė Sopespija- 
nas. - Pažiūrėkit, jie nešasi žalias šakeles. Tikriausiai at- 
eina pasiduoti. 

— Sprendžiant iš veido, neatrodo, kad tas, kuris eina 
tarp kentauro ir milžino, ketina pasiduoti. Kas jis galėtų 
būti? Tai ne berniūkštis Kaspijanas, - tarė Glozelas. 

— Ne, ne jis, - atsakė Sopespijanas, - prisiekiu, ne- 
karžygys. Kalbant tik tarp mūsų, kilnusis lorde, jis labiau 
panašus į karalių negu Mirazas. Tik pažvelkite į jo šarvus! 
Nė vienas iš mūsų ginklakalių tokių nepagamintų. 

— Kertu lažybų iš savo obuolmušio žirgo, jis ateina ne 

— Tikrai? — paklausė Sopespijanas. - Juk ir taip priešai 
mūsų rankose. Mirazo smegenys dar ne visiškai pavirtu- 
sios kisieliumi, kad jis, žinodamas savo kariuomenės 
pranašumą, rizikuotų prarasti jį dvikovoje. 

— Galima jį priversti rizikuoti, - tyliai tarė Glozelas. 

— IVliau, - sušnibždėjo Sopespijanas. — Paėjėkime 
truputėlį toliau nuo šitų jautriausių sargybinių. Na štai. 
Ar aš teisingai poną supratau? 

— Jeigu karalius sutiktų kautis dvikovoje, - sušnabždėjo 
Glozelas, - tuomet arba jis nužudytų, arba jį nužudytų. 

— Na taip. 

— O jeigu jis nugalėtų, mes laimėtumėm šį karą. 

— Žinoma. O jeigu ne? 

— O jeigu ne, mes galėtume jį laimėti ir be karaliaus 
malonės. Jums, kilmingasis pone, nereikia nė sakyti, kad 
Mirazas nėra labai geras karvedys. Taigi mes ne tik laimė- 
tume karą, bet ir atsikratytume karaliaus valdžios. 

— Norite pasakyti, pone, kad mums bus taip pat pato- 
gu valdyti šį kraštą be karaliaus, kaip ir su juo? 

Glozelo veidas bjauriai susiraukė. 

— Nereikia pamiršti, — tarė jis, - kad būtent mūsų dėka 
jis ir atsidūrė šiame soste. Jau daug metų jis karaliauja, 
o kaip mums atsilygino'? Kaip parodė dėkingumą? 

— Daugiau nesakykit nė žodžio, - atsakė Sopespija- 
nas. — Pažvelkit, ateina pasiuntinys kviesti mūsų į kara- 
liaus palapinę. 

Pasiekę Mirazo palapinę, išvydo Edmundą ir abu jo 
palydovus, kurie, jau perdavę kvietimą dvikovon, paliko 
karalių jį apsvarstyti, o patys buvo pakviesti prisėsti šalia 
palapinės ir pasivaišinti vynu ir pyragais. Pažvelgę į pa- 
siuntinius iš arti, abu telmarinų didikai pamanė, jog šie 
atrodo labai pavojingi. 

Palapinės viduje jie išvydo Mirazą. Jis nebuvo gin- 
kluotas ir kaip tik baigė pusryčiauti. Jo veidas buvo visas 
išraudęs Ir susiraukęs. 

— Štai! - suriaumojo Mirazas ir švystelėjo pergamentą 
prieš juos ant stalo. - Pažiūrėkit, kokias bobučių pasakas 
atsiuntė mūsų šunsnukis sūnėnas. 

— Kilmingasis valdove, - nusilenkė Glozelas. - Jeigu 
tas jaunas karžygys, kurį ką tik matėme prie palapinės, 
yra laiške minimas karalius Edmundas, tuomet nevadin- 
čiau jo bobutės pasaka, bet pavojingu riteriu. 

— Karalius Edmundas, cha! - sušuko Mirazas. —- Ne- 
jaugi, pone, tikite tais senų bobšių pasakojimais apie 
Piterį, Edmundą ir visus kitus? 

— Tikiu tuo, ką matau, Jūsų Didenybe, - atsakė Glo- 
zelas. 

— Na, tai nesvarbu, - tarė Mirazas. — Tačiau dėl šito 

— Tikiuosi, kad taip, valdove, - atsakė Glozelas. 

— Ir kokia ta nuomonė? - paklausė Mirazas. 

— Būtinai jo nepriimti, - tarė Glozelas. - Nors nie- 
kuomet nebuvau pavadintas bailiu, turiu atvirai prisipa- 
žinti, kad man neužtektų drąsos susitikti su tuo jaunu 
vyruku dvikovoje. Ir jeigu jo brolis, Didysis Karalius Pi- 
teris, yra dar pavojingesnis — O tai greičiausiai tiesa — 
vardan jūsų brangios gyvybės, valdove, nesivelkit su jais į 
jokius reikalus. 

— Kad tave maras pačiuptų! - užriko Mirazas. - Tokio 
patarimo aš neprašiau. Manai, kad tavęs klausiu, ar 
turėčiau baimintis šito Piterio, jei toks apskritai yra? Ma- 
nai, aš jo bijau? Norėjau su jumis pasitarti, kaip protin- 
giausia baigti šį karą. Argi verta, įgijus tokią persvarą 
mūšiuose, rizikuoti ja dvikovoje? 

— Į tai, - vėl tarė Glozelas, - galiu atsakyti tik viena, 
valdove: dvikovos reikia atsisakyti. To keisto riterio veide 
matau mirtį. 

— Ir vėl tu savo! — dar labiau supyko Mirazas. - Ar 
nori pasakyti, kad esu toks pat bailys, kaip ir tu, pone? 

— Jo Šviesybė turi valią kalbėti, ką nori, - iškošė pro 
dantis Glozelas. 

— Kalbi kaip sena bobšė, Glozelai, — tarė karalius. — 
Ką manote jūs, mielas lorde Sopespijanai? 

— Karaliau, geriau nežaisti su ugnimi, - pasigirdo at- 
sakymas. - Jūsų Didenybė galite karą laimėti ir taip. Be 
to, jis yra puiki dingstis Jūsų Didenybei atsisakyti šito 
ir drąsa. 

— O dangau! - suputojo Mirazas ir pašoko ant kojų. — 
Ar tave šiandien irgi kažkas apsėdo? Ar manai aš ieškau 
dingsties atsisakyti? Tu irgi nori pasakyti, kad esu bailys? 

Pokalbis vyko būtent taip, kaip abu didikai tikėjosi, 
todėl jie nieko neatsakė. 

— Dabar viską suprantu, - prabilo Mirazas, taip 
įsistebeilijęs į didikus, kad, atrodė, jo akys tuoj išvirs ant 
kaktos. - Judu esate bailūs kiškiai, bet pakankamai įžūlūs, 
kad įsivaizduotumėt, jog mano širdis tokia, kaip jūsų! 
Pamanykit, dingstis atsisakyti! Tai pasiteisinimas tiems, 
kurie bijo kovos! Ar jūs kariai? Argi jūs telmarinai? Ar 
jūs vyrai? Ir jeigu aš atsisakysiu dalyvauti dvikovoje (0 
mano karališkoji pareiga ir karo eiga skatina mane būtent 
šitaip pasielgti), manysite ir kitiems sakysit, kad aš išsi- 
gandau. Argi ne taip? 

— Nė vienas protingas karys, - tarė Glozelas, - nepa- 
vadins Jūsų Didenybės amžiaus vyro bailiu už tai, kad 
išvengė dvikovos su didžiu karžygiu, kuris yra pačiame 
jėgų Žydėjime. 

— Tai, vadinasi, aš ne tik bailys, bet ir sukriošęs senis, 
kuris viena koja jau stovi karste?! —- sustaugė Mirazas. — 
Štai ką aš jums pasakysiu, mano ponai. Savo bobiškais 

patarimais, kuriuos man kaišiojate, norėdami išvengti 
kalbų apie tolesnę karo eigą, pasiekėt tai, ko visai ne- 
jau. Aš jį priimu, girdit?! Mano vardo nesuterš kažkokie 
raganų kerai ar išdavystė, užnuodijusi jums smegenis. 

— Jūsų Didenybe, maldaujame... - išlemeno Gloze- 
las, bet Mirazas kaip viesulas išsiveržė iš palapinės, ir 
abu lordai išgirdo, kaip jis rėkte išrėkė Edmundui savo 
sutikimą. 

Didikai pažvelgė vienas į kitą ir tyliai sukikeno. 

— Žinojau, kad jis šitaip pasielgs, jeigu tik pakanka- 
mai įsikarščiuos, - sušnibždėjo Glozelas. - Bet kad pava- 
dino mane bailiu - neužmiršiu. Už tai dar atsiskaitysim. 

Kai pasiuntiniai grįžo į Aslano pylimą ir paskelbė vi- 
siems gyvūnams naujieną, kilo didelis sujudimas. Edmun- 
das drauge su vienu iš Mirazo kapitonų jau spėjo išrinkti 
dvikovos vietą ir aptverti ją virvėmis ir kuoliukais. Du 
telmarinai, kaip dvikovos palydovai, turėjo stovėti dvie- 
juose aptvaro kampuose, o dar vienas - per vidurį. Kito- 
je pusėje užimti vietas privalėjo Didžiojo Karaliaus 
patikėtiniai. Piteris kaip tik aiškino Kaspijanui, kad šis 
negali vadovauti dvikovai, nes ji vyks būtent dėl jo 
karališkojo sosto, kai staiga pasigirdo storas, mieguistas 
balsas: 

— Jūsų Didenybe, prašau. 

Piteris atsisuko ir išvydo vyriausiąjį iš trijų lokių 
Storulių. 

— Jeigu Jūsų Didenybė pageidautų... - tarė jis. - Esu 
lokys - taip, lokys... 

— Žinoma, esi. Ir, neabejoju, esi geras lokys, — tarė 
Piteris. 

— Taip, - patvirtino lokys. - Lokiai visada turėjo teisę 
išrinkti vieną palydovą dvikovoms iš saviškių. 

— Neleiskite jam, — sušnibždėjo Piteriui Trampkinas. — 
Jis - geraširdis žvėris, bet pridarys mums gėdos. Užsnūs 
ir ims čiulpti savo letenas tiesiai priešų akivaizdoje. 

— Negaliu nieko pakeisti, - atsakė Piteris. - Jis yra 
teisus. Lokiai nuo seno turėjo šią privilegiją. Tiesiog ne- 
galiu patikėti, kaip jie jos neužmiršo šitiek metų, kai tuo 
tarpu tiek dalykų buvo pamiršta. 

— Prašau, Jūsų Didenybe, - vėl pakartojo lokys. 

— Tai jūsų teisė, - tarė Piteris. - Būsi vienas iš palydovų, 
bet privalai atsiminti, kad letenos čiulpti negalima. 

— Žinoma, atsiminsiu, - patvirtino įsižeidęs lokys. 

— Tai kodėl dabar ją čiulpi?! - suriko Trampkinas. 

Lokys mikliai ištraukė leteną iš burnos ir apsimetė, 
kad neišgirdo klausimo. 

— Karaliau! — pasigirdo spigus balselis kažkur arti 
žemės. 

— Aaa, Rypičipas, — tarė Piteris, pasižvalgęs aukštyn, 
žemyn ir į šalis, kaip paprastai daro Žmonės, kai nesu- 
pranta, kas juos šaukia. 

— Karaliau! - pakartojo Rypičipas. - Mano gyvybė pri- 
klauso jums, bet mano garbė - man. Aš vienintelis jūsų 
armijoje turiu tarp saviškių trimitininką. Tikėjausi, kad 
būtent mums teks garbė nunešti iššūkį. Karaliau, mano 
gentainiai yra nuliūdę. Galbūt, jeigu malonėsite paskirti 
mane vienu iš dvikovos palydovų, jie bus patenkinti. 

Tą akimirką lyg perkūnas kažkur visiems virš galvų 
nugriaudėjo juokas - tai milžinas Gręžtagalvis prapliupo 
kvatoti taip, kaip dažnai nelabai protingai ima juoktis 
gerieji milžinai. Rypičipui dar nespėjus susigaudyti, iš kur 

pasigirdo šitas triukšmingas juokas, milžinas prikando 
liežuvį ir akimirksniu sustingo, nutaisęs niūrų, it pilka 
ropė, veidą. 

— Deja, yra šiokių tokių kliūčių... - nė nešyptelėjęs 
atsakė Piteris. — Kai kurie žmonės bijo pelių... 

— Pastebėjau tai, valdove, - linktelėjo Rypičipas. 

— Pasielgtume su Mirazu negarbingai, - tęsė Piteris, — 
parodę jam tai, kas gali sumažinti jo drąsą. 

— Jūsų Didenybė - tikras garbės veidrodis, — tarė 
pelėnas ir nusilenkė taip grakščiai, kaip tik jis vienas 
mokėjo. - Šiuo klausimu mūsų nuomonės visiškai sutam- 
pa... Bet, man regis, girdėjau, kad kažkas čia ką tik 
nusijuokė. Jeigu kuris nors iš čia esančių ketina paversti 
mane savo sąmojų taikiniu, esu jo paslaugoms kada tik 
panorės — su savo kardu! 

Po šių žodžių įsivyravo grėsminga tyla. Pagaliau Pite- 
ris tarė: 

— Mūsų palydovais bus milžinas Gręžtagalvis, lokys ir 
kentauras Griausmakojis. Dvikova prasidės antrą valandą 
po vidurdienio. Pietūs - lygiai dvyliktą. 

— Tikiuosi, — tarė Edmundas Piteriui, kai jiedu 
nužingsniavo atokiau nuo kitų, — kad viskas bus gerai. 
Na, noriu pasakyti... Manau, galėsi jį įveikti? 

— Todėl ir kaunuosi, kad tai sužinočiau, - atsakė Piteris. 

Šiek tiek prieš antrą valandą Trampkinas ir barsukas 
kartu su kitais narnijiečiais susėdo pagiry, priešais maždaug 
per du strėlės šūvius saulėje mirguliuojančią Mirazo ka- 
riaunos liniją. Tarp jų esančio lauko vidury buvo paruošta 
kvadratinė aikštelė, apaugusi lygia žole — dvikovos vieta. 
Abiejuose tolimuosiuose kampuose, išsitraukę kardus, 
stovėjo Glozelas ir Sopespijanas. Artimesnius kampus 
užėmė milžinas Gręžtagalvis ir lokys Storulis, kuris, ne- 
paisydamas visų įspėjimų, toliau sau čiulpė leteną ir, tiesą 
sakant, atrodė labai kvailai. Stengdamasis pridengti 
bičiulio silpnybę, lauko dešinėje, sustingęs kaip akmuo 
ir tik retkarčiais užpakaline kanopa paspirdamas velėną, 
stovėjo Griausmakojis — jis atrodė kur kas įspūdingiau 
negu telmarinų didikas kairėje tiesiai priešais jį. Piteris 
paspaudė rankas Edmundui ir daktarui ir pasuko dviko- 
vos lauko link. Tai buvo panašu į svarbių varžybų pradžią, 
tik daug blogiau. 

— Labai norėčiau, kad Aslanas pasirodytų dar nepra- 
sidėjus dvikovai, - pasakė Trampkinas. 

— Aš taip pat, - tarė Grybinis. - Bet pažvelk sau už 
nugaros. 

— Varnos ir žarnos! - sumurmėjo nykštukas, vos spėjęs 
atsisukti. - Kas jie? Didžiuliai žmonės - gražūs žmonės — 
kaip dievai, dievaitės ir milžinai. Jų šimtai ir tūkstančiai, 
tiesiai už mūsų. 

— Tai driadės, medžių deivės ir miško dvasios, - pa- 
aiškino Grybinis. - Juos pažadino Aslanas. 

— Hmm... - sumurmėjo nykštukas. - Jie bus labai nau- 
dingi, jeigu priešai sumanys griebtis klastos, bet nepadės 
Didžiajam Karaliui, jeigu paaiškės, kad Mirazas valdo 
kardą geriau. 

Barsukas nieko neatsakė, nes tuo metu iš priešingų 
pusių į dvikovos lauką įžengė Piteris ir Mirazas —- abu 
pėsti, apsivilkę šarvus, su skydais ir šalmais. Jie pamažu 
artėjo, kol atsidūrė veidais vienas prieš kitą. Abu nusi- 
lenkė ir, atrodė, ėmė šnekučiuotis, tačiau buvo neįma- 
noma išgirsti, ką jie kalba. Kitą akimirką saulėje žybtelėjo 
du kardai. Sekundę girdėjosi jų skambesys, bet tuoj pat 
viską užgožė riksmų jūra, nes abi kariaunos ėmė šaukti 
tarsi sirgaliai per futbolo rungtynes. 

— Gerai, Piteri, o, gerai! - šaukė Edmundas, pamatęs, 
kaip Mirazas staiga šoktelėjo atgal pusantro žingsnio. — 
Vykis jį, greičiau! 

Piteris puolė pirmyn, ir keletą sekundžių atrodė, jog 
dvikova greitai bus laimėta. Tačiau po akimirksnio Mira- 
zas susikaupė ir ėmė rimtai naudotis savo ūgio ir svorio 
pranašumu. 

— Mirazai! Mirazai! Karaliau! Karaliau! —- riaumojo 
telmarinai. 

Kaspijanas ir Edmundas mirtinai išblyško - jiems kvapą 
gniaužė baimė. 

— Jis kerta Piteriui baisius smūgius, - tarė Edmundas. 

— O! - sušuko Kaspijanas. - Kas ten vyksta? 

— Abu trumpam išsiskyrė, - paaiškino Edmundas. — 
Tikriausiai truputį užduso. Žiūrėk. Vėl pradeda, šįsyk daug 
atsargiau. Suka ratą po rato, tikrina vienas kito gynybą. 

— Bijau, kad tas Mirazas išmano savo darbą, - su- 
murmėjo daktaras. 

Vos jam spėjus tai ištarti, pasigirdo kurtinantys ploji- 
mai ir riksmai - tai senieji narnijiečiai puolė šaukti, ploti 
ir mėtyti į orą kepures. 

— Kas nutiko? Kas nutiko? — klausinėjo daktaras. — 
Mano senos akys blogai mato. 

— Didysis Karalius įdūrė Mirazui į pažastį, - atsakė 
plodamas Kaspijanas. - Kaip tik toje vietoje, kur jos ne- 
dengia šarviniai marškiniai. Pirmasis kraujas. 

— O dabar ir vėl blogai, - pasakė Edmundas. - Piteris 
silpnai ginasi skydu. Jis tikriausiai sužeistas į kairę ranką. 

Tai buvo gryniausia tiesa. Kiekvienas galėjo matyti, 
kaip blogai Piteris laiko savo skydą. Ielmarinai ėmė šaukti 
dvigubai smarkiau. 

— Jūs matėt daugiau dvikovų negu aš, - kreipėsi Kas- 
pijanas į Edmundą. — Ar jis dar gali nugalėti? 

— Labai sunkiai, - atsakė Edmundas. - Tikiuosi, jam 
pavyks. Jeigu pasiseks. 

— O, ir kam gi mes leidom jam kautis? - atsiduso Kas- 
pijanas. 

Staiga abiejų kariaunų šauksmai nutilo. Akimirką Ed- 
mundas nesusigaudė, kas atsitiko, o tada tarė: 

— Supratau. Jie susitarė pailsėti. Eime, daktare. Gal 
mudu galėsime kaip nors padėti Didžiajam Karaliui. 

Jie nubėgo dvikovos lauko link, kur Piteris, išraudęs, 
sukaitęs ir sunkiai alsuodamas, perlipo virves ir priėjo jų 
pasitikti. 

— Tu sužeistas į kairę ranką? —- paklausė Edmundas. 

— Tai nėra tikra žaizda, - atsakė Piteris. — Jis savo 
petimi visu svoriu —- tarytum plytų vagonas - užgriuvo 
ant mano skydo, ir šis įsirėžė man į riešą. Nemanau, kad 
lūžo, greičiau tai tik išnirimas. Jeigu tvirtai suveržtumėt, 
manau, galėsiu kautis toliau. 

Kol jie veržė riešą, Edmundas sunerimęs paklausė: 

— Ką tu manai apie Mirazą, Piteri? 

— Stiprus, — atsakė Piteris. - Labai stiprus. Nebent 
įstengčiau priversti jį kaip reikiant pašokinėti, kad tokia- 
me karštyje jo ūgis ir svoris imtų jam kliudyti. Tiesą sa- 
kant, man nieko kito ir nelieka. Edai, jeigu jis mane nu- 
kaus, pasakyk visiems namiškiams, kad... kad juos myliu. 
Štai, jis grįžta į dvikovos lauką. Iki, seni. Sudie, daktare. 
Tiesa, Edai, pasakyk ką nors gero Trampkinui - jis tikras 
šaunuolis. 

Edmundui užgniaužė kvapą. Jis kartu su daktaru grįžo 
pas saviškius. 

Dabar dvikova tęsėsi sėkmingiau. Atrodė, Piteris jau 
kiek geriau gynėsi skydu nuo kirčių, o jo kojos judėjo kur 
kas mikliau. Jis beveik žaidė su Mirazu gaudynes, palai- 
kydamas atstumą, keisdamas padėtį ir versdamas 
priešininką daugiau judėti. 

— Baily! - švilpė telmarinai. - Kodėl nesigrumi veidas 
į veidą? Ką, nepatinka? Čia kautynės, o ne šokiai! Ei! 

— O, kadjis nepaisytų tų šauksmų, - tarė Kaspijanas. 

— Nepaisys, - atsakė Edmundas. — Tu jo nepažįsti... 
O00000! 

Mirazas pagaliau pataikė - tiesiai Piteriui į šalmą. Šis 
susvirduliavo, slystelėjo ir parkrito ant vieno kelio. Tel- 
marinai suriaumojo tarsi įsišėlusi jūra. „Na, Mirazai! — 

rėkė jie. - Dabar! Greičiau! Greičiau! Pribaik jį!" Tačiau 
Mirazo raginti nereikėjo. Šis jau užgriuvo Piterį. Atrodė, 
tuoj pat nukirs jam galvą. Edmundas iki kraujo sukando 
lūpas, pamatęs, kaip tiesiai virš Piterio žybtelėjo kardas. 
Laimė, jis nuslydo dešiniuoju Piterio petimi. Nykštukų nu- 
kalti šarvai atlaikė smūgį ir nesubyrėjo. 

- Šimts perkūnų! - sušuko Edmundas. - Jis vėl pašoko 
ant kojų! Piteri, pirmyn, pirmyn! 

— Nemačiau, kaip tai įvyko, - pasakė daktaras. - Kaip 
jam tai pasisekė? 

— Sugriebė Mirazo ranką, kai anas smogė, - atsakė 
Trampkinas, strikinėdamas iš džiaugsmo. - Štai jums vy- 
ras! Pasinaudojo priešo ranka, kaip kopėčiom. Didysis 
Karalius! Didysis Karalius! Pirmyn, senoji Narnija! 

— Žiūrėkit, - tarė Grybinis. - Mirazas niršta. Tai gerai. 

Dabar priešininkai puolė kautis kaip pamišę: pasipylė 
tokia smūgių lavina, jog atrodė, kad jie abu neišvengs 
mirties. Kuo labiau minia jaudinosi, tuo tyliau darėsi ap- 
linkui. Žiūrovams užgniaužė kvapą. Tai buvo didingas ir 
šiurpus reginys. 

Staiga visi senieji narnijiečiai garsiai sušuko. Mirazas 
parkrito veidu ant žemės — ne nuo Piterio smūgio, bet 
užkliuvęs už žolės kupsto. Piteris atsitraukė palaukti, kol 
anas pasikels. 

— Po paraliais, - suniurnėjo sau Edmundas. - Argi 
reikia būti tokiu džentelmenu? Na, gal ir reikia. Jis gi 
riteris ir Didysis Karalius. Tikriausiai ir Aslanas to norėtų. 
Bet tas rupūžė po akimirkos vėl pakils, ir tada... 

Bet „tas rupūžė“ daugiau nepakilo. Didikai Glozelas ir 
Sopespijanas viską buvo sumanę savaip. Vos išvydę savo 
karalių ant žemės, jiedu puolė į dvikovos vietą šaukdami: 

„Apgavystė! Apgavystė! Narnijos išdavikas smogė valdo- 
vui į nugarą, kai jis bejėgis gulėjo ant žemės. Prie ginklų! 
Prie ginklų, telmarinai!" 

Piteris taip ir nesuprato, kas nutiko. Tik išvydo, kad 
jo link ištraukę kardus bėga du aukšti vyrai. Trečiasis tel- 
marinas peršoko virves jam iš kairės. 

— Prie ginklų, Narnija! Prie ginklų! Išdavystė! - sušuko 
Piteris. 

Jeigu visi trys priešai būtų jį puolę drauge, Piteris jau 
būtų neišvydęs dienos šviesos. Tačiau Glozelas stabtelėjo 
ir smogė savo karaliui, kuris tebegulėjo parkritęs ant 
žemės. 

— Čia tau už įžeidimą šįryt! - sušnabždėjo Glozelas, 
ištraukdamas durklą. Piteris pastojo kelią Sopespijanui — 
vienu kirčiu smogė per kojas, o kitu nuritino jam galvą. 
Edmundas atsidūrė šalia brolio šaukdamas: 

— Narnija, Narnija! Tegyvuoja Liūtas! 

Visa telmarinų armija bėgo jų link. Bet nesnaudė ir 
milžinas - žemai pasilenkęs ir mojuodamas į šalis savo 
kuoka, jis lėtai yrėsi į priekį. Į ataką puolė kentaurai. 
„Bum, bum“ — už nugarų sudundėjo smūgiai, „bimm, 
bimm'"' - virš galvų sušvilpė nykštukų strėlės. Kairiajame 
sparne kovėsi Trampkinas. Visi stojo į mūšį. 

— Grįžk, Rypičipai, tu mažas šikniau! - sušuko Piteris. — 
Žūsi! Čia ne vieta pelėms! 

Tačiau maži, juokingi padarėliai strykčiojo ir sūkuriavo 
po abiejų kariaunų kojomis, smaigsčiodami savo karde- 
lius. Tai vienas, tai kitas telmarinų karys staiga pajusda- 
vo, kaip į jo pėdą įsminga daugybė adatų. Sukandęs dan- 
tis iš skausmo ir keikdamasis, jis pašokdavo ant vienos 
kojos, o kartais ir pargriūdavo. Pargriuvusį jį tuoj pat 

pribaigdavo pelės, o jeigu kariui pavykdavo išsilaikyti ant 
vienos kojos — jį nukaudavo kas nors kitas. 

Nespėjo senieji narnijiečiai nė kaip reikiant sušilti, 
kai staiga pamatė, jog priešai susvyravo. Narsiausi 
telmarinų karžygiai išblyško ir iš siaubo persikreipusiais 
veidais spoksojo ne į juos, o kažkur jiems už nugarų. 
Tada vienas po kito ėmė mesti ginklus šaukdami: „Miškas! 
Miškas! Pasaulio pabaiga!" 

Tačiau greitai karių riksmus ir ginklų Žvangėjimą 
nustelbė vandenyno šniokštimą primenantis pabudusių 
medžių gausmas - medžiai veržėsi pro Piterio kariaunos 
gretas pirmyn paskui bėgančius telmarinus. Ar jums ka- 
da teko stovėti ant aukšto skardžio didžiulės girios 
pakrašty, kai staiga ima pasiutusiai šėlti rudeninis 
pietvakarių vėjas? Įsivaizduokit jo ūžimą. O dabar 
įsivaizduokit, kad giria, užuot stovėjusi vienoje vietoje, 
pasileidžia jūsų link, ir paaiškėja, kad tai ne medžiai, o 
didžiuliai Žmonės panašūs į medžius - jų ilgos rankos 
primena siūbuojančias šakas, o nuo linguojančių galvų 
srūva lapų lavina. Kaip tik taip ir nutiko telmarinams. 
Net patys narnijiečiai truputį išsigando. Po kelių minučių 
visi Mirazo kariai skuodė Didžiosios upės link, tikėdamiesi 
tiltu pasitraukti į Berunos miestą ir toliau gintis už jos 
sienų ir užvertų vartų. 

Jie pasiekė upę, tačiau tilto ten neberado. Jau nuo 
vakar jis buvo dingęs. Karius apėmė klaikus siaubas, pa- 
nika, ir jie visi pasidavė. 

"Tačiau kas gi nutiko tiltui? 

Ankstyvą tos pačios dienos rytą, po kelių valandų mie- 
go, mergaitės pabudo ir išvydo, kad šalia jų stovi Asla- 
nas. „Šiandien mūsų laukia šventė“, — tarė jis. Liusi ir 

Siuzana prasitrynė akis ir apsidairė. Visi medžiai pa- 
sitraukė, tačiau dar matėsi, kaip jie tamsia minia slenka 
Aslano pylimo link. Bakchas ir menadės - jo pašėlusios 
karštakraujės palydovės - taip pat Silenas liko šalia mer- 
gaičių. Liusi, pailsėjusi ir žvali, pašoko ant kojų. Ir kiti 
puotautojai pabudo, suskambėjo juokas, užgrojo fleitos, 
sužvango cimbolai. Iš visų pusių aplinkui juos būrėsi ne- 
kalbantys Žvėrys. 

— Kas tai, Aslanai? — paklausė Liusi. Jos akys spindėjo 
džiaugsmu, o kojos pačios veržėsi šokti. 

— Eime, vaikai, - atsakė Liūtas. - Šiandien vėl galėsite 
pajodinėti man ant nugaros. 

— O, kaip puiku! - sušuko Liusi, ir abi mergaitės, kaip 
prieš daugybę metų, vėl užsikorė ant šiltos auksaspalvės 
Liūto nugaros. Tada visas būrys pajudėjo - pirmas 
žingsniavo Aslanas, už jo strykčiojo, bėgiojo ir vertėsi 
kūliais Bakchas ir menadės, aplink juos šokinėjo žvėrys, 
O pačiame gale turseno Silenas ant savo asilo. 

Jie pasuko šiek tiek į kairę, greitai nusileido nuo sta- 
taus šlaito ir priešaky išvydo ilgą Berunos tiltą. Tačiau 
dar nespėjus ant jo nė atsistoti, iš vandens išniro didžiulė, 
šlapia, barzdota galva, didesnė nei bet kurio Žmogaus. 
Ją puošė nendrių vainikas. Galva pažvelgė į Aslaną ir 
prabilo žemu balsu: 

— Sveiki, pone. Išlaisvinkit mane iš grandinių. 

— Kas gi jis toks? — pašnibždomis paklausė Siuzana. 

— Tyliau, - tarė Liusi. - Man atrodo, kad tai upių dievas. 

— Bakchai, - tarė Aslanas, - išlaisvink jį iš grandinių. 

„Tikriausiai jis turi galvoje tiltą“, —- nusprendė Liusi. 
Taip ir buvo. Bakchas su savo palyda nutekšeno sekliu 
upės vandeniu ir po minutės ėmė dėtis keisčiausi dalykai. 

Aplink tilto atramas pradėjo vyniotis ir kilti dideli ir 
stiprūs gebenių stiebai — jie augo Žaibiškai, tarsi ugnies 
liežuviai gaisro metu, ir, vydamiesi aplink tilto akmenis, 
juos skaldė, daužė ir trupino. Po akimirkos tilto atramos 
virto linksmų gudobelių raizgalyne, o netrukus viskas 
triukšmingai nugriuvo į sūkuriuojantį vandenį ir prany- 
ko. Taškydamiesi, šūkaudami ir kvatodami, Aslano 
bičiuliai nubrido, nuplaukė ar nustrykčiojo upės seklu- 
ma, kol persikėlė į kitą krantą ir atsidūrė miestelyje. 

— Valio! Tai vėl Berunos sekluma! - šaukė mergaitės. 

Miestelio gatvėse visi gyventojai spruko tiesiog jiems 
iš panosės. Pirmasis namas, kurį jie pasiekė, buvo 
mergaičių mokykla. Daugybė Narnijos mergaičių sėdėjo 
istorijos pamokoje. Jų plaukai buvo kietai supinti į ka- 
sas, kaklai įsprausti į bjaurias, kietas apykakles, o kojos 
apmautos storomis, šiurkščiomis kojinėmis. Valdant Mi- 
razui, Narnijoje dėstoma „istorija“ buvo pati nuobo- 
džiausia iš visų jūsų kada nors skaitytų, o melagysčių joje 
buvo kur kas daugiau nei pačioje fantastiškiausioje 
nuotykių apysakoje. 

— Gvendolena, jeigu neseksi pamokos, o taip spoksosi 
pro langą ir skaičiuosi varnas, įrašysiu tau pastabą, - tarė 
mokytoja. 

— Bet, panele Prizel, prašau... — išlemeno mergaitė. 

— Girdėjai, ką pasakiau? -— vėl paklausė panelė Prizel. 

— Bet, panele Prizel! - sušuko Gvendolena. - Kieme — 
liūtas! 

— Tau dvi pastabos už tai, kad pliurpi nesąmones! — 
visai supyko mokytoja. - O dabar... 

Staiga ją nutraukė riaumojimas. Pro mokyklos langus 
ėmė skverbtis gebenių garbanos. Sienos virto mirguliuo- 

jančia žaluma, o virš galvų, ten, kur anksčiau buvo lubos, 
susiūbavo žalia lapija. Panelė Prizel pasijuto stovinti 
žolėtoje girios laukymėje. Kad išsilaikytų ant kojų, bandė 
įsikibti į stalo kraštą, bet pajuto, kad nusitvėrė už rožių 
krūmo. Aplinkui rinkosi niekados neregėti laukiniai 
žmonės. Tuomet ji išvydo liūtą, suspiegė ir pasileido kiek 
kojos neša, o paskui ją — visa jos storuliukių pirmūnių 
klasė. Gvendolena dvejojo. 

— Pasiliksi su mumis, mieloji? —- paklausė Aslanas. 

— O galima? Ačiū jums, ačiū! — sušuko mergaitė, ir 
čia pat susikibo rankomis su dviem menadėm, kurios įsuko 
ją į linksmo šokio sūkurį ir padėjo nusimesti kai kuriuos 
nereikalingus ir nepatogius drabužius. 

Kur tik jie ėjo mažajame Berunos miestelyje, visur 
buvo tas pats: daugelis gyventojų pabėgo, kai kurie 
patraukė su jais. Iškeliaujant iš miestelio, jų būrys dar 
labiau išaugo ir pralinksmėjo. 

Jie traukė lygiais šiaurinio, arba kairiojo upės kranto 
laukais. Kiekvienoje fermoje prie keliautojų prisijungda- 
vo gyvuliai. Liūdni, seni asiliukai, niekada gyvenime 
nematę džiaugsmingos dienos, staiga atjaunėdavo; šunys 
nusitraukdavo grandines; arkliai sudaužydavo į šipulius 
savo vežimus ir šuoliuodami, žvengdami bei kanopomis 
taškydami purvyną pasileisdavo paskui juos. 

Viename kieme, prie šulinio, bičiuliai pamatė žmogų, 
mušantį berniuką. Lazda jo rankose staiga išsprogo gėlių 
žiedais. Žmogus bandė ją numesti, tačiau lazda prilipo 
prie rankos. Jo ranka pavirto šaka, liemuo - medžio ka- 
mienu, o pėdos išleido šaknis. Berniukas, kuris prieš 
akimirką verkė, prapliupo kvatotis ir prisidėjo prie Asla- 
no bičiulių. 

Kitame mažame miestelyje, pusiaukelėje Bebrų už- 
tvankos link, kur jungėsi abi upės, jie išvydo dar vieną 
mokyklą. Pavargusi mergaitė mokė būrį į paršiukus 
panašių berniukų aritmetikos. Ji pažvelgė pro langą ir 
pamačiusi, kad mokyklos link dainuodami artėja stebuk- 
lingi atvykėliai, nušvito džiaugsmu. Aslanas sustojo prie 
lango ir pažvelgė į ją: 

— O, ne, ne, - tarė mergaitė. — Labai norėčiau, bet 
negaliu, nes turiu mokyti. Be to, vaikai išsigąs jus pamatę. 

— Išsigąs? — pasakė labiausiai į paršiuką panašus ber- 
niukas. - Su kuo ji ten kalbasi? Apskųskim inspektoriui, 
kad, užuot mus mokiusi, ji plepa sau pro langą su praei- 
viais. 

— Eime pažiūrėti, kas ten toks, - pasiūlė kitas berniu- 
kas, ir visi grūsdamiesi puolė prie lango. Tačiau vos tik jų 
maži, susiraukę veidukai pasirodė lange, Bakchas garsiai 
suriko: „Ei-a-O-0-o-iii!* Berniūkščiai taip išsigando, kad 
kaukdami iš baimės puolė vieni kitiems per galvas verstis 
pro duris ir langus lauk. Nežinau, tiesa tai ar ne, tačiau 
po to buvo kalbama, kad niekas daugiau nebematė tų 
to atsirado banda mažų, riebių paršelių. 

— Na, eikš, mieloji, - tarė Aslanas jaunajai mokytojai, 
ir ši, nušokusi žemyn, prisijungė prie bičiulių. 

Bebrų užtvankoje jie vėl perkirto upę ir pietiniu jos 
krantu patraukė į rytus. Pakeliui priėjo mažą namelį, ku- 
rio tarpduryje stovėjo ir verkė maža mergytė. 

— Ko tu verki, mažyle? — paklausė Aslanas. 

Vaikas, kuris niekada gyvenime nebuvo matęs Liūto 
atvaizdo, visai neišsigando. 

— Mano tetulė sunkiai serga. Ji mirs. 

Aslanas bandė pro duris įeiti į namelio vidų, tačiau 
šios pasirodė jam per mažos. Įkišęs pro jas galvą, Liūtas 
pastūmė namelį pečiais (Liusi ir Siuzana tą akimirką nu- 
slydo nuo jo nugaros), pakėlė jį į orą, tačiau šis ėmė ir 
subyrėjo. 

Tarp nugriuvusių sienų, lovoje, gulėjo maža senučiukė, 
labai panaši į nykštuką. Ji jau buvo beveik numirusi, tačiau 
staiga pramerkė akis ir priešais išvydo auksaspalvę, 
gauruotą Liūto galvą. Šis žvelgė tiesiai į ją. Senutė nesu- 
riko ir nenualpo, o tarė: 

— O, Aslanai! Žinojau, kad esi. Visą gyvenimą laukiau 
šitos akimirkos. Atėjai manęs pasiimti drauge, taip? 

— Taip, mieloji, - atsakė Aslanas, — tačiau ne į ilgą 
kelionę. 

Vos jam ištarus šiuos žodžius, tarsi ryto aušros raus- 
vumas, prasiskverbęs pro debesis, į išbalusį senutės veidą 
sugrįžo gyvybė. Jos akys nušvito. Ji atsisėdo ir tarė: 

— Turiu pasakyti, jaučiuosi daug geriau. Man regis, 
šįryt galėčiau šiek tiek papusryčiauti. 

— Prašau, motinėle, - tarė Bakchas, pasemdamas ąsotį 
šulinio vandens ir paduodamas jai. Tačiau jame buvo ne 
vanduo, o puikiausias vynas, raudonas kaip raudonųjų 
serbentų drebučiai, tirštas tarsi alyvų aliejus, sotus kaip 
kepsnys, šildantis kaip arbata ir gaivus tarsi ryto rasa. 

— O, ką jūs padarėt mūsų šuliniui?! — sušuko senutė. — 
Tai bent pasikeitimas! 

Ir ji pašoko iš lovos. 

— Ropškitės man ant nugaros, - paragino Aslanas ir, 
pasisukęs į Siuzaną ir Liusi, pridūrė: - O jums, karalienės, 
dabar teks pabėgėti. 

— Mes ir pačios norim pasimankštinti, - tarė Siuzana, 
ir bičiuliai vėl leidosi į kelionę. 

Ir štai pagaliau, strykčiodami, šūkčiodami, dainuoda- 
mi, skambant muzikai, aidint juokui, riaumojimui, 
prunkštimui ir žvengimui, keleiviai pasiekė vietą, kur 
nusviedę žemėn kardus ir iškėlę rankas, būrėsi Mirazo 
kariai, o aplinkui juos, vis dar gniauždami rankose gin- 
klus ir sunkiai alsuodami, stovėjo Piterio bičiuliai rūsčiais, 
tačiau džiaugsmingais veidais. Ir štai tą akimirką senutė 
nusliuogė nuo Aslano nugaros, puolė prie Kaspijano, ir 
jiedu apsikabino - tai buvo jo senoji auklė. 

Kai telmarinų kariai pamatė Aslaną, jų skruostai 
papilkėjo iš baimės, keliai ėmė tirtėti, o kai kurie čia pat 
šlumštelėjo tiesiog sau ant nosių. Mat jie netikėjo liūtais 
nykštukai, kurie žinojo, jog Aslanas atėjo jiems padėti, 
stovėjo pražioję burnas ir negalėjo išlementi nė žodelio. 
Kai kurie juodabarzdžiai nykštukai, Nikabriko draugai, 
ėmė slinktis į šalį. Tačiau visi kalbantys Žvėrys apspito 
Liūtą ir šurmuliuodami bei painiodamiesi jam po kojo- 
mis glaustėsi, vizgino uodegas, pagarbiai baksnojo jį no- 
simis, murkė, niurkė, cypčiojo bei tyliai urzgė iš malonu- 
mo. Jei jums kada teko matyti prie didžiulio šuns 
besiglaustantį mažą kačiuką, kuris gerai jį pažįsta, galite 
puikiai įsivaizduoti, kaip tuo metu elgėsi žvėrys. Tada pro 
žvėrelių minią prasibrovė Piteris, vedinas Kaspijanu. 

— Tai Kaspijanas, pone, — tarė jis, o Kaspijanas 
atsiklaupė ir pabučiavo Liūtui leteną. 

— Sveikas atvykęs, prince, - tarė Aslanas. - Ar jautiesi 
esąs vertas tapti Narnijos valdovu? 

— Aš... Tikriausiai ne, pone, - atsakė Kaspijanas. - Aš 
juk dar tik vaikas. 

— Puiku, - tarė Aslanas. - Jei būtum pasakęs, kad esi, 
tai būtų geriausias įrodymas, kad valdovu būti negali. 
Todėl mano ir Didžiojo Narnijos Karaliaus valia skiriu 
tave Narnijos karaliumi, Ker Paravelio pilies valdovu ir 
Vienišųjų salų imperatoriumi. Tave ir tavo palikuonis, 
kol tik gyvuos jūsų giminė. O tavo karūnavimo iškilmės... 
O kas gi čia? 

Mat tą minutę pasirodė keista nedidelė procesija — 
Aslano link tipeno vienuolika pelių; šešios iš jų kažką 
nešė iš šakelių nupintuose neštuvėliuose, kurie buvo ne 
didesni už vadovėlio žemėlapį. Būtų sunku net įsivaizduoti 
liūdniau atrodančias peles. Aplipusios purvu, o kai ku- 
rios net krauju, nukarusiomis ausimis, nulinkusiais ūsais 
ir žeme besivelkančiom uodegėlėm, jos liūdnai kinkavo 
pagal liūdną trimito melodiją, kurią grojo jų vedlys. 
Neštuvuose gulėjo kažkas panašaus į šlapią kailio 
gumulėlį - viskas, kas buvo likę iš Rypičipo. Nors peliu- 
kas dar alsavo, tačiau labiau panašėjo į mirusį nei gyvą. 
Jo kūne žiojėjo daugybė žaizdų, viena letenėlė buvo 
sutraiškyta, o vietoj uodegos kyšojo sutvarstytas stram- 
pas. 

— Nagi, Liusi, - paragino Aslanas. 

Liusi akimirksniu išsitraukė savo deimantinį buteliuką. 
Nors kiekvienai Rypičipo žaizdai reikėjo tik menko lašelio 
stebuklingojo skysčio, žaizdų buvo tokia daugybė, jog kol 
mergaitė jas tepė, tvyrojo ilga ir pilna įtampos tyla. Vis 
dėlto pelių karalius pagaliau stryktelėjo nuo neštuvų, vie- 
na letenėle čia pat pačiupo kardo rankeną, kita pasiraitė 
ūsus ir nusilenkė. 

— Būk pasveikintas, Aslanai! - pasigirdo spigus peliu- 
ko balsas. - Man didelė garbė... - čia jis staiga nutilo. 

Mat staiga paaiškėjo, kad jis vis dar neturi uodegos — 
galbūt todėl, jog Liusi ją pamiršo, o gal dėl to, kad ste- 
buklinguoju skysčiu galima buvo išgydyti tik žaizdas, bet 
neįmanoma sugrąžinti prarastų kūno dalių... Šiaip ar taip, 
Rypičipas pastebėjo savo netektį tuo metu, kai lenkėsi 
Aslanui - galbūt pajuto, kad šiek tiek sunku išlaikyti 
pusiausvyrą. Peliukas žvilgtelėjo pro dešinįjį petį, bet pa- 
sigedo uodegos. Tada stipriau pasuko pečius ir visą kūną, 
bet, žinoma, pasisuko ir jo pasturgaliukas, ir vargšelis 
vėl nieko nepamatė. Kiek galėdamas ištiesė kaklą ir dar 
kartą žvilgtelėjo pro petį - vėl nieko nematyti. Tiktai tris 
kartus apsisukęs ratu, Rypičipas suvokė liūdną tiesą. 

— Aš — priblokštas! — tarė Aslanui. - Esu visiškai 
sutriuškintas. Privalau maldauti Jūsų atleidimo, nes pa- 
sirodyti tokioje žeminančioje padėtyje... 

— Tai tau visai tinka, mažyli, - tarė Aslanas. 

— Vis dėlto, — atsiliepė Rypičipas, - gal galėtumėt ką 
nors padaryti?.. Gal Jūsų Didenybė? - ir čia jis nusilenkė 
Liusi. 

— O kam tau uodega? - paklausė Aslanas. 

— Pone! — sušuko pelėnas. — Galiu valgyti, miegoti ir 
mirti už savo valdovą ir be uodegos, tačiau uodega — 
pelėno garbė ir šlovė. 

— Bičiuli, - tarė Aslanas, - 0 ar ne per daug tu galvoji 
apie garbę? 

— Aukščiausiasis iš visų aukščiausiųjų valdovų, - atsakė 
Rypičipas, - leiskite Jums priminti, kad mes, pelės, esam 
labai maži padarai, ir jei nesaugosim savo garbės, atsiras 
nedorėlių (ypač tokių, kurie savo jėgą matuoja ūgiu), ku- 
rie tuo pasinaudoję bandys iš mūsų pasišaipyti. Štai kaip 
tik todėl aš drįstu pareikšti, jog nė vienas, kuris nenori 

pajusti mano kardo ašmenų savo krūtinėje, tegu nedrįsta 
mano akivaizdoje kalbėti apie pelėkautus, pakepintą sūrį 
ar kitokius spąstus - net pats labiausiai ištįsęs kvailys Nar- 
nijoje! —- Ir čia jis grėsmingai pažvelgė į milžiną 
Gręžtagalvį, tačiau anas, kaip visada, stovėjo atokiau ir 
nė nenugirdo, kas ten kalbama jam palei pėdas, todėl 
viską praleido pro ausis. 

— Leisk man paklausti, kodėl visi tavo palydovai 
išsitraukė kardus? — nustebo Aslanas. 

— Jeigu Jūsų Didenybė to pageidauja, - atsiliepė kitas 
peliukas, vardu Pičičikas, - mes visi esame pasiryžę nusi- 
kirsti uodegas, jei mūsų vadas bus priverstas likti be sa- 
vosios. Mes nepakelsime gėdos džiaugtis garbe, kuri at- 
imta iš mūsų aukščiausiojo valdovo. 

— O, jūs mane nugalėjot! - suriaumojo Aslanas. - Jūsų 
širdys — puikios. Ne dėl tavo garbės, Rypičipai, bet dėl 
santarvės tarp tavęs ir tavo bičiulių, o dar labiau - geru- 
mo, kurį prieš daugelį metų man parodė pelių giminė, 
kai nugraužėt virves, kuriomis buvau pririštas prie Ak- 
mens Stalo. Nors jūsų karta to ir nebeprisimena, būtent 
tada jūs tapote kalbančiomis pelėmis. Taigi vardan viso 
to grąžinu tau uodegą. 

Liūtui dar nebaigus kalbėti, Rypičipo uodega jau 
atsidūrė savo vietoje. Tada, Aslanui paliepus, Piteris 
įšventino Kaspijaną į Liūto riterių ordiną, 0 šis savo 
ruožtu suteikė garbingus titulus Grybiniui, Trampkinui 
ir Rypičipui, daktarą Kornelijų paskyrė savo vyriausiuo- 
ju kancleriu, o lokį Šleivakojį - dvikovų vadovu. Visi ap- 
linkui triukšmingai plojo. 

Tada telmarinų armijos kariai ryžtingai, tačiau be jokių 
patyčių ar niuksų buvo pervesti per brastą ir užrakinti 

Berunos miestelyje. Ten jie gavo jautienos ir alaus. Tel- 
marinai baisiai nenorėjo bristi per upę, nes bijojo ir 
nekentė sruvenančio vandens, taip pat miško ir Žvėrių. 
Tačiau galų gale ta erzelynė baigėsi ir prasidėjo smagiau- 
sia ilgos dienos dalis. 

Liusi, patogiai įsitaisiusi šalia Aslano, apsidairė 
pasižiūrėti, ką veikia medžiai. Iš pradžių pamanė, kad jie 
šoka, nes medžiai lėtai sukosi dviejuose rateliuose - vie- 
nas judėjo iš kairės į dešinę, kitas — iš dešinės į kairę. 
Tada mergaitė pastebėjo, kad jie ratelių vidury kažką meta 
ant žemės. Liusi pagalvojo, kad medžiai raško savo ilgas 
lapų sruogas, bet po akimirkos suprato, kad laužo savo 
daugiapirštes šakas — tų šakų buvo daugybė, ir atrodė, 
kad medžiams visai neskauda. Kad ir ką jie ten mėtė - 
nukritus ant žemės, viskas virsdavo žabais ir sausomis 
šakelėmis. Tada, nešini deglais, į priekį žengė trys ar ke- 
turi raudonbarzdžiai nykštukai ir uždegė tą žabų krūvą — 
ši iš pradžių ėmė traškėti, braškėti, mirgėti, kol galiau- 
siai įsiplieskė didžiuliu sauso vidurvasario laužu. Visi 
bičiuliai plačiu ratu susėdo aplink ugnį. 

Bakchas, Silenas ir menadės leidosi šokti. Jų šokis buvo 
daug smarkesnis negu medžių - ne tik džiaugsmingas ir 
gražus, bet ir stebuklingas. Ten, kur susiliesdavo šokėjų 
rankos ir kojos, atsirasdavo skaniausių patiekalų - lėkštės 
gardžiai kvepiančių kepsnių, kvietinių ir avižinių pyra- 
gaičių, medaus ir įvairiaspalvių saldumynų, tirštos kaip 
košė ir glotnios kaip lygus vandens paviršius grietinėlės, 
persikų, nektarinų, granatų, kriaušių, vynuogių, braškių, 
aviečių — kalnų kalnai įvairiausių vaisių. Tada į puikius 
medinius ąsočius, taures ir puodelius ėmė lietis vynas: 
tamsus ir tirštas tarsi aviečių sirupas, skaidrus ir rausvas 

kaip spanguolių drebučiai, geltonas ir žalias, gelsvai žalsvas 
bei žalsvai gelsvas. 

"Tačiau medžiams-žmonėms buvo patiekti kitokie val- 
giai. Kai Liusi pamatė, kaip kurmis Kastuvėlis ir jo pul- 
kas bičiulių įvairiausiose vietose (jas nurodė Bakchas) ėmė 
rausti žemę, ir suprato, jog jie ruošia vaišes medžiams, 
mergaitę net nupurtė iš pasibjaurėjimo. Tačiau kai išvydo 
tas žemes patiektas induose, jos atrodė visai kitaip: pa- 
dengtos tamsiai rudu moliu, žemės priminė šokoladą. 
Edmundas net pabandė paragauti gabalėlį, tačiau šis pa- 
tiekalas jam visiškai nepatiko. Prisivalgę iki soties molio 
pyragų, medžiai užkando žemių, kurios buvo beveik 
rožinės spalvos. Jie paaiškino, kad jos — puresnės ir 
saldesnės. Kai atėjo laikas desertui, jie paragavo kalkėtos 
dirvos, o tada ėmė gardžiuotis dailiais pyragėliais, paga- 
mintais iš įvairiausių rūšių Žvyro, apibarstytų jų pačių pa- 
sirinktu sidabro smėliu. Medžiai išgėrė truputį vyno, ir 
bugienojai pasidarė labai plepūs: juk dažniausiai medžiai 
malšina troškulį kitaip - dideliais gurkšniais geria lietų ir 
rasą, paskanintą miško gėlėmis ir lengvu rūko aromatu. 

Aslanas dar ilgai puotavo su Narnijos gyventojais. Nu- 
sileido saulė ir sušvito pirmosios žvaigždės. Didysis 
laužas, tuo metu dar kaitresnis, nors jau ne toks triukš- 
mingas, spindėjo tamsioje girioje tarsi švyturys. Išsigandę 
telmarinai stebėjo jį iš toli ir spėliojo, kas tai galėtų būti. 
Geriausias dalykas puotoje buvo tai, jog niekam nereikėjo 
niekur iškeliauti. Šnekos darėsi vis tylesnės ir ramesnės, 
puotautojai vienas po kito ėmė knapsėti nosimis, kol ga- 
liausiai, ištiesę kojas laužo link ir iš visų pusių apsupti 
gerų draugų, nugrimzdo į miegą. Viskas nurimo, ir vėl 

pasigirdo vandens gurgėjimas per akmenis. Tik Aslanas 
ir mėnulis visą naktį nemirksėdami džiaugsmingai žiūrėjo 
vienas kitam į akis. 


Kitą dieną pasiuntiniai - daugiausia paukščiai ir vove- 
raitės — buvo išsiuntinėti po visą kraštą su Žinia visur 
išsibarsčiusiems telmarinams, įskaitant ir tuos, kurie bu- 
vo įkalinti Berunos miestelyje. Pasiuntiniai pranešė, kad 
Kaspijanas įšventintas karaliumi, tad Narnija dabar pri- 
klausys kalbantiems žvėrims, nykštukams, driadėms, fau- 
nams bei kitiems padarams nė kiek ne mažiau nei žmo- 
nėms. Kiekvienas norintis pasilikti Narnijoje tokiomis 
sąlygomis, gali joje gyventi, o tiems, kuriems tai nepatin- 
ka, Aslanas suras kitus namus. Visi, norintys iškeliauti, 
turi susirinkti pas Aslaną ir karalius prie Berunos bras- 
tos iki penktosios dienos vidurdienio. Galite įsivaizduoti, 
kad ši Žinia privertė telmarinus gerokai palaužyti galvas. 
Kai kurie iš jų, ypač jaunesnieji, kaip Kaspijanas, buvo 
girdėję apie senuosius laikus ir nudžiugo, kad jie vėl 
sugrįžo. Jie jau spėjo susibičiuliauti su įvairiausiais 
gyvūnais ir todėl nusprendė likti Narnijoje. Tačiau dau- 
guma vyresniųjų, ypač tų, kurie, valdant Mirazui, užėmė 
aukštus postus, paniuro - jie nenorėjo gyventi šalyje, kur 
nebeturėtų jokios valdžios. „Gyventi čia tarp besivai- 
pančių gyvulių - na jau ne"... - sakė vieni. „Ir pabaisų“, — 
pridurdavo kiti, ir jų nugaromis perbėgdavo drebulys. — 
„Juk tos medžių deivės yra tikrų tikriausios pabaisos. Tai — 
burtai". Telmarinai nepasitikėjo naujaisiais valdovais. ,,Aš 
nepasitikiu jais“, —- kartojo jie. „Nepasitikiu tuo baisiu 
Liūtu ir kitokiais burtais. Pamatysit, jis ilgai neištvers 
nekliudęs mūsų savo nagais". Jie taip pat nepasitikėjo 

Aslano pažadu suteikti jiems naują tėvynę. „Greičiausiai 
įvilios mus į savo urvą, o tada visus suris", - murmėjo jie. 
Ir kuo daugiau jie šitaip tarpusavyje šnibždėjosi, tuo 
niūresni ir įtaresni darėsi. Vis dėlto paskirtą dieną dau- 
giau nei pusė telmarinų susirinko sutartoje vietoje. 

Vienoje laukymės pusėje Aslanas liepė įtaisyti du šiek 
tiek aukštesnius nei Žmogaus ūgio medinius stulpus, 
maždaug trijų pėdų atstumu vienas nuo kito. Jų galai 
viršuje buvo sujungti trečiu, mažesniu, pagaliu - taigi ši 
konstrukcija atrodė tarsi vartai. Prieš juos atsistojo pats 
Aslanas. Jam iš dešinės stovėjo Piteris, o iš kairės - Kaspi- 
janas. Aplink juos susibūrė Siuzana, Liusi, Trampkinas, 
Grybinis, lordas Kornelijus, Griausmakojis, Rypičipas ir 
kiti. Vaikai ir nykštukai pasipuošė karališkais apdarais, 
kuriuos jie rado buvusioje Mirazo, o dabar Kaspijano 
pilyje. Spindėjo auksas ir sidabras, kariai vilkėjo sidabri- 
niais šarvais, jų kardų rankenas puošė brangakmeniai, 
spindėjo paauksuoti šalmai, akino pro prakirptas ap- 
siaustų rankoves švysčiojančių medvilninių baltinių bal- 
tumas, mirgėjo skrybėlių plunksnos — nuo visų šių puoš- 
menų spindesio įskausdavo akys. Net žvėrys ant kaklų 
dėvėjo prabangius vėrinius. Tačiau ne šis brangenybių 
žvilgėjimas labiausiai traukė akis. Jį užgožė gyvas, šiluma 
alsuojantis auksinių Aslano karčių spindesys. Kiti senieji 
Narnijos gyventojai stovėjo abiejose laukymės pusėse. To- 
limiausiam jos pakrašty susibūrė telmarinai. Skaisčiai 
švietė saulė, lengvas vėjelis pleveno vėliavas. 

— "Ielmaro žmonės, - prabilo Aslanas. — Tie iš jūsų, 
kurie trokštate iškeliauti, klausykitės mano žodžių. Grą- 
žinsiu jus atgal į jūsų šalį, kurią aš pažįstu, o jūs - ne. 

— Mes nebeprisimename Telmaro krašto. Nežinome, 
kur jis yra. Nežinome, koks jis, - sugaudė telmarinai. 

— Jūs atkeliavote į Narniją iš Telmaro, tačiau į Telmarą 
atvykote iš kitur. Jūsų vieta - ne čia. Atkeliavote į Narniją 
prieš keletą kartų iš kito pasaulio - iš to paties, kur gyve- 
na Aukščiausiasis Valdovas Piteris. 

Liūtui ištarus šiuos žodžius, pusė telmarinų ėmė 
verkšlenti. „Na, štai, taip ir manėm. Jis visus mus nužudys — 
išsiųs iš Šio pasaulio“. O kiti, pūsdami krūtines ir plekš- 
nodami vienas kitam per nugaras, šnibždėjosi: „Na, štai. 
Visada žinojom, kad esam kilę ne iš to paties krašto, 
kaip šitie išsigimę, pikti, keisti padarai. Matot, mūsų krau- 
jas - karališkas". Net Kaspijanas, Kornelijus ir vaikai po 
šių Aslano žodžių pažvelgė į jį nustebę. 

— Tylos, - tarė Liūtas tokiu žemu balsu, jog atrodė, 
kad jis suurzgė. Susirinkusiems pasivaideno, jog jiems 
po kojų suvirpėjo Žemė, ir kiekvienas gyvas padaras 
giraitėje sustingo lyg akmuo. 

— Jūs, ponas Kaspijanai, - tęsė Aslanas, - tikriausiai 
žinojote, jog negalėtumėte tapti tikru Narnijos karaliu- 
mi, jei, kaip senieji karaliai, nebūtumėte Adomo sūnus 
ir nepriklausytumėte jų pasauliui. Toks ir esate. Prieš 
daugybę metų vienoje gilioje ano pasaulio jūroje, vadi- 
namoje Pietine, audra išmetė į salą piratų laivą. Ten jie 
pasielgė kaip įprasta piratams - išžudė vietinius gyvento- 
jus, O jų moteris pasiėmė sau į žmonas. Iš palmių lapų 
jie gaminosi vyną, gėrė jį, tada girti miegodavo palmių 
šešėliuose, o pabudę ginčydavosi ir kartais žudydavo vie- 
ni kitus. Per vienas peštynes šeši piratai su savo žmonomis 
buvo priversti bėgti nuo persekiojimo į salos vidurį. Ten 
užlipo į kalną ir įžengė, kaip jiems atrodė, į urvą pasislėpti. 

Tačiau jie pateko į vieną iš stebuklingų salos vietų, į plyšį 
tarp skirtingų pasaulių. Tokių vietų senais laikais buvo 
labai daug, tačiau dabar gerokai sumažėjo. Ta vieta buvo 
viena iš paskutiniųjų — nesakau, kad pati paskutinė. Ir 
štai bėgliai užklydo ir nugarmėjo į tą plyšį - šiaip ar taip, 
jie atsipeikėjo jau kitame pasaulyje, Telmaro krašte, ku- 
riame tuo metu dar niekas negyveno. Kodėl ten niekas 
negyveno - ilga istorija, ir aš jos dabar nepasakosiu. Tel- 
maro krašte gimė ir užaugo jų palikuonys - nuožmūs ir 
išdidūs žmonės. Po daugelio metų Telmarą apėmė maro 
epidemija ir jo gyventojai įsiveržė į Narniją, kurioje tuo 
metu irgi buvo šioks toks chaosas (tai kita ilga istorija, 
kurios dabar nepasakosiu). Ielmarinai nugalėjo Narni- 
jos gyventojus ir pasiskelbė jų šalies šeimininkais. Ar viską 
gerai įsidėmėjote, karaliau Kaspijanai? 

— Taip, pone, - atsakė šis. - Norėčiau būti kilęs iš 
garbingesnės giminės. 

— Esi kilęs iš garbingojo Adomo ir jo žmonos Ievos, — 
atsakė Aslanas, — ir tai leidžia net menkiausiam elgetai 
išdidžiai pakelti galvą, o stipriausiam pasaulio imperato- 
riui susigūžti iš gėdos. Džiaukis tuo, kas esi. 

Kaspijanas nusilenkė. 

— O dabar, - vėl prabilo Aslanas, - jūs, Telmaro mo- 
terys ir vyrai, ar norite sugrįžti į pasaulį, iš kur prieš 
daugelį metų atkeliavo jūsų protėviai? Tai visai nebloga 
vieta. Tų piratų, kurie pirmieji ją surado, giminė jau išmirė 
ir joje šiuo metu niekas negyvena. Ten yra puikių gėlo 
vandens šulinių, žemė - derlinga, daug medienos staty- 
boms, ežeruose — daug žuvies, o kiti to pasaulio žmonės 
šios žemės dar neatrado. Plyšys tarp pasaulių dabar atvi- 
ras ir jūs galite sugrįžti. Tačiau perspėju — vos jums ten 

atsidūrus, jis užsivers amžiams. Jau niekada negalėsite 
iškeliauti iš savo pasaulio tuo pačiu keliu. 

Akimirką tvyrojo tyla. Tada vienas tvirtas, santūrus 
telmarinų karys žingtelėjo į priekį ir tarė: 

— Ką gi, priimu pasiūlymą. 

— Gerai nusprendei, - tarė Aslanas. - Kadangi esi 
pirmas, tave lydės ypatinga stebuklinga galia. Naujojoje 
žemėje tavęs laukia gera ateitis. Ženk į priekį. 

Karys truputėlį išblyško ir žengė į priekį. Aslanas ir jo 
palyda pasitraukė, užleisdami jam kelią žengti pro tuščius 
medinius vartus. 

— Ženk pro vartus, sūnau, - paragino Aslanas, pasi- 
lenkdamas prie kario ir palytėdamas jo nosį savąja. Vos 
tik karys pajuto Liūto kvėptelėjimą, jo žvilgsnis pasikeitė — 
tarsi apstulbo, tačiau neatrodė išsigandęs. Rodės, jis 
stengėsi kažką prisiminti. Tada pasitempė ir žengė pro 
vartus. 

Visų akys jį sekė. Dar sekundę susirinkusieji matė tris 
medinius vartų strypus, už jų — Narnijos mišką, pievą, 
dangų ir kario figūrą vartuose. Tačiau po akimirksnio ka- 
rys dingo. 

Laukymės pakraštyje stovintys telmarinai puolė aima- 
nuoti: 

— O-o0-o0i... Kas jam nutiko? Nori mus visus išžudyti? 
Neisime pro tuos vartus! 

Tada vienas gudrus telmarinas tarė: 

— Mes nematome už šių medžių jokio kito pasaulio. 
Jeigu nori, kad tavimi patikėtume, leisk ten žengti vie- 
nam iš jūsiškių. Visi tavo bičiuliai stovi labai jau atokiai 
nuo tų medgalių. 

Čia į priekį nedelsdamas iššoko Rypičipas ir nusilenkęs 
tarė: 

— Aslanai, jei mano pavyzdys gali būti nors kiek nau- 
dingas, tuomet tau davus ženklą, esu pasirengęs tuoj pat 
pro šiuos vartus pervesti vienuolika pelių. 

— Neskubėk, mažyli, - tarė Aslanas, uždėdamas savo 
švelnią leteną ant Rypičipo galvos. - Tame pasaulyje jūsų 
laukia baisūs dalykai. Tegu kiti eina pirmi. 

— Eime, - staiga Piteris kreipėsi į Edmundą ir Liusi, — 
mums laikas. 

— Kur? Kodėl? - paklausė Edmundas. 

— Čionai, - prabilo Siuzana, kuri, atrodo, suprato, ką 
visa tai reiškia. - Grįžkime prie medžių —- mums reikia 
persirengti. 

— Kuo persirengti? — paklausė Liusi. 

— Savo drabužiais, žinoma, - atsakė Siuzana. - Juk 
šitaip apsirengę Anglijos geležinkelio stoty atrodysim kaip 
klounai. 

— Bet juk mūsų drabužiai liko Kaspijano pilyje, - tarė 
Edmundas. 

— Ne, tai netiesa, - atsakė Piteris, vesdamas visus tie- 
siai į medžių tankumyną. - Jie čia. Viskuo pasirūpinta. 
Šį rytą juos atnešė ryšuliuose. 

— Ar šį rytą Aslanas kalbėjosi apie tai su tavimi ir 
Siuzana? - paklausė Liusi. 

— Taip, apie tai ir apie kitus dalykus, — atsakė Piteris 
labai rimtu veidu, - visko papasakoti jums negaliu. Jis 
norėjo pasikalbėti su manimi ir Sju, nes mudu į Narniją 
daugiau niekados nebegrįšim. 

— Niekados? Kodėl? - sušuko nuliūdę Liusi ir Ed- 
mundas. 

— O, kokie jūs nekantrūs, - atsakė Piteris. - Na, gerai. 
Iš to, ką jis mums pasakė, galėjau numanyti, jog jis norėtų, 
kad jūs vieną dieną sugrįžtumėte, tačiau be manęs ir Sju. 
Jis pasakė, kad mes jau per daug suaugę. 

— O, Piteri,- sušuko Liusi. - Kaip baisu! Ar tu tai 
pakelsi? 

— Manau, kad taip, - atsakė Piteris. - Tikiuosi, viskas 
bus visai kitaip. Jūs tai suprasite, kai ateis jūsų paskuti- 
nis kartas. Bet greičiau - štai mūsų daiktai. 

Vaikai jautėsi keistai ir gana nejaukiai, kai, nusivilkę 
savo karališkus apdarus, turėjo sugrįžti į didelį susirin- 
kusiųjų būrį vilkėdami padėvėtus mokyklinius drabužius. 
Vienas kitas piktesnis telmarinas ėmė šaipytis, tačiau visi 
kiti sveikino vaikus ir atsistojo, pagerbdami Didįjį Karalių 
Piterį, stebuklingojo rago karalienę Siuzaną, karalių 
Edmundą ir karalienę Liusi. Keturi vaikai šiltai, o Liusi 
net su ašaromis atsisveikino su savo senais draugais. 
Žvėrys apibėrė juos bučiniais: šleivakojai lokiai apsivijo 
letenomis, Trampkinas spaudė rankas, o Grybinis 
paskutinį sykį priglaudė juos prie savo šiurkščios, 
kutenančios barzdos. Na, o Kaspijanas, be abejonės, 
pasiūlė Siuzanai pasilikti ragą, tačiau ši, žinoma, atsisakė. 
Po to visų džiaugsmui ir drauge nusivylimui atėjo laikas 
atsisveikinti su pačiu Aslanu. Piteris pasirengė eiti pir- 
mas, Siuzana padėjo rankas broliui ant pečių, Edmun- 
das savąsias ant Siuzanos, Liusi - ant Edmundo, ir šitaip 
vorele jie pajudėjo vartų link. Po to prasidėjo tai, ką sun- 
ku aprašyti. Vaikams pasirodė, kad jie vienu metu mato 
tris dalykus. Pirmiausia išvydo, kaip ryškiai žalsvame ir 
mėlyname ramiojo vandenyno salos danguje atsiveria an- 
ga, į kurią po akimirkos praėję pro vartus nukeliaus visi 

telmarinai. Jie taip pat matė miško laukymę Narnijoje, 
nykštukų ir žvėrių veidus, liūdnas Aslano akis ir baltus 
ruoželius ant barsuko skruostų. Trečia, ką jie išvydo ir 
kas greitai užgožė visa kita, buvo pilka, žvyruota mieste- 
lio geležinkelio stoties platforma ir ant jos stovintis suo- 
liukas su aplinkui išmėtytais lagaminais, ant kurio jie visi 
sėdėjo, tarytum nieko nebūtų įvykę. Pirmą akimirką vai- 
kams visa aplinkui pasirodė truputį kasdieniška ir niūroka 
po to, ką jiems teko patirti, tačiau kažkodėl ir gana ma- 
lonu. Jie vėl pajuto pažįstamą geležinkelio stoties kvapą, 
pažino Anglijos dangų ir prisiminė, kad jų dar laukia 
kitos vasaros atostogos. 

— Ką gi, - tarė Piteris. - Šauniai praleidom laiką. 

— Kad tave, - susigriebė Edmundas. - Užmiršau Nar- 
nijoje savo naująjį žibintuvėlį. 

